text:
ད་བར་བོད་ཁྱིམ་ཁོངས་གཏོགས་ཀྱི་སློབ་གྲྭ་ཁག་༢༩ ནང་ཁྱོན་སློབ་མ་༥༠,༡༣༢ སློབ་འཇུག་བྱས་ཡོད་པ་དང་། ད་ལྟ་སྔོན་འགྲོ་འཛིན་གྲྭ་ནས་འཛིན་རིམ་བཅུ་གཉིས་བར་སློབ་གཉེར་བྱེད་བཞིན་པའི་སློབ་མ་༨༧༣༥ དང་། མཐོ་རིམ་སློབ་མ་༡༨༨༣ ལས་བྱེད་༡༣༧༦ རྒས་འཁོགས་༥༤༠ བཅས་ཁྱོན་མི་གྲངས་༡༢,༥༣༤ཡོད་འདུག
ཟླ་འདིའི་ཕྱི་ཚེས་༢༣ ཉིན་གྱི་སྔ་དྲོར་དྷ་སྟེང་བོད་ཁྱིམ་དབུ་བརྙེས་ནས་ལོ་ངོ་༥༧ འཁོར་བའི་དུས་དྲན་སྲུང་བརྩིའི་མཛད་སྒོ་ཞིག་སློབ་གྲྭ་དེ་གར་འཚོགས་སོང་། མཛད་སྒོའི་ཐོག་སྐུ་མགྲོན་གཙོ་བོ་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་དང་། སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་གཉིས་ཀྱིས་དབུས་བོད་མིའི་སྒྲིག་འཛུགས་ཀྱི་མཛད་གཙོ་རྣམ་པ་དང་། ཕྱི་རྒྱལ་ཡུལ་གྲུ་ཁག་ནས་ཕེབས་པའི་སྦྱིན་བདག་རྣམས་དང་སྐུ་མགྲོན་རྣམ་པ། སློབ་ཕྲུག་རྣམས་དང་དྷ་སའི་ཁུལ་གྱི་སེར་སྐྱ་མང་ཚོགས་ཧ་ཅང་མང་པོ་བཅས་འཛོམས་འདུག
མཛད་སྒོའི་ཐོག་མར་སློབ་ཕྲུག་རྣམས་ཀྱིས་རུ་སྒྲིག་དང་བོད་རྒྱལ་ཁབ་ཀྱི་ཆེད་དུ་གཅེས་པའི་ལུས་སྲོག་བློས་གཏོང་གནང་མཁན་རྣམས་ལ་རྗེས་དྲན་གུས་འདུད་དང་ཧིན་བོད་གཉིས་ཀྱི་རྒྱལ་གླུ་བླངས་གྲུབ་མཚམས་སུ། བོད་ཁྱིམ་སྤྱི་ཁྱབ་གཙོ་འཛིན་ཐུབ་བསྟན་རྡོ་རྗེས་ལས་བསྡོམས་སྙན་སྒྲོན་ཞུས་སོང་། སྐབས་དེར་ཁོང་གིས་ད་ལྟ་བོད་ཁྱིམ་གྱི་ཁོངས་སུ་ཁྱོན་བསྡོམས་སློབ་གྲྭ་ཆེ་ཆུང་ཁག་༢༩ ཡོད་པ་དང་། དེ་དག་གི་ནང་ད་བར་སློབ་མ་༥༠,༡༣༢ སློབ་འཇུག་བྱས་ཡོད་ཅིང་། ད་ཆར་སྔོན་འགྲོ་འཛིན་གྲྭ་ནས་འཛིན་རིམ་བཅུ་གཉིས་བར་སློབ་གཉེར་བྱེད་བཞིན་པའི་སློབ་མ་༨༧༣༥ དང་། མཐོ་རིམ་སློབ་མ་༡༨༨༣ ལས་བྱེད་༡༣༧༦ རྒས་འཁོགས་༥༤༠ བཅས་ཁྱོན་མི་གྲངས་༡༢,༥༣༤ ལ་ལྟ་སྐྱོང་གནང་མུས་ཡིན་ཞེས་དང་ དེ་བཞིན་འདི་ལོ་བོད་ཁྱིམ་འཛིན་རིམ་བཅུ་གཉིས་སློབ་ཁག་ནས་སུ་ཇཱ་དང་སེ་ལ་ཀུའི་བོད་ཁྱིམ་གཉིས་རྒྱུགས་འཕྲོད་བརྒྱ་ཆ་༡༠༠ སོན་ཡོད་པ་དང་། སློབ་མ་༧ ལ་དགའ་ལྡན་ཕོ་བྲང་གི་གཟེངས་རྟགས་ཐོབ་ཡོད་སྐོར་གསུངས་སོང་ལ། གཞན་ཡང་སློབ་ཁྲིད་ཐབས་ལམ་དང་། རིགས་ལམ་སྦྱོང་བརྡར། ཆོས་ལུགས་ལ་མ་བརྟེན་པའི་བཟང་སྤྱོད་ཀྱི་ལས་འགུལ། ཟུར་སྦྱོང་རིག་གནས་སོགས་ཤེས་ཡོན་སློབ་གསོའི་ལས་དོན་གྱི་སྐོར་སོགས་གསུངས་སོང་།
དེ་རྗེས་སྐུ་མགྲོན་གཙོ་བོ་སྲིད་སྐྱོང་བློ་བཟང་སེང་གེས་གསུང་བཤད་གནང་སྐབས། ཁོང་གིས་“གཙོ་ཆེ་ཤོས་༧གོང་ས་མཆོག་གི་བཀའ་དགོངས་དང་། བོད་མིའི་སྒྲིག་འཛུགས་ཀྱི་ལངས་ཕྱོགས་གཞིར་བཟུང་ཤར་བསྐྱོད་བྱེད་ཀྱི་ཡིན་ཞེས་ལས་བསྡོམས་ནང་གསལ་པོ་བཀོད་པ་དེ་ལ་བཀའ་ཤག་གི་ཚབ་བྱས་ནས་ཐུགས་རྗེ་ཆེ་ཞུ་རྒྱུ་ཡིན་”ཞེས་དང་། “དེ་རིང་གི་དུས་ཆེན་གྱི་མཛད་སྒོའི་བརྗོད་གཞི་དེ་ཡང་ཆོས་ལུགས་ལ་མ་བརྟེན་པའི་བཟང་སྤྱོད་གཙོ་བོ་བྱམས་སྙིང་རྗེ་བཞག་པ་དེ་དུས་ལ་རན་པ་དང་། ༧གོང་ས་མཆོག་གི་བཀའ་དགོངས་གཞིར་བཟུང་བརྗོད་གཞི་གཏན་འཁེལ་བ་འདི་ཧ་ཅང་ཡག་པོ་བྱུང་འདུག་” ཅེས་བརྗོད་ནས་ཆོས་ལུགས་ལ་མ་བརྟེན་པའི་བཟང་སྤྱོད་ཀྱི་སྐོར་ལ་བོད་ཀྱི་སྤྱི་ཚོགས་ནང་གོ་རྟོགས་སྤེལ་རྒྱུ་འཕྱི་མེད་ན་སྔ་དྲགས་པ་མིན་སྐོར་དང་དེའི་གལ་གནད་ཀྱི་སྐོར། དེ་བཞིན་༧གོང་ས་མཆོག་གི་སྐུ་དྲིན་ལས་བཙན་བྱོལ་སྒྲིག་འཛུགས་ནང་མང་གཙོ་ལག་བསྟར་ཐུབ་པ་བྱུང་སྟེ། སྤྱི་ཡོངས་ནས་མང་ཚོགས་ཀྱིས་མང་གཙོའི་ཆ་ཤས་ལེན་ཚད་དེ་གོང་མཐོར་འགྲོ་ཡི་ཡོད་སྐོར་དང་དེ་ངོམས་སུ་ཆོག་པ་ཞིག་ཡིན་སྐོར།དེ་བཞིན་ཁོང་གིས་“ང་ཚོའི་སྤྱི་ཚོགས་ནང་ལ་རྙོག་དྲ་ཡང་ཏོག་ཙམ་ཡོང་གི་ཡོད་རེད། རྙོག་དྲ་དེ་ག་རེ་རེད་བལྟས་ཡོང་དུས་འོས་བསྡུའི་ནང་ཆ་ཤས་ལེན་མཁན་མང་དུ་ཕྱིན་ནས་མི་མང་ཕལ་ཆེ་བ་དེ་ཧ་ཅང་ཡག་པོ་དང་། ལྷག་བསམ་རྣམ་དག ༧གོང་ས་མཆོག་གི་བཀའ་དགོངས་དང་བོད་མིའི་སྒྲིག་འཛུགས་ཀྱི་ལང་ཕྱོགས་གཞིར་བཟུང་ཕྱག་ལས་གནང་མཁན་དང་ཆ་ཤས་ལེན་མཁན་ཆགས་འདུག་ཀྱང་། ད་ཉུང་ཤས་ཤིག་གིས་གཞན་ལས་རང་གཅེས་བྱས་ནས་ཁྱོད་རང་གི་ཆོལ་ཁ་ལས་ངའི་ཆོལ་ཁ་གལ་ཆེ་བ་རེད། ཁྱོད་རང་གི་འོས་མི་ལས་ངའི་འོས་མི་གལ་ཆེ་བ་རེད། ཁྱོད་རང་གི་ཕྱོགས་གཏོགས་ལས་ངའི་ཕྱོགས་གཏོགས་གལ་ཆེ་བ་རེད་ཟེར་ནས་སྤྱི་ཚོགས་ནང་ལ་གླེང་སློང་བྱས་ནས་རྙོག་དྲ་བཟོ་ཐབས་བྱེད་ཀྱི་ཡོད་དུས་དེར་མི་མང་ཚང་མས་དོན་ཟོན་བྱ་རྒྱུ་དཔེ་གལ་ཆེན་པོ་རེད།”ཅེས་དང་།“སྤྱི་ཚོགས་ནང་ལ་ཆོལ་ཁའི་སྐྲན་ནད་དེ་སློང་ཐབས་བྱེད་ཀྱི་ཡོད་སྟབས་དེར་མི་མང་ཚོས་དོ་སྣང་བྱ་དགོས་རེད། སྤྱང་གྲུང་ལྡན་པ་བྱས་ན་མ་གཏོགས་ཁ་ལ་༧གོང་ས་མཆོག་དང་བོད་མིའི་སྒྲིག་འཛུགས་འཁྱེར་ནས། གནང་རྒྱུ་༧གོང་ས་མཆོག་ལ་མཛད་དཀའ་བཟོ་གཞི་དང་སྤྱི་ཚོགས་ལ་བརྡབ་གསིག་གཏོང་གཞིའི་བཀའ་མོལ་གླེང་དུས་མི་མང་ཚང་མས་སྤྱང་གྲུང་ལྡན་པ་བྱ་རྒྱུ་དཔེ་གལ་ཆེན་པོ་རེད།”ཅེས་དང་།“སློབ་གྲྭ་ཁག་ཏུ་ཡིན་ན་ཡང་། རྒྱ་གར་ཚོས་སླབ་གྲྭ་དགོན་པ་རེད་ཅེས་ཟེར་སྲོལ་ཡོད་པ་བཞིན། གཙང་མ་དང་སྤུས་དག་པོ་འདིའི་ནང་ལ་རྫོར་པོ་བཟོ་རྒྱུ་ཡོད་མ་རེད་ཟེར་གྱི་ཡོད་རེད། ད་དེང་སང་ཡང་ཆོལ་ཁའི་སྐྲན་ནད་དེ་སློབ་གྲྭ་ཁག་ནང་ལ་སླེབས་ཡོང་གི་ཡོད་པའི་བཟོ་འདྲ་འདུག སློབ་གྲྭའི་དགེ་རྒན་ལས་བྱེད་དབུས་པའི་ཁོང་རང་ཚོས་ཆབ་སྲིད་འཁྲབ་མི་དགོས་པ་དེ་འཁྲབ་ནས་སློབ་ཕྲུག་ནང་ལ་ཡིན་ན་ཡང་བརྡབ་གསིག་ཏོག་ཙམ་འགྲོ་ཡི་ཡོད་པའི་རྣམ་པ་འདུག དེ་ལ་ཡང་དོག་ཟོན་བྱ་རྒྱུ་ཧ་ཅང་གལ་ཆེན་པོ་རེད།” ཅེས་དང་དེ་དང་འབྲེལ་ནས་དགེ་ལས་ཚོས་སློབ་ཕྲུག་རྣམས་ལ་བསླབ་བྱ་རྒྱག་སྐབས་དྲང་པོ་བྱ་རྒྱུ་གལ་ཆེ་སྐོར་དང་ཕྱོགས་ཤས་བྱེད་མི་རུང་བའི་སྐོར་སོགས་ལ་ཟབ་རྒྱས་གསུངས་སོང་།
དེ་རྗེས་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་གྱིས་སྤྱི་འཐུས་ཀྱི་གསུང་བཤད་གནང་སྐབས་སུ། སྤྱིར་བཙན་བྱོལ་བོད་མིའི་བརྒྱུད་རིམ་དང་སྦྲགས་ནས་བོད་ཕྲུག་ཁྱིམ་སྡེའི་ཐོག་མའི་བརྒྱུད་རིམ་དང་། མི་རབས་གོང་མ་རྣམས་ལ་ཐུགས་རྗེ་ཆེ་ཞུ། ད་བར་དུ་བོད་ཕྲུག་ཁྱིམ་སྡེ་ནས་ན་གཞོན་ཧ་ཅང་མང་པོས་སློབ་སྦྱོང་ལེགས་པར་ཐོན་ནས་བོད་མིའི་སྒྲིག་འཛུགས་ཀྱི་ལས་ཁུངས་མ་ལག་དང་བཅས་པའི་ནང་ལས་རིགས་འདྲ་མིན་ནང་ཞུགས་ཏེ། བོད་མིའི་བདེན་དོན་འཐབ་རྩོད་དང་། ཐུན་མིན་ཆོས་དང་རིག་གཞུང་མི་ཉམས་རྒྱུན་འཛིན་སོགས་ཀྱི་ཐད་ལ་ཞབས་འདེགས་ཞུས་དང་ཞུ་མུས་ཡིན་པ་ནི་བོད་ཕྲུག་ཁྱིམ་སྡེའི་རླབས་ཆེན་གྱི་གྲུབ་འབྲས་ཤིག་ཡིན་པ། རང་དབང་ལུང་པ་ན་ཡོད་མཁན་ཚོས་བོད་ཀྱི་ཆོས་རིག་དང་། སྐད་ཡིག་བཅས་ཀྱི་ཐོག་ལ་འབད་བརྩོན་ལྷོད་མེད་གནང་རྒྱུ་གལ་ཆེ་སྐོར། དེ་བཞིན་ཁོང་གིས་“བོད་ཕྲུག་ཁྱིམ་སྡེ་ནས་གཞི་རིམ་བོད་མིའི་ཤེས་ཡོན་སྲིད་ཇུས་ལག་བསྟར་གནང་བཞིན་ཡོད་པ་ནི་བོད་ཕྲུག་རྣམས་ཀྱི་ཤེས་ཡོན་ཐོག་བོད་ཀྱི་སྐད་ཡིག་གི་ཤེས་ཡོན་རྣམས་ངེས་པར་དུ་ཡོད་དགོས་པས། མ་འོངས་པར་བོད་ཁྱིམ་དབུ་ལས་རྣམ་པས་གཞི་རིམ་བོད་མིའི་ཤེས་ཡོན་སྲིད་ཇུས་འདི་ཉིད་ཁྱབ་ཁོངས་སློབ་གྲྭ་ཁག་གི་ནང་ལག་བསྟར་དམིགས་དཔེར་འོས་པ་གནང་རྒྱུའི་གསལ་འདེབས་ནན་པོ་ཞུ་རྒྱུ་དང་། དེ་དང་ཆབ་ཅིག་བོད་ཁྱིམ་ལག་ཤེས་སློབ་གྲྭ་(VTC)ཞེས་པ་དེ་ཉིད་ཕྱི་ལོ་༢༠༡༦ ལོའི་ཕྱི་ཟླ་༤ པ་ནས་བཟུང་རྒྱ་གར་རྒྱལ་ཡོངས་ནས་ངོས་འཛིན་ཐོག་བོད་ཁྱིམ་ལས་རིགས་སློབ་གཉེར་བསྟི་གནས་ཁང་(ITI)ཞེས་པར་ངོས་སྦྱོར་ཐོབ་ཡོད་པ་བཅས་ལ་ཐེངས་འདིར་ལེགས་གསོ་དང་བསྔགས་བརྗོད་ཞུ་རྒྱུ་ཡིན་”ཞེས་དང་། “དེང་སྐབས་བོད་ཁྱིམ་སློབ་གྲྭ་ཁག་དང་། ཤེས་རིག་ཁྱབ་ཁོངས་སློབ་གྲྭ་གཞན་ཁག་ནང་སློབ་ཕྲུག་གི་གྲངས་ཚད་ཇེ་ཉུང་འགྲོ་བཞིན་པར་ཁ་གསབ་བྱ་ཐབས་སམ། ཟླ་བསྒྲིལ་གྱིས་བོད་ཕྲུག་རྣམས་ཀྱི་ཤེས་ཡོན་ཐོག་སྤུས་ཚད་གོང་མཐོར་ཡོང་ཐབས་དང་འཛིན་སྐྱོང་ཚགས་ཚུད་ཡོང་རྒྱུར་འབད་བརྩོན་གནང་དགོས་པ་ནི་དུས་ཀྱི་དགོས་མཁོར་མཐོང་གི་ཡོད། དེ་བཞིན་སློབ་ཕྲུག་རྣམས་ཀྱི་ལུས་སེམས་འཚར་ལོང་བདེ་སྐྱེད་ཡོང་ཆེད་གཙང་སྦྲ་འཕྲོད་བསྟེན་གང་ལེགས་གནང་དགོས་པ་མ་ཟད། མྱོས་རྫས་ངན་གོམས་དང་ནད་རིགས་སྔོན་འགོག་གི་ལས་འཆར་བཅས་ལ་ཐུགས་སྣང་ཆེར་སྐྱེད་དང་། ཟས་བཅུད་དང་འབྲེལ་ཡོད་རྣམས་ཀྱི་དམིགས་བསལ་ཐུགས་སྣང་ཚད་ལྡན་ཡོང་ཐབས་བཅས་གནང་དགོས།”ཞེས་སོགས་གསུངས་སོང་།
གཞན་ཡང་མཛད་སྒོའི་སྐབས་བོད་ཁྱིམ་དུ་ལས་ཀ་བྱས་ནས་ལོ་༢༠ སོན་པའི་དགེ་ལས་༣༢ ལ་གཟེངས་བསྟོད་དང་། འདི་ལོའི་འཛིན་རིམ་བཅུ་གཉིས་ནང་སློབ་ཚན་ཁྱོན་ཡོངས་ནས་རྩེ་ཕུད་སོན་པ་རྣམས་དང་། བོད་ཡིག་ཐོག་ཡང་རྩེར་སོན་པ་གསུམ། དེ་བཞིན་དྷ་སྟེང་བོད་ཁྱིམ་གྱི་སྤྱི་ཁྱབ་འགན་བདག་གཉིས་བཅས་ལ་གཟེངས་རྟགས་གནང་སོང་། དེ་བཞིན་དམའ་རིམ་འཛིན་གྲྭ་དང་འཛིན་གྲྭ་བཅུ་པ་དང་བཅུག་གཅིག་གི་སློབ་ཕྲུག་ཚོས་མཉམ་གཞས་དང་འཁྲབ་གཞས་ཁག་ཅིག་གྲུབ་རྗེས། མཇུག་ཏུ་དྷ་སྟེང་བོད་ཁྱིམ་གྱི་འགན་འཛིན་ཚུལ་ཁྲིམས་རྡོ་རྗེ་ནས་ཐུགས་རྗེ་ཆེ་ཞུའི་གཏམ་བཤད་བྱས་རྗེས་མཛད་སྒོ་གྲོལ་སོང་།།
གསར་འགོད་པ་བཀྲ་ཤིས་དོན་གྲུབ།


c: text/html

text:
ཀྲུང་གུང་ཀྲུང་དབྱང་གཞུང་དོན་ཐིང་དང་རྒྱལ་སྲིད་སྤྱི་ཁྱབ་ཁང་གཞུང་དོན་ཐིང་གིས།
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་12ཚེས་22ཉིན་གློག་འཕྲིན་འབྱོར་གསལ། ཉེ་ཆར་ཀྲུང་གུང་ཀྲུང་དབྱང་གཞུང་དོན་ཐིང་དང་རྒྱལ་སྲིད་སྤྱི་ཁྱབ་ཁང་གཞུང་དོན་ཐིང་གིས《2018ལོའི་གནམ་ལོ་གསར་ཚེས་དང་དཔྱིད་གསར་དུས་ཆེན་རིང་གི་འབྲེལ་ཡོད་ལས་དོན་ཡག་པོ་སྒྲུབ་དགོས་པའི་སྐོར་གྱི་བརྡ་ཐོ》བཀྲམ་པ་རེད།
2018ལོའི་གནམ་ལོ་གསར་ཚེས་དང་དཔྱིད་གསར་དུས་ཆེན་ནི་ཏང་གི་ཚོགས་ཆེན་བཅུ་དགུ་པ་འཚོགས་རྗེས་ཀྱི་གནམ་ལོ་གསར་ཚེས་དང་དཔྱིད་གསར་དུས་ཆེན་དང་པོ་ཡིན་པས། ས་གནས་ཁག་དང་སྡེ་ཚན་ཁག་གིས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་གཏིང་ཟབ་བྱེད་པ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱེད་པ། “འདུ་ཤེས་བཞི”བརྟན་པོ་འཆང་བ། དུས་ཆེན་རིང་གི་ལས་དོན་ཁག་སྤྱི་འདོམས་ཀྱིས་ཡག་པོ་སྒྲུབ་པ་བཅས་བྱས་ནས་རྒྱལ་ཡོངས་མི་རིགས་ཁག་གི་མི་དམངས་ལ་བཀྲ་ཤིས་འཆམ་མཐུན་གྱི་དུས་ཆེན་ཞིག་གཏོང་རྒྱུ་ཡོང་བ་བྱེད་དགོས། ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་མོས་མཐུན་གནང་བ་བརྒྱུད། ཀྲུང་གུང་ཀྲུང་དབྱང་གཞུང་དོན་ཐིང་དང་རྒྱལ་སྲིད་སྤྱི་ཁྱབ་ཁང་གཞུང་དོན་ཐིང་གིས《2018ལོའི་གནམ་ལོ་གསར་ཚེས་དང་དཔྱིད་གསར་དུས་ཆེན་རིང་གི་འབྲེལ་ཡོད་ལས་དོན་ཡག་པོ་སྒྲུབ་དགོས་པའི་སྐོར་གྱི་བརྡ་ཐོ》བཀྲམ་པ་རེད།
གཅིག་ནས་དཀའ་ངལ་ཡོད་པའི་མང་ཚོགས་ཀྱི་འཚོ་བར་ཐུགས་ཁུར་གྱི་ལས་དོན་བློ་རྩེ་གཅིག་སྒྲིམ་དང་། བརྩེ་སེམས་ཟབ་མོ། ནུས་ཤུགས་ཡོད་རྒུ་བཅས་ཀྱིས་སྒྲུབ་དགོས། མི་དམངས་ཀྱི་སྣེ་ཁྲིད་དེ་མཛེས་སྡུག་ལྡན་པའི་འཚོ་བ་གཏོད་པ་ནི་ཐོག་མཐའ་བར་གསུམ་དུ་འགྱུར་བ་མེད་པའི་རང་རེའི་ཏང་གི་འབད་འཐབ་དམིགས་ཚད་ཅིག་རེད། རིམ་ཁག་ཏང་ཨུད་དང་སྲིད་གཞུང་གིས་དུས་དང་རྣམ་པ་ཀུན་ཏུ་མང་ཚོགས་ཀྱི་བདེ་སྡུག་སེམས་ལ་འཇོག་དགོས་ཤིང་། འགན་འཁྲི་འཁུར་ཤུགས་ཆེ་རུ་དང་བཀོད་སྒྲིག་ཞིབ་ཚགས་བྱས་ཏེ་བཅར་འདྲི་འཚམས་འདྲི་དང་། རོགས་སྐྱོར་རོགས་སྐྱོབ། དྲོ་སྐྱིད་སྦྱིན་པ་སོགས་ཀྱི་བྱེད་སྒོ་རྒྱ་ཁྱབ་ཏུ་སྤེལ་ནས་མི་དམངས་མང་ཚོགས་ལ་ཐོབ་སེམས་དང་བདེ་སྐྱིད་ཚོར་སེམས་སྔར་ལས་མང་བ་ཡོང་བར་བྱེད་དགོས་པ་དང་། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་ཐུགས་ཁུར་དང་དྲོ་སྐྱིད་མི་དམངས་མང་ཚོགས་ཀྱིས་ཤེས་ཚོར་ཐུབ་པ་བྱེད་དགོས།
གཉིས་ནས་དུས་ཆེན་རིང་གི་ཁྲོམ་རའི་མཁོ་སྤྲོད་བརྟན་པོ་ཡོང་བའི་འགན་ལེན་ཏན་ཏིག་བྱེད་དགོས། ཁྲོམ་རའི་ལམ་སྲོལ་ལེགས་སྒྲིག་དང་སྲིད་འཛིན་ལྟ་སྡོམ་བྱེད་ཐབས་ཀྱི་ནུས་པ་འདོན་སྤེལ་བྱས་ཏེ་འབྲུ་རིགས་དང་། བཟའ་སྣུམ། ཤ་རིགས། སྔོ་ཚལ། འོ་མ་སོགས་ཞིང་ཞོར་ཐོན་རྫས་གལ་ཆེན་ཁྲོམ་ར་ནས་མཁོ་སྤྲོད་འདང་ངེས་ཡོང་བའི་འགན་ལེན་བྱེད་པ་དང་། རྡོ་སོལ་དང་། གློག སྣུམ་རླངས་སོགས་སྐྱེལ་འདྲེན་དང་། མཁོ་སྤྲོད། དགོས་མཁོ་གསུམ་སྦྲེལ་མཐུད་ཡག་པོ་བྱེད་པ། སྨན་བཅོས་དང་། འགྲིམ་འགྲུལ། ཡུལ་སྐོར། ཚོང་ལས་སིལ་ཚོང་སོགས་ཀྱི་རིན་གོང་ལྟ་སྡོམ་ལ་ཤུགས་སྣོན་རྒྱག་པ་བཅས་བྱས་ནས་ཁྲོམ་རའི་སྒྲིག་ལམ་བརྟན་པོ་དང་ཟོག་གོང་རྩ་བའི་ཆ་ནས་བརྟན་པོ་ཡོང་བ་བྱེད་དགོས།
གསུམ་ནས་མང་ཚོགས་ཀྱི་བསམ་བློ་དང་རིག་གནས་ཀྱི་འཚོ་བ་ཕུན་སུམ་ཚོགས་སུ་གཏོང་དགོས། རྣམ་པ་སྣ་ཚོགས་དང་བྱེད་ཐབས་སྣ་ཚོགས་སྤྱད་དེ་ཏང་གི་ཚོགས་ཆེན་བཅུ་དགུ་པའི་དགོངས་དོན་དྲིལ་བསྒྲགས་གཏིང་ཟབ་བྱེད་པ་དང་ཏང་ཡོན་ལས་བྱེད་པས་བཅར་འདྲི་འཚམས་འདྲི་དང་།
དབུལ་སྐྱོར། གཉེན་གྲོགས་ཐུག་འཕྲད་སོགས་ལ་སྐྱོད་པའི་གོ་སྐབས་དང་བསྟུན་ནས་དྲིལ་བསྒྲགས་གསལ་འགྲེལ་ལས་དོན་ཡག་པོ་སྤེལ་ཏེ་ཏང་གི་ཚོགས་ཆེན་བཅུ་དགུ་པའི་དགོངས་དོན་མི་རྣམས་ཀྱི་སེམས་གཏིང་དུ་ཟུག་པར་བྱེད་དགོས། ཡུལ་སྐོར་ཐོན་རྫས་ཕུན་སུམ་ཚོགས་སུ་གཏོང་བ་དང་། ཡུལ་སྐོར་ཁྲོམ་རར་ལྟ་སྡོམ་བྱེད་ཤུགས་ཆེ་རུ་གཏོང་བ། ཡ་རབས་ཀྱི་ཡུལ་སྐོར་དར་སྤེལ་གཏོང་བ་བཅས་བྱས་ནས་ཡུལ་སྐོར་གྱི་སྤུས་ཚད་དང་ཡུལ་སྐོར་ཉམས་ལེན་གྱི་ཆུ་ཚད་མཐོ་རུ་གཏོང་དགོས།
བཞི་ནས་དཔྱིད་འདྲེན་ལས་དོན་ཏན་ཏན་ཏིག་ཏིག་གི་སྒོ་ནས་ཡག་པོ་སྒྲུབ་དགོས། དཔྱིད་འདྲེན་ལས་དོན་ཐད་ཀྱི་མཐུན་སྦྱོར་ལམ་སྲོལ་གྱི་ནུས་པ་འདོན་སྤེལ་བྱེད་པ་དང་། དཔྱིད་འདྲེན་གྱི་ལས་འགན་ཁག་སྤྱི་འདོམས་བཀོད་སྒྲིག་ཡག་པོ་བྱེད་པ། སྐྱེལ་འདྲེན་བྱེད་ནུས་ཆེ་རུ་གཏོང་བ། ལྕགས་ལམ་དང་། གཞུང་ལམ། ཆུ་ལམ། དམངས་སྤྱོད་མཁའ་འགྲུལ། གྲོང་ཁྱེར་གྱི་སྤྱི་སྤྱོད་འགྲིམ་འགྲུལ་སོགས་སྦྲེལ་མཐུད་མཐུན་སྦྱོར་བྱེད་ཤུགས་ཆེ་རུ་གཏོང་བ་བཅས་བྱས་ནས་མང་ཚོགས་ཕྱིར་སྐྱོད་ཐུབ་པ་དང་ཕྱིར་སྐྱོད་བདེ་པོ་ཡོང་བར་བྱེད་དགོས།
ལྔ་ནས་བདེ་འཇགས་ཐོན་སྐྱེད་ཀྱི་འགན་འཁྲི་དོན་འཁྱོལ་ལ་དམ་འཛིན་ནན་པོ་བྱེད་དགོས། བདེ་འཇགས་འཕེལ་རྒྱས་ཀྱི་འདུ་ཤེས་བརྟན་པོ་འཆང་བ་དང་། ཁོངས་གཏོགས་ས་ཆས་དོ་དམ་དང་སྡེ་ཚན་གྱི་ལྟ་སྡོམ་འགན་འཁྲི་ཕྱོགས་ཡོངས་ནས་དོན་འཁྱོལ་བྱེད་པ། བདེ་འཇགས་ཐོན་སྐྱེད་ཀྱི་ཆེད་དོན་བཅོས་སྒྲིག་ལས་དོན་གཏིང་ཟབ་སྤེལ་ཏེ་སོལ་གཏེར་དང་། སོལ་གཏེར་མིན་པའི་གཏེར་རི། ཉེན་ཆེའི་རྫས་འགྱུར་དངོས་རྫས། དམངས་སྤྱོད་འབར་གས་དངོས་རྫས། ཤོག་སྦག ཨར་ལས་འཛུགས་སྐྲུན། ཆུ་གློག་དྲོད་རླངས། རླངས་འཁོར་བབས་ཚུགས་དང་གྲུ་ཁ་སོགས་གཙོ་གནད་ལས་རིགས་ཀྱི་བདེ་འཇགས་ཐད་ཀྱི་མངོན་མེད་རྐྱེན་ངན་ལེབ་བཤེར་བཅོས་སྒྲིག་བྱེད་པ། མི་ཚོགས་མང་བའི་ཁུལ་དང་། འབར་གས་སླ་བའི་ཁུལ། ངལ་རྩོལ་པ་འདུ་ཆེ་བའི་ཁེ་ལས་སོགས་གཙོ་གནད་ཁྱབ་ཁོངས་སུ་བདེ་འཇགས་ཐད་ཀྱི་འགོག་ཟོན་བྱེད་ཐབས་དོན་འཁྱོལ་ནན་པོ་བཅས་བྱས་ནས་བདེ་འཇགས་ཐད་ཀྱི་ལས་འཛོལ་ཆེ་རིགས་དང་ཚབས་ཆེ་རིགས་མ་ཐོན་སྔོན་འགོག་བྱེད་དགོས།
དྲུག་ནས་སྤྱི་ཚོགས་ཞི་མཐུན་བརྟན་ལྷིང་ལ་ནུས་ཤུགས་ཡོད་རྒུས་སྲུང་སྐྱོང་བྱེད་དགོས། སྤྱི་ཚོགས་ཀྱི་འགལ་ཟླ་དང་རྩོད་གཞི་གྲལ་བཤེར་དང་མེད་པར་བཟོ་བའི་ལས་དོན་གཏིང་ཟབ་སྤེལ་ཏེ་ཁོར་ཡུག་སྲུང་སྐྱོང་དང་། ས་ཆ་བསྡུ་ལེན་དང་ས་ཆ་བཤིག་སྤོ། གླ་བུན་འདེད་ལེན། སྨན་བཅོས་རྩོད་གཞི། མ་འཇོག་དང་མ་དངུལ་བསྡུ་སྒྲིལ། ལས་སྒྱུར་བཀོད་སྒྲིག སློབ་གྲྭ་དོ་དམ་སོགས་ཀྱི་རྐྱེན་ལས་བྱུང་བའི་འགལ་ཟླ་ཐག་གཅོད་འོས་འཚམ་བྱེད་པ་དང་ཡིག་བསྐུར་ངོ་བཅར་གྱི་ལས་དོན་སྤེལ་ཤུགས་ཆེ་རུ་བཏང་སྟེ་ཡིག་བསྐུར་ངོ་བཅར་གྱི་གནད་དོན་གནས་དེ་གར་དུས་ཐོག་ཏུ་ཐག་གཅོད་བྱས་ནས་རིགས་ཁག་གི་ཚོགས་སྤྱིའི་རང་བཞིན་གྱི་དོན་རྐྱེན་མ་ཐོན་སྔོན་འགོག་ནུས་ལྡན་བྱེད་དགོས།
བདུན་ནས་གྲོན་ཆུང་དང་ཡ་རབས་ངང་ལོ་གསར་གཏོང་བའི་སྤྱོད་བཟང་དར་སྤེལ་གཏོང་དགོས། གཉེན་ཉེ་དང་རྒན་རབས་ལ་བསྙེན་བཀུར་ཞུ་བའི་ཀྲུང་ཧྭ་མི་རིགས་ཀྱི་སྲོལ་རྒྱུན་བཟང་པོ་དང་ནང་མི་མཉམ་འཛོམས་ཀྱིས་ལོ་གསར་གཏོང་བའི་ཀྲུང་གོའི་རིག་གནས་རྒྱུན་འཛིན་བྱེད་པ་དང་། ཚུལ་མཐུན་དང་། ཡ་རབས། བདེ་ཐང་བཅས་ཀྱི་འཛད་སྤྱོད་ཀྱི་ལྟ་བ་དང་མི་གཤིས་ཀྱི་ལྟ་བ་དར་སྤེལ་གཏོང་བ། མི་རྣམས་ལ་གྲོན་ཆུང་བསྲི་ཚགས་དར་སྤེལ་དང་བག་མེད་ལོངས་སྤྱོད་གཏན་འགོག་བྱ་རྒྱུའི་ཁྲིད་སྟོན་བཅས་བྱས་ནས་གསོལ་སྟོན་གྲ་རྒྱས་དང་རྒྱས་སྤྲོས་ཆུད་ཟོས་སོགས་ཀྱི་སྲོལ་ངན་རང་རྟོགས་ངང་བཀག་འགོག་བྱེད་དགོས།
བརྒྱད་ནས་རྒྱུན་འཁྱོངས་ལྷོད་མེད་ངང་སྤྱོད་པ་གཙང་བ་དང་སྒྲིག་ཁྲིམས་ནན་དུ་གཏོང་དགོས། བློ་བརྟན་འགྱུར་མེད་ངང་ཕྱོགས་ཡོངས་ནས་ཏང་ནན་པོས་སྐྱོང་བ་དང་། ཏང་གི་ཆབ་སྲིད་འཛུགས་སྐྱོང་ལ་ཤུགས་སྣོན་རྒྱག་པ། ཆབ་སྲིད་ཀྱི་སྒྲིག་ཁྲིམས་དང་ཆབ་སྲིད་ཀྱི་སྒྲིག་སྲོལ་ནན་དུ་གཏོང་བ་བཅས་བྱས་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་སྲུང་སྐྱོང་མཐའ་གཅིག་ཏུ་བྱེད་དགོས།
དགུ་ནས་ལས་རེས་དང་འཕྲལ་སྡོམ་གྱི་ལས་དོན་ཡག་པོ་སྒྲུབ་དགོས། ལས་གནས་ཀྱི་འགན་འཁྲིའི་ལམ་ལུགས་དོན་འཁྱོལ་ཡག་པོ་བྱེད་པ་དང་། འགོ་ཁྲིད་ཕྱོགས་ཐོན་གྱི་གོང་ཞུ་ཐོ་འགོད་ཀྱི་ལམ་ལུགས་ལག་བསྟར་ནན་པོ་བྱེད་པ། ཆུ་ཚོད་24ཡི་ཆེད་མིའི་སྡོད་བྱ་དང་འགོ་ཁྲིད་ལས་བྱེད་པའི་སྡོད་བྱའི་སྣེ་ཁྲིད་ལམ་ལུགས་ལག་བསྟར་ནན་པོ་བཅས་བྱས་ནས་དུས་ཆེན་རིང་ལས་དོན་ཁག་རྒྱུན་གཏན་ལྟར་གོ་རིམ་ལྡན་པའི་སྒོ་ནས་སྤེལ་ཐུབ་པའི་འགན་ལེན་བྱེད་དགོས།
ས་ཁུལ་ཁག་དང་སྡེ་ཚན་ཁག་གིས་ཚད་མཐོའི་མཐོང་ཆེན་དང་། རྩ་འཛུགས་ཀྱི་འགོ་ཁྲིད་ལ་ཤུགས་སྣོན། གནམ་ལོ་གསར་ཚེས་དང་དཔྱིད་གསར་དུས་ཆེན་རིང་གི་འབྲེལ་ཡོད་ལས་དོན་ཁག་བཀོད་སྒྲིག་དང་དོན་འཁྱོལ་ནན་ཏན་བཅས་བྱས་ཏེ་བརྡ་ཐོའི་དགོངས་དོན་དོན་འཁྱོལ་ཐུབ་པའི་འགན་ལེན་བྱེད་དགོས།

robotstxt: allowed

filter: keep


text:
དུས་རབས་༡༩ པའི་ནང་དབྱིན་ཇི་གཙོས་པའི་ནུབ་ཕྱོགས་བཙན་རྒྱལ་རྒྱལ་ཁབ་ཁག་གི་དབང་ཤུགས་ཁྱབ་སྤེལ་གྱི་སྲིད་ཇུས་ཁྲོད་བོད་དེ་རྩེད་ཆས་སུ་གྱུར་པ་རེད་ཅེས་ཕྱི་དྲིལ་དྲུང་ཆེ་དགས་པོ་བསོད་ནམས་ནོར་བུས་གསུངས་སོང་།
ཟླ་འདིའི་ཕྱི་ཚེས་༡༤ ནས་ཕྱི་ཟླ་༥ ཚེས་༢༤ བར་དྷ་ས་མེག་གྷན་བོད་ཀྱི་འགྲེམས་སྟོན་ཁང་དུ། ༼ བོད་ས་བཟུང་བ།-ལྷ་སའི་ནང་དྲག་པོའི་དོན་གཅོད་གཏོང་སྐབས་མི་སེར་སྤེལ་བའི་རིང་ལུགས་དང་པར་ཆས་ ༽ཞེས་པའི་འགྲེམས་སྟོན་ཞིག་གོ་སྒྲིག་བྱས་ཡོད་པ་རེད།
འགྲེམས་སྟོན་དབུ་འབྱེད་ཀྱི་མཛད་སྒོའི་ཐོག་ཕྱི་དྲིལ་དྲུང་ཆེ་དགས་པོ་བསོད་ནམས་ནོར་བུ་དང་། ཌོག་ཊར་ཨེམ་མ་མར་ཊིན། (Dr. Emma Martin) ཕྱི་དྲིལ་དྲུང་ཆེ་ཤར་གླིང་ཟླ་སྒྲོན། མཁས་དབང་བཀྲ་ཤིས་ཚེ་རིང་། བོད་ཀྱི་འགྲེམས་སྟོན་ཁང་གི་འགན་འཛིན་བཀྲིས་ཕུན་ཚོགས་སོགས་ཕེབས་ཡོད་པ་རེད།
ད་ཐེངས་ཀྱི་འགྲེམས་སྟོན་འདི་ནི་བོད་ཀྱི་འགྲེམས་སྟོན་ཁང་དང་ལི་ཝོར་(liverpool) པུལ་རྒྱལ་ཡོངས་འགྲེམས་སྟོན་ཁང་། མན་ཆེ་སི་ཊེར་(Manchester) གཙུག་ལག་སློབ་གཉེར་ཁང་བཅས་མཉམ་འབྲེལ་གྱིས་གོ་སྒྲིག་བྱས་པ་ཞིག་ཡིན་པ་དང་། བོད་ཀྱི་འགྲེམས་སྟོན་ཁང་གིས་རྒྱལ་སྤྱིའི་འགྲེམས་སྟོན་ཁང་དང་མཉམ་འབྲེལ་གྱིས་འགྲེམས་སྟོན་བྱས་པ་ཐོག་མ་དེ་ཡང་ཆགས་ཡོད་པ་རེད། འགྲེམས་སྟོན་གྱི་ནང་དུ་དེ་སྔོན་དབྱིན་ཇི་བོད་སར་འཛུལ་སྐབས་སུ་དབྱིན་ཇིའི་གཞུང་འབྲེལ་གྱི་པར་པ་ཀ་ལཱོ་གྲི་ ཝ་ཧེཀྲེ་(John Claude White) དང་དབྱིན་ཇིའི་དམག་མིའི་སྨན་པ་ཇི་རལ་ཌི་ ཨིར་ཝིན་ ཌེ་ཝི་(Gerald Irvine Davys)
གཉིས་ཀྱིས་བརྒྱབས་པའི་པར་རིས་ཁག་གཉིས་ཡོད་པ་དང་། དེ་སྔོན་དབྱིན་ཇི་ལུང་པ་དང་། ལི་ཝོལ་པུལ་འགྲེམས་སྟོན་ཁང་སོགས་གཞན་གང་ལ་ཡོངས་གྲགས་སུ་འགྲེམས་སྟོན་བྱས་མྱོང་མེད་སྟབས་ད་ཐེངས་ཀྱི་འགྲེམས་སྟོན་འདི་ནི་པར་དེ་དག་གི་ཆེས་ཐོག་མའི་འགྲེམས་སྟོན་དེ་ཆགས་ཀྱི་ཡོད་པ་རེད།
བོད་ཀྱི་འགྲེམས་སྟོན་ཁང་གི་འགན་འཛིན་བཀྲ་ཤིས་ཕུན་ཚོགས་ཀྱིས་གསུངས་པ་ལྟར་ན། ༢༠༡༤ ལོར་ཁོང་དབྱིན་ཡུལ་དུ་འགྲོ་སྐབས་ཌོག་ཊར་ཨེམ་མ་མར་ཊིན་གྱིས་ལི་ཝོར་པུལ་འགྲེམས་སྟོན་ཁང་དུ་སྐད་བཏང་ནས་བོད་དང་འབྲེལ་བའི་པར་རིས་ཚང་མ་བསྟན་ཡོད་པ་དང་། ལྷག་པར་དུ་པར་དེབ་གཉིས་ནང་དེ་སྔོན་གཏན་ནས་མཐོང་མ་མྱོང་བའི་པར་མང་པོ་ཞིག་ཡོད་སྟབས་དེ་ཚོ་འགྲེམས་སྟོན་གྱི་ཚུལ་དུ་བོད་ཀྱི་སྤྱི་ཚོགས་ནང་སྟོན་ཐུབ་ན། དབྱིན་ཇི་ཡིས་བོད་ས་བཟུང་བའི་སྐབས་སུ་བྱུང་བའི་དོན་དངོས་ཀྱི་གནས་ཚུལ་ཤེས་རྟོགས་ཡོང་བར་བོད་པ་ཙམ་མ་ཡིན་པར་ཚང་མར་ཕན་རླབས་ཆེན་པོ་འབྱུང་ས་རེད་དྲན་ནས། དེ་ལྟར་ཌོག་ཊར་ཨེམ་མ་མར་ཊིན་ལ་ཞུས་པ་བཞིན། ཁོ་མོས་མོས་མཐུན་བྱས་ནས་འདས་པའི་ལོ་ངོ་གཉིས་ལྷག་གི་རིང་ལ་དེའི་སྐོར་གྲོས་བསྡུར་རབ་དང་རིམ་པ་བྱས་ནས་ད་ཐེངས་ཆེས་ཐེངས་དང་པོའི་འགྲེམས་སྟོན་དེ་བྱུང་ཐུབ་པ་བྱུང་བ་ཞིག་ཡིན་སྐོར་གསུངས་སོང་ལ། ཡང་ཁོང་གིས་༡༩༠༤ ལོར་དབྱིན་ཇི་བོད་ལ་སླེབས་རྐྱེན་༧རྒྱལ་མཆོག་སྐུ་ཕྲེང་༡༣ པ་ཆེན་པོ་མཆོག་བོད་དུ་བཞུགས་མ་ཐུབ་ནས་སོག་པོར་ཕེབས་དགོས་བྱུང་ཡོད་པ་དང་། སྐབས་དེར་བོད་གཞུང་གི་སྐུ་ཚབ་ཏུ་དགའ་ལྡན་ཁྲི་རིན་པོ་ཆེ་ཕེབས་ནས་དབྱིན་ཇི་མཉམ་དུ་ཆིངས་ཡིག་ཅིག་བཞག་ཡོད་པ་དེས་བོད་པ་དེ་རྒྱལ་ཁབ་གཅིག་ཡིན་པའི་ཐོག་ནས་དབྱིན་ཇི་ཡིས་འབྲེལ་བ་བྱས་ཡོད་པ་གསལ་པོ་ཡིན་ཡང་། ཕྱིས་སུ་ཆབ་སྲིད་ཀྱི་དགོས་མཁོ་དང་རྒྱ་ནག་གི་གནོན་ཤུགས་ཀྱི་དབང་གིས་སྐབས་དེ་དུས་ནས་བོད་དེ་རྒྱ་ནག་གི་ཆ་ཤས་ཡིན་པ་ལྟ་བུ་དབྱིན་གཞུང་གིས་བཤད་བཞིན་ཡོད་ཀྱང་། དངོས་ཡོད་པར་རིས་འདི་དག་གི་ནང་རྒྱ་མི་རྐང་གཅིག་ཀྱང་མཐོང་རྒྱུ་མེད་པ་དེས་དབྱིན་གཞུང་གིས་ད་ལྟ་བཤད་བཞིན་པ་དེ་བདེན་པ་མིན་པ་བསྟན་གྱི་ཡོད་སྐོར་སོགས་གསུངས་སོང་།
དེ་རྗེས་ཌོག་ཊར་ཨེམ་མ་མར་ཊིན་གྱིས་དབྱིན་ཇིའི་གཞུང་འབྲེལ་པར་པ་ཀ་ལཱོ་གྲི་ ཝ་ཧེཀྲེ་དང་དབྱིན་ཇིའི་དམག་མིའི་སྨན་པ་ཇི་རལ་ཌི་ ཨིར་ཝིན་ ཌེ་ཝི་ གཉིས་ཀྱིས་བརྒྱབས་པའི་པར་དེབ་གཉིས་ལི་ཝོར་པུལ་འགྲེམས་སྟོན་ཁང་དུ་ཡོད་པ་དེ། དབྱིན་ཇིའི་ལུང་པ་དང་ལི་ཝོར་པུལ་འགྲེམས་སྟོན་ཁང་སོགས་གཞན་གང་དུ་ཡང་ད་བར་བསྟན་མེད་སྐོར་དང་། པར་དེ་དག་བརྒྱུད་ནས་སྐབས་དེའི་བོད་ཀྱི་ཡུལ་ལྗོངས་ཀྱི་མཛེས་སྡུག་གཅིག་པུ་མ་ཡིན་པར། སྐབས་དེར་གནས་ཚུལ་ག་རེ་བྱུང་ཡོད་མེད་དབྱིན་ཇི་ཡིས་ད་ལྟ་བཤད་བཞིན་པའི་སྐད་ཆ་དང་དངོས་ཡོད་པར་རིས་ཀྱི་ར་སྤྲོད་གཉིས་བར་ན་འགལ་ཟླ་ཡོང་གི་ཡོད་པ་གསལ་གྱི་ཡོད་པ་དང་། དེ་བཞིན་པར་རིས་ཀྱི་ལམ་ནས་དངོས་བྱུང་གནས་ཚུལ་གཏིང་ཟབ་རྟོགས་ཐུབ་ཀྱི་ཡོད་སྐོར་བཅས་སོགས་གསུངས་སོང་། དེ་བཞིན་ཕྱི་དྲིལ་དྲུང་ཆེ་དགས་པོ་བསོད་ནམས་ནོར་བུས་དུས་རབས་༡༩ པའི་ནང་དབྱིན་ཇི་གཙོས་པའི་ནུབ་ཕྱོགས་བཙན་རྒྱལ་རྒྱལ་ཁབ་མང་དག་ཅིག་གིས་ཨ་ཧྥི་རི་ཁ་དང་། ཨེ་ཤི་ཡའི་རྒྱལ་ཁབ་ཁག་དབང་བསྒྱུར་བྱས་ཐུབ་ན་བྱས། དེ་མ་བྱུང་ན་སོ་སོའི་དབང་ཤུགས་ཁྱབ་སྤེལ་བྱེད་རྒྱུའི་སྲིད་ཇུས་བཟུང་ཡོད་སྐོར་དང་། དབང་ཆ་འཐབ་རྩོད་ཀྱིདུས་སྐབས་དེ་འདྲ་ཤིག་ལ་བོད་དེ་རྩེད་ཆས་སུ་གྱུར་ནས་ཕྱི་ལོ་༡༩༠༤ ལོར་བོད་ལ་དབྱིན་ཇིས་བཙན་འཛུལ་བྱས་པ་ཡིན་སྐོར། གཞན་ཡང་དབྱིན་གཞུང་གིས་དབང་ཆ་རྒྱ་བསྐྱེད་ཀྱི་ཆེད་དུ་ཐབས་ཤེས་འདྲ་མིན་གྱིས་བོད་གཞུང་ལ་འབྲེལ་བ་བྱེད་ཐབས་ག་འདྲ་བྱས་ཡོད་མེད་དང་། མཐར་དབྱིན་གཞུང་གིས་བོད་དུ་དྲག་པོའི་བཙན་འཛུལ་བྱས་སྐོར་སོགས་གསུངས་སོང་།
ལོ་རྒྱུས་མཁས་དབང་བཀྲ་ཤིས་ཚེ་རིང་གིས་པར་རྣམས་ཀྱི་འགྲེལ་བཤད་དང་ས་ཆ་ངོས་འཛིན་སོགས་ཀྱི་སྐོར་ལ་ལོ་རྒྱུས་རང་བཞིན་གྱི་ཐོག་ནས་དག་བཅོས་དང་། བོད་ཡིག་ཞུ་དག གཞན་ཡང་དགོངས་ཚུལ་དང་སློབ་སྟོན་མང་པོ་ཞིག་གནང་ཡོད་པ་རེད་འདུག་ལ།
མཇུག་ཏུ་ཌོག་ཊར་ཨེམ་མ་མར་ཊིན་དང་ལོ་རྒྱུས་མཁས་དབང་བཀྲ་ཤིས་ཚེ་རིང་གཉིས་ལ་ཕྱི་དྲིལ་བོད་ཀྱི་འགྲེམས་སྟོན་ཁང་གིས་གཟེངས་བསྟོད་བྱ་དགའ་ཕུལ་སོང་།།
གསར་འགོད་པ་བཀྲ་ཤིས་དོན་གྲུབ།


text:
ཆོས་དོན་དགོངས་འགྲེལ་ར་བ།
སྤེལ་དུས། 2016-09-06
རང་རྒྱལ་གྱི་མི་རིགས་ས་ཁོངས་རང་སྐྱོང་ལམ་ལུགས་དམངས་ཀྱི་སེམས་ལ་ཟུག་ཅིང་འོད་སྟོང་འབར་བའི་གྲུབ་འབྲས་ཐོབ་ཡོད་པས། མདུན་ལམ་ཤིན་ཏུ་བཟང།
འཇམ་བཞད་བློ་བཟང་འཇག་མེད་ཐུབ་བསྟན་ཆོས་ཀྱི་ཉི་མ།
འདྲ་མཉམ། མཐུན་སྒྲིལ། རོགས་རེས། ཞི་མཐུན་བཅས་ཀྱི་སྤྱི་ཚོགས་རིང་ལུགས་ཀྱི་རྣམས་པ་གསར་པའི་མི་རིགས་འབྲེལ་བ་སེམས་ལ་ཟུག་པ་དང་། མི་རིགས་ས་ཁོངས་རང་སྐྱོང་ལམ་ལུགས་ལ་དམངས་ཀྱིས་མོས་བཀུར་ཐོབ་པས། ཐུན་མོང་ཐོག་མཐུན་་སྒྲིལ་འབད་འཐབ་དང་ཐུན་མོང་ཐོག་དར་རྒྱས་གོང་འཕེལ་གཏོང་རྒྱུ་དེ་དམངས་ཀྱི་འདོད་བློ་དང་མཐུན་ཡོད། གང་ཞིག་གཙིགས་ཆེར་འཛིན་ཡར་ཏང་གི་འགོ་ཁྲིད་ཨང་དང་པོ་ཡིན།
ཀྲུང་གོ་གུང་ཁྲོན་ཏང་གིས་རྒྱལ་ཡོངས་མི་རིགས་ཁག་གི་མི་དམངས་སྣེ་ཁྲིད་དེ། ཡུན་རིང་གསར་རྗེའི་འཐབ་རྩོད་བྱས་པ་བརྒྱུད། ཀྲུང་གོའི་མི་དམངས་ལ་གཉའ་གནོན་གཏོང་མཁན་གྱི་བཙན་རྒྱལ་རིང་ལུགས་དང་། བཀའ་བཀོད་རྒྱུད་འཛིན་རིང་ལུགས། དཔོན་ངན་མ་རྩ་རིང་ལུགས་བཅས་ཀྱི་རི་བོ་ཆེན་པོ་གསུམ་མགོ་རྟིང་བསློག་ནས་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་བཙུགས་པ་རེད། དེ་ནས་བཟང་ཀྲུང་གོའི་མི་དམངས་ལ་རྒྱལ་ཁབ་ཀྱི་བདག་དབང་ཐོབ་སྟེ་རྒྱལ་ཁབ་ཀྱི་བདག་པོར་གྱུར་བ་དང་། དེ་ནས་བཟུང་དབུལ་ཕོངས་རྗེས་ལུས་ཀྱི་ཀྲུང་གོ་འདི་ཉིད་སྟོབས་འབྱོར་མངའ་ཐང་རྒྱས་པའི་ལམ་བུའི་ཐོག་མདུན་བསྐྱོད་བྱས་པ་དང་། དེ་ནས་བཟུང་འདྲ་མཉམ་དང་། མཐུན་སྒྲིལ། རོགས་རེས། ཞི་མཐུན། བཅའ་ཀྱི་སྤྱི་ཚོགས་རིང་ལུགས་ཀྱི་རྣམ་པ་གསར་པའི་མི་རིགས་འབྲེལ་བ་བརྟན་པོར་ཚུགས་པ་རེད། དེ་ཡང་ཀྲུང་གོ་གུང་ཁྲན་ཏང་གི་མཁས་མཛངས་ལྡན་པའི་དབུ་ཁྲིད་འོག མི་་རིགས་ཁག་གི་མཐུན་སྒྲིལ་རྡོག་རྩལ་གཅིག་སྒྲིལ་དང་བློ་སེམས་གཅིག་མཐུན་གྱིས་སྤྱོ་ཚོགས་རིང་ལུགས་ལམ་བུའི་ཐོག་གོམས་སྟབས་ཆེན་པོས་མདུན་བསྐྱོད་བྱེད་བཞིན་ཡོད།
ཀྲུང་གོ་གུང་ཁྲོན་ཏང་ནི་རླབས་ཆེན་དང་གཟི་བརྗིད། ཡང་དག་བཅས་ཀྱི་ཏང་ཞིག་ཡིན་པ་དང་། དོན་དངོས་གྲངས་མེད་ལས་ར་སྤྲོད་བྱུང་བར། ཀྲུང་གོ་གུང་ཁྲོན་ཏང་གིས་གཞི་ནས་ཀྲུང་གོའི་མི་དམངས་ལ་སྣེ་ཁྲིད་ཀྱིས་རྒྱལ་ཁའི་ཕྱོགས་སུ་བསྐྱོད་ཐུབ་པ་རེད། ཏང་གི་འགོ་ཁྲིད་བྱ་རྒྱུ་ནི་་མི་དམངས་ཀྱི་གདམ་ག་དང་ལོ་རྒྱུས་ཀྱི་གདམ་ག་ཡིན་ཏེ། ཡར་ལངས་བཅིངས་འགྲོ་ཐོབ་པ་ནི་ཏང་གི་དབུ་ཁྲིད་ལ་བརྟེན་ནས་བྱུང་བ་དང་། སྟོབས་འབྱོར་མངའ་ཐང་རྒྱས་པའང་ཏང་གི་དབུ་ཁྲིད་བརྟེན་ནས་བྱུང་བ་ཡིན་པས། ཏང་གི་དབུ་ཁྲིད་བྱེད་པ་ནི་རང་རྒྱལ་མི་རིགས་ཁག་གི་མི་དམངས་ཀྱིས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛུགས་སྐྲུན་དང་ཀྲུང་ཧྭ་མི་རིགས་བསྐྱར་དར་རླབས་པོ་ཆེ་སྟེ་ཀྲུང་གོའི་ཕུགས་འདུན་མངོན་འགྲུབ་བྱེད་པའི་རེ་བ་བཅོལ་ས་ཡང་ཡིན།
ང་ཆོས་བློ་བརྟན་འགྱུར་མེད་ཀྱིས་ཏང་གི་འགོ་ཁྲིད་མཐའ་འཁྱོངས་དང་། ཏང་གི་ཚོགས་ཆེན་བཅོ་བརྒྱད་པ་དང་སྤྱི་ཁྱབ་ཧྲུའུ་ཅི་ཞིས་ཅིན་ཕིན་གྱི་གལ་ཆེའི་གསུང་བཤད་རབ་དང་རིམ་པའི་དགོངས་དོན་ལ་སློབ་སྦྱོང་ནན་ཏན་དང་ལག་བསྟར་མཐའ་གཅིག་ཏུ་བྱས་ནས། ཧུར་བརྩོན་ཆེན་པོས་རང་བབ་ལས་ཀ་ལེགས་པར་བསྒྲུབ་ཏེ། བྱ་སྤྱོད་དངོས་ལ་བརྟེན་ནས་མེས་རྒྱལ་གྱི་མཚར་སྡུག་རྣམ་པ་བཀྲ་བའི་མ་འོངས་ལ་བསུ་བ་ཞུ་དགོས།
ཡག་པོ་ཁྲི་སྟོང་མང་པའི་ནང་ནས་སྤྱི་ཚོགས་རིང་ལུགས་ཀྱི་ལམ་བུ་ནི་ཡག་ཤོས་ཡིན།
ང་ནི་ཀན་སུའུ་རུ་ལས་དོན་སྒྲུབ་མཁན་གྱི་བོད་རིགས་སྤྱི་དམངས་ཤིག་ཡིན་ལ། བོད་བརྒྱུད་ནང་བསྟན་ལས་རིགས་མི་སྣ་ཞིག་ཀྱང་ཡིན། སྤྱི་ཚོགས་རྙིང་པའི་སྐབས། བོད་རིགས་རྣམས་ཆེས་སྡུག་རྩུབ་ཀྱི་བཀས་བཀོད་རྒྱུད་འཛིན་ཞིན་བྲན་ལམ་ལུགས་འོག་གཉའ་གནོན་བཤུ་གཞོག་ཅི་རིགས་ཕོག་པ་དང་། ཞིང་བྲན་ཁྲི་ཚོ་མང་པོ་རྟ་ཟོག་དུད་འགྲོ་ལས་ཞན་པའི་འཚོ་བ་སྐྱེལ་བཞིན་ཡོད། ལྷག་པར་དུ་ཆོས་སྲིད་ཟུང་འབྲེལ་གྱི་ལོག་སྤྱོད་དབང་སྒྱུར་འོག དཔལ་འབྱོར་ཉམས་དམས་པ་དང་། རིག་གནས་ཤིན་ཏུ་རྗེས་ལུས་ཡིན་པ། སྤྱི་ཚོགས་ཀྱང་ཡར་ཐོན་བྱུང་མེད་པས། སྐབས་དེ་དུས་ཀྱི་བོད་ཁུག་ཤིན་ཏུ་རྗེས་ལུས་ཡིན་པ་དང་བོད་ཁུལ་མི་རིགས་ཁག་གི་མི་དམངས་ཀྱང་བཟོད་དཀའ་བའི་དཀའ་སྡུག་འོག་ལུས་ཡོད།
ཏང་གི་མི་རིགས་སྲིད་ཇུས་ཀྱི་འོད་སྟོང་འོག དུས་རབས་གོང་མོའི་ལོ་རབས་ལྔ་བཅུ་པའི་དུས་མཇུག་ཏུ་རང་རྒྱལ་གྱི་བོད་རིགས་ས་ཁུལ་ཁག་ཏུ་སྔ་རྗེས་སུ་དམངས་གཙོའི་བཅོས་བསྒྱུར་བྱས་ཏེ། བཀས་བཀོད་རྒྱུད་འཛིན་གྱི་ཞིང་བྲན་ལམ་ལུགས་དང་ཆོས་སྲིད་ཟུང་འབྲེལ་ལམ་ལུགས་མགོ་རྟིང་བསློག་ནས་ཡར་ལངས་ཞིང་བྲན་ལ་བཅིངས་འགྲོལ་ཐོབ་ཏེ་རང་ཁྱིམ་རང་བདག་བྱུང་བས། བོད་རིགས་མི་དམངས་རྣམས་རྒྱལ་ཡོངས་ཀྱི་མི་དམངས་དང་མཉམ་དུ་བདེ་སྐྱིད་ཕུན་སུམ་ཚོགས་པའི་སྤྱི་ཚོགས་རིང་ལུགས་སྤྱི་ཚོགས་ཀྱི་ལམ་བུའི་ཐོབ་བསྐྱོད་པ་རེད། དམངས་གཙོ་བཅོས་བསྒྱུར་དང་ཆོས་སྲིད་རྦད་དེ་ལོགས་སུ་འབྱེད་པ་དང་བསྟུན། དད་མོས་ལ་རང་དབང་ཐོབ་ཏེ་ཆོས་ལུགས་ལ་དད་པ་བྱེད་པའི་རང་དབང་ཡོད་ལ་དད་པ་མི་བྱེད་པའི་རང་དབང་ཡང་ཡོད་ཅིང། ཆོས་ལ་དད་པ་ཡོད་པའི་སྤྱི་དམངས་དང་ཆོས་ལུགས་ལ་དད་པ་མེད་པའི་སྤྱི་དམངས་ཕན་ཚུན་བརྩི་འཇོག་དང་རྦད་དེ་འདྲ་མཉམ། ཐུན་མོང་ཐོག་མཛེས་སྡུག་ལྡན་པའི་ཁྱིམ་གཞི་འཛུགས་སྐྲུན་བྱེད་བཞིན་ཡོད། བཀས་བཀོད་རྒྱུད་འཛིན་གྱི་ཞིང་བྲན་ལམ་ལུགས་སྤྱི་ཚོགས་དཀར་ནག་ནོག་ཏུ་གྱུར་པའི་བོད་བརྒྱུད་ནང་བསྟན་འདི་ཉིད་སྤྱི་ཚོགས་རིང་ལུགས་ཀྱི་སྤྱི་ཚོགས་དང་ཕན་ཚུན་འཚམ་མཐུན་བྱེད་པའི་ལམ་བུའི་ཐོག་བསྐྱོད་འགོ་བཙུགས་པ་རེད། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་སྤྱི་ཚོགས་འཛུགས་སྐྲུན་བྱ་རྒྱུ་ནི་རྒྱལ་ཡོངས་མི་རིགས་ཁག་གི་མི་དམངས་ཀྱི་ཐུན་མོང་རེ་འདུན་དང་གཞི་རྩའི་ཁེ་ཕན་ཐུག་ས་ཡིན་ལ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛུགས་སྐྲུན་བྱ་རྒྱུ་དེ་ཡང་ཀྲུང་ཧྭ་མི་རིགས་ཀྱིས་བསྐྱར་དར་རླབས་པོ་ཆེ་མངོན་འགྲུབ་བྱེད་པའི་ཡང་དག་བགྲོད་ལམ་ཉག་་ཅིག་དེ་ཡང་ཡིན་པས། ཀྲུང་གོའི་ནང་བསྟན་འདི་ཉིད་སྤྱི་ཚོགས་རིང་ལུགས་སྤྱི་ཚོགས་དང་བརྟན་་བརླིང་ལ་ཞབས་ཞུ་སྒྲུབ་རྒྱུ་དང་། ཀྲུང་ཧྭ་མི་རིགས་ཀྱི་བསྐྱར་དར་རླབས་པོ་ཆེར་ཞབས་ཞུ་སྒྲུབ་རྒྱུ་ནི་བོད་བརྒྱུད་ནང་བསྟན་ལས་རིགས་པའི་འཁན་འཁྲི་ཡིན་པས། བོད་བརྒྱུད་ནང་བསྟན་ལས་རིགས་པས་རྒྱལ་གཅེས་ཆོས་གཅེས་ཀྱི་ཡང་དག་ལངས་ཕྱོགས་རྒྱུན་འཛིན་གྱིས་མི་རིགས་ཁག་གི་མི་རིགས་དང་བློ་སེམས་གཅིག་མཐུན་དང་ཕྱར་བ་གྲུ་འདེགས་ཀྱི་བསམ་པ་འཁུར་ཏེ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛུགས་སྐྲུན་བྱ་ཆེད་ལེགས་སྐྱེས་དེ་བས་ཆེ་བ་འབུལ་ངེས་ཡིན།
རི་ཀླུང་ཁྲི་སྟོང་མང་པོའི་སྒེས་ཉམས་ལས། མི་རིགས་ས་ཁོངས་རང་སྐྱོང་ལམ་ལུགས་དེ་བས་མཛེས།
རྒྱལ་ཁབ་གཅིག་གྱུར་དང་། མི་རིགས་མཐུན་སྒྲིལ། རྒྱལ་ནང་མི་རིགས་ཁག་མི་དམངས་རིགས་མཐུན་སྒྲིལ་བཅའ་ནི་ང་ཚོའི་བྱ་གཞག་ལ་རྒྱལ་ཁ་ཐོབ་པའི་གཞི་རྩའི་འགན་ལེན་ཡིན། རང་རྒྱལ་གྱིས་མི་རིགས་ས་ཁོངས་རང་སྐྱོང་ལམ་ལུགས་ཀྱིས་རྒྱལ་ཁྱབ་གཅིག་གྱུར་ལ་འགན་ལེན་དང་། མི་རིགས་རང་སྐྱོང་ས་ཁུལ་གྱིས་རང་ས་གནས་ཀྱི་དངོས་ཡོད་གནས་ཚུལ་ལ་གཞིགས་ནས་རྒྱལ་ཁབ་ཀྱི་ཁྲིམས་ལུགས་དང་སྲིད་ཇུས་ལག་ལེན་མཐར་ཕྱིན་གཏོང་བར་འགན་ལེན། མི་རིགས་ཁག་ཐུན་མོང་ཐོག་མཐུན་སྒྲིལ་འབད་འཐབ་ཀྱིས་དར་རྒྱས་གོང་འཕེལ་ཡོང་བ་བཅས་ལ་འགན་ལེན་བྱས་ཡོད། མི་རིགས་ས་ཁོངས་རང་སྐྱོང་ལམ་ལུགས་ནི་ཀྲུང་གོ་གུང་ཁྲན་ཏང་གི་མར་ལེ་རིང་ལུགས་ཀྱི་ཡོངས་ཁྱབ་བདེན་དོན་སྤྱད་དེ་རང་རྒྱལ་གྱི་མི་རིགས་གནད་དོན་ཐག་གཅོད་བྱེད་པའི་གཞི་རྩའི་སྲིད་ཇུས་ཤིག་ཡིན་པས། རྒྱལ་ཁབ་ཀྱི་རྩ་བའི་སྲིད་ཇུས་ཤིག་ཀྱང་ཡིན། མི་རིགས་ས་ཁོངས་རང་སྐྱོང་ལམ་ལུགས་ལ་རྒྱལ་ཡོངས་མི་རིགས་ཁག་གི་མི་དམངས་ཀྱི་སྙིང་ཐག་པ་ནས་བརྩི་བཀུར་ཐོབ་ཡོད་པས། རྒྱལ་གྱི་མི་རིགས་ལས་དོན་གྱི་དོན་དངོས་དང་རྦད་དེ་མཐུན་ཡོད།
《ཀྲུང་ཧྭ་མི་རིགས་སྤྱི་མཐུན་རྒྱལ་ཁབ་ཀྱི་མི་རིགས་ས་ཁོངས་རང་སྐྱོང་ཁྲིམས་ལུགས》ནི་རང་རྒྱལ་རྩ་ཁྲིམས་ཀྱིས་གཏན་འབེབས་བྱས་པའི་མི་རིགས་ས་ཁོངས་རང་སྐྱོང་ལམ་ལུགས་ལག་བསྟར་བྱེད་པའི་གཞི་རྩའི་ཁྲིམས་ལུགས་ཤིང་ཡིན་ཅིང་། གཏན་འབེབས་ལག་བསྟར་བྱས་ཚུན་གྱི་ལོ་ངོ་སུམ་ཅུའི་རིང་འོད་སྟོང་འབར་བའི་གྲུབ་འབྲས་ཐོབ་ཡོད། མི་རིགས་ས་ཁོངས་རང་སྐྱོང་བཅའ་ཁྲིམས་ནང་གྲངས་ཉུང་མི་རིགས་འདུས་སྡོད་ཁུལ་ཁག་ཏུ་ས་ཁོངས་རང་སྐྱོང་ལམ་ལུགས་ལག་བསྟར་གྱིས་རང་སྐྱོང་ལས་ཁུངས་བཙུགས་པ་དང་། རང་སྐྱོང་དབང་ཆ་འཛིན་སྤྱོད་བྱེད་དགོས་ཅེས་གཏན་འབེབས་ཁ་གསབ་བྱས་ཡོད་པ་ལས། རྒྱལ་ཁབ་ཀྱི་གྲངས་ཉུང་མི་རིགས་ཁག་སོ་སོས་རང་མི་རིགས་ནང་ཁུལ་གྱི་ལས་དོན་ཐག་གཅོད་བྱེད་པའི་དབང་ཆར་འགན་ལེན་དང་བརྩི་བཀུར་གོང་ལེགས་བྱེད་པ་མཚོན་ཡོད་ལ། རྒྱལ་ཁབ་ཀྱིས་མི་རིགས་ཁག་འདྲ་མཉམ་དང་མཐུན་སྒྲིལ། ཐུན་མོང་ཐོག་དར་རྒྱས་ཡོང་བའི་རྩ་དོན་མཐའ་འཁྱོངས་བྱེད་པ་མཚོན་ཡོད། རང་རྒྱལ་དུ་བསྒྱུར་བཅོས་སྒོ་འབྱེད་བྱེད་པའི་དུས་རབས་གསར་པའི་ནང་། རྒྱལ་ཡོངས་མི་དམངས་འཐུས་མི་ཚོགས་ཆེན་གྱིས་དུས་ཐོག་ཏུ་མི་རིགས་རང་སྐྱོང་ས་ཁོངས་གཏན་འབེབས་བྱས་པ་ཡིན། མི་རིགས་ས་ཁོངས་རང་སྐྱོང་ས་ཁུལ་ཁག་གི་ཆབ་སྲིད་དང་། དཔལ་འབྱོར། རིགས་གནས་སོགས་བཅས་ཀྱི་བྱ་གཞག་ཉིན་རེ་ལས་མ་འདས་པར་འཕེལ་རྒྱས་ཧ་ཅང་ཆེན་པོ་བྱུང་ཡོད། མི་རིགས་ས་ཁོངས་རང་སྐྱོང་བཅའ་ཁྲིམས་གཏན་འབེབས་ལག་བསྟར་བྱས་པའི་ལོ་ངོ་སུམ་ཅུ་ནི་རང་རྒྱལ་གྱི་མི་རིགས་ས་ཁུལ་འཕེལ་རྒྱས་འགྲོ་འགྱོགས་ཤོས་ཀྱི་དུས་ཤིག་དང་། མི་རིགས་མཐུན་སྒྲིལ་དང་ཆོས་ལུགས་འཆམ་མཐུན་གྱི་དུས་ཤིག མི་རིགས་ས་ཁུལ་གྱི་མི་དམངས་རྣམས་ཆེས་བདེ་སྐྱིད་ཀྱི་དུས་སྐབས་ཤིག་ཡིན། འདས་ཟིན་པའི་འོད་སྟོང་འབར་བའི་གྲུབ་འབྲས་བལྟས་ཚེ། མ་འོངས་པ་ནི་དེ་བྱེད་པའི་རླབས་ཆེའི་བརྒྱད་རིམ་ཁྲོད། མི་རིགས་ས་ཁོངས་རང་སྐྱོང་ལམ་ལུགས་ཀྱིས་དགེ་མཚན་ལྡན་པའི་ནུས་པ་དེ་བས་ཆེ་བ་འདོན་ངེས་ཡིན་ལ། མི་རིགས་ས་ཁོངས་རང་སྐྱོང་ས་ཁུལ་ཁག་གི་མ་འོངས་ཀྱང་དེ་བས་མཚར་སྡུག་དང་ལྡན་ངེས་རེད།
གཏམ་རྒྱལ་བཤད་སྟོང་བཤད་ཀྱི་སྙིང་པོ་མི་རིགས་ཁག་གི་མི་དམངས་ཀྱི་བློ་ཁ་ཀྲུང་གོའི་ཕུགས་འདུན་ལ་ཕྱོགས་པ།
མི་རིགས་ས་ཁོངས་རང་སྐྱོང་ལམ་ལུགས་མཐའ་འཁྱོངས་དང་འཐུས་ཚང་དང་གཏོང་རྒྱུ་ནི་རང་རྒྱལ་གྱི་མི་རིགས་ལས་དོན་གྱི་ལས་འགན་ཧ་ཅང་གལ་ཆེན་པོ་ཞིག་ཡིན་ལ། ང་ཚོ་ཀྲུང་ཧྭ་མི་དམངས་བསྐྱར་དར་རླབས་པོ་ཆེ་མངོན་འགྱུར་ཡོང་བར་ལེགས་སྐྱེས་འབུལ་བའི་བྱ་སྤྱོད་དངོས་ཀྱང་ཡིན།
མི་རིགས་ས་ཁོངས་རང་སྐྱོང་བཅའ་ཁྲིམས་ནི་མི་རིགས་ས་ཁོངས་རང་སྐྱོང་མཐའ་འཁྱོངས་དང་འཐུས་ཚང་དུ་གཏོང་བའི་གལ་ཆེའི་འགན་ལེན་ཡིན་པས། ང་ཚོ་དེ་བས་ལེགས་པའི་སྒོ་ནས་མི་རིགས་ས་ཁོངས་རང་སྐྱོང་བཅའ་ཁྲིམས་ལག་བསྟར་བྱས་ཏེ། མི་རིགས་ས་ཁུལ་གྱི་མཐུན་སྒྲིལ་ཡར་ཐོན་དང་དར་རྒྱས་གོང་འཕེལ་ཡོང་བར་ཞབས་ཞུ་སྒྲུབ་དགོས། དུས་ཐོག་ཏུ་མི་རིགས་ས་ཁོངས་ཀྱི་རང་སྐྱོང་བཅའ་ཁྲིམས་ལ་བཟོ་བཅོས་དང་འཐུས་ཚང་གཏོང་རྒྱུར་དོ་སྣང་བྱ་དགོས་པ་མ་ཟད་འབྲེལ་ཡོད་ཀྱི་ཁྲིམས་སྲོལ་དང་རང་སྐྱོང་སྲོལ་ཡིག་འཛུགས་སྐྱོང་བྱ་རྒྱུར་ཤུགས་སྣོན་རྒྱག་དགོས་པ་དང་། སྒོ་ཀུན་ནས་ཡང་དག་ངང་མི་རིགས་ས་ཁོངས་རང་སྐྱོང་བཅའ་ཁྲིམས་ལག་བསྟར་བྱ་རྒྱུར་དོ་སྣང་། མི་དམངས་འཐུས་མི་ཚོགས་ཆེན་དང་དེའི་རྒྱུན་ལས་ཨུ་ཡོན་ལྷན་ཁང་། ཆེད་བཙུགས་ཨུ་ཡོན་ལྷན་ཁང་། དེ་བཞིན་མི་དམངས་འཐུས་མི་བཅས་ཀྱིས་མི་རིགས་ལས་དོན་སྒྲུབ་སྐབས་ཁྲིམས་ལྟར་རང་གི་འགན་འཁྲིའི་བསྒྲུབ་ནས་ཐོན་པའི་དགེ་མཚན་ལྡན་པའི་ནུས་པ་འདོན་སྤེལ་གང་ལེགས་བྱ་རྒྱུ་བཅས་ལ་དོ་སྣང་བྱེད་དགོས།
ཁ་ཕྲལ་དང་ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་ནི་ཡུན་རིང་དང་རྙོག་འཛིང་། རྣོ་ངར་བཅས་ལྡན་ལ། རང་རྒྱལ་སྤྱི་ཚོགས་རིང་ལུགས་ཀྱི་ཐོག་མའི་དུས་ཀྱི་ལོ་རྒྱུས་དུས་རིམ་ནང་ཁྱབ་ཅིང་སྔ་ཕྱི་བར་དུ་གསུམ་དུ་ཁ་ཕྲལ་དང་ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་་གནས་ངས་རེད། མི་རིགས་ཁ་ཕྲལ་རིང་ལུགས་ཀྱི་འགོག་རྐྱེན་དང་གཏོར་བཤིག་ནི་རང་རྒྱལ་མི་རིགས་ས་ཁུལ་བརྟན་བརླིང་མིན་པའི་རྒྱུ་རྐྱེན་གཙོ་བོ་ཡིན་པས། ང་ཚོས་ངེས་པར་དུ་མེས་རྒྱལ་གོང་བུ་གཅིག་གྱུར་ལ་སྲུང་སྐྱོང་དང་། མི་རིགས་མཐུན་ལ་སྐུལ་འདེད། མི་རིགས་ཁ་ཕྲལ་ལ་རྔོ་རྒོལ་བཅས་བྱས་ཏེ། ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་མཐར་གཏུགས་བྱ་དགོས།《མི་རིགས་ས་ཁོངས་རང་སྐྱོང་བཅལ་ཁྲིམས 》བཅས་དོན་མཚན་པ་ནི་ནང་དོན་གལ་ཆེན་ཞིག་ཡིན་ཏེ། ཆོས་ལུགས་ལས་དོན་ལེགས་པོ་སྒྲུབ་རྒྱུ་ནི་མི་རིགས་ས་ཁུལ་གྱི་ལས་དོན་གལ་ཆེན་ཞིག་ཡིན། ང་ཚོ་ཏང་གི་ཆོས་ལུགས་ལས་དོན་གྱི་གཞི་རྩའི་བྱེད་ཕྱོགས་ལག་བསྟར་མཐའ་གཅིག་ཏུ་བྱས་ཏེ། ནན་ཏན་ངང་མི་རིགས་ས་ཁོངས་རང་སྐྱོང་བཅལ་ཁྲིམས་ཀྱི་འབྲེལ་ཡོད་གཏན་འབེབས་དོན་འཁྱོལ་དང་། ཆོས་ལུགས་དང་སྤྱི་ཚོགས་རིང་ལུགས་ཕན་ཚུན་འཚམ་མཐུན་བྱེད་པའི་འཕེལ་རིམ་ལ་སྐུལའདེད་ཤུགས་ཆེན་བཏང་ནས། ཆོས་ལུགས་དད་པ་བྱེད་པའི་སྤྱི་དམངས་དང་དད་པ་མེད་པའི་སྤྱི་དམངས་ཀྱིས་ཐུན་མོང་ཐོག་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛུགས་སྐྲུན་བྱེད་པར་རྒྱབ་སྐྱོར་བྱ་དགོས།
ཀྲུང་ཧྭ་མི་རིགས་ནི་རང་རྒྱལ་གྱི་མི་རིགས་ཁག་གི་མི་དམངས་ཀྱི་གཅིག་མཐུན་ཕུང་པོ་དང་། ཀྲུང་ཧྭ་ས་གཞི་ཆེན་པོ་ནི་རང་རྒྱལ་གྱི་མི་རིགས་ཁག་གི་མི་དམངས་ཀྱི་ཐུན་མོང་ཁྱིམ་གཞི་ཡིན། ཀྲུང་ཧྭ་མི་རིགས་སྤྱི་མཐུན་རྒྱལ་ཁབ་ནི་རང་རྒྱལ་ཡོངས་མི་རིགས་ཁག་གི་མི་དམངས་ཀྱི་མཉམ་དུ་གསར་འཛུགས་བྱས་པའི་གཅིག་གྱུར་གྱི་མི་རིགས་མང་བའི་རྒྱལ་ཁབ་ཅིག་ཡིན་པ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛུགས་སྐྲུན་དང་ཀྲུང་མི་རིགས་སྐྱར་དར་རླབས་པོ་ཆེ་སྟེ་ཀྲུང་གོའི་ཕུགས་འདུན་ནི་རང་རྒྱལ་མི་རིགས་ཁག་གི་མི་དམངས་ཀྱི་ཐུན་མོང་བསམ་འདུན་བཅས་ཡིན་པས། བརྒྱ་བཤད་སྟོང་བཤད་ཀྱི་སྐད་གཅིག་བསྡུས་ན། བསམ་པ་གཅིག་མཐུན་གྱིས་ཀྲུང་ཧྭ་དར་རྒྱས་གཏོང་རྒྱུ་དེ་རེད།


text:
1 དགའ་ལྡན་གྱི་གནས་ནས་འཕོ་བའི་མཛད་པ།
བདག་ཅག་གི་སྟོན་པ་འདི་སངས་རྒྱས་འོད་སྲུང་གི་སྤྱན་སྔར་བྲམ་ཟེའི་ཁྱེའུ་བླ་མར་གྱུར་ནས་ཚངས་པར་སྤྱོད་པ་སྤྱད་དེ་དགའ་ལྡན་གྱི་གནས་སུ་ལྷའི་བུ་དམ་པ་ཏོག་དཀར་པོ་ཞེས་བྱ་བ་སྐྱེ་བ་གཅིག་གིས་ཐོགས་པའི་བྱང་ཆུབ་སེམས་དཔར་སྐུ་འཁྲུངས་པ་ཡན་ཆད་སྐྱེ་བ་མངོན་པར་སྐྱེ་བའི་སྤྲུལ་བའི་སྐུས་བྱང་ཆུབ་ཀྱི་སྤྱོད་པ་རྫོགས་ནས། མཆོད་པའི་རོལ་མོ་ལས་གཞན་དོན་དུ་བསྐུལ་བའི་སྒྲ་གསན་པ་ན་ཆོས་ཀྱིས་མཐོ་བ་ཞེས་བྱ་བའི་ཁང་བཟང་དུ་བྱང་ཆུབ་སེམས་དཔའ་རང་དང་སྐལ་བ་མཉམ་པ་རྣམས་དང་བཀའི་འགྲོ་བ་མཛད་ཅིང་ཆོས་སྟོན་པའི་གནས་སུ། དད་པ་ནི་ཆོས་སྣང་བའི་སྒོ་སྟེ་བསམ་པ་མི་ཕྱེད་པར་འགྱུར་རོ་ཞེས་པ་ལ་སོགས་པ་ཆོས་སྣང་བའི་སྒོ་བརྒྱ་རྩ་བརྒྱད་བསྟན་ནས་ལ་ཐོད་དང་ཅོད་པན་བྱམས་པའི་དབུ་ལ་བཞག་ནས་ཁྱོད་ནི་ངའི་འོག་ཏུ་མངོན་པར་རྫོགས་པར་འཚང་རྒྱ་བར་འགྱུར་རོ་ཞེས་ལུང་བསྟན་ཅིང་དགའ་ལྡན་དུ་ཆོས་སྟོན་པ་བོའི་རྒྱལ་ཚབ་ཏུ་དབང་བསྐུར་ནས། གཟིགས་པ་རྣམ་པ་བཞིའམ་ལྔ་ཡིས་འཇིག་རྟེན་ལ་གཟིགས་ནས་དཔྱིད་ཟླ་ཐ་ཆུང་སྐར་མ་ས་གས་ཉ་བའི་ཚེས་བཅོ་ལྔ་རྒྱུ་སྐར་རྒྱལ་བོ་རྒྱལ་དང་ལྡན་པའི་དུས་སྦྱོར་ལ་དགའ་ལྡན་གྱི་གནས་ནས་འཕོ་བར་མཛད་དོ།།
2 ལྷུམས་སུ་ཞུགས་པའི་མཛད་པ།
འཛམ་གླིང་ཚེ་ལོ་བརྒྱ་བར་ཡུལ་དབུས་སུ།། རྒྱལ་རིགས་ཡབ་དང་སྒྱུ་འཕྲུལ་ལྷུམས་སུ་ཞུགས།། དེའང་མིའི་གླིང་གཞན་གསུམ་ལས་ཁྱད་པར་དུ་འཕགས་པ་ཛམྦུའི་གླིང་། ཚེ་ལོ་བརྒྱད་ཁྲི་བ་ཡན་ཆད་ལོངས་སྤྱོད་ཀྱི་འབྱོར་བ་ཆེ་བས་ཡིད་འབྱུང་བར་དཀའ་ཞིང་། ལོ་བརྒྱ་བ་མན་ཆད་ཀྱང་སྙིགས་མ་ཧ་ཅང་བདོ་བས་མི་ཁོམ་པར་སྣང་བས་དེ་དག་གི་སྐྱོན་མེད་པས་སྐྱེ་དགུ་གདུལ་སླ་བར་གྱུར་བའི་དུས་ཚེ་ལོ་བརྒྱ་བ། རྩོད་དུས་ལ་ལྟོས་ཏེ་ཡུལ་གྱི་སྐྱོན་གྱི་ཆ་ནས་སྨད་དུ་མེད་པ་དབུས་འགྱུར་འཆང་གི་ཡུལ། འཇིག་རྟེན་འདིར་རེས་འགའ་རྒྱལ་རིགས་རེས་འགའ་བྲམ་ཟེའི་རིགས་གཙོ་བོར་བཀུར་བ་ལས་ད་ལྟ་རྒྱལ་རིགས་བཀུར་བས་མང་བཀུར་གྱི་རྒྱལ་བརྒྱུད་རིགས་ཕུན་སུམ་ཚོགས་པའི་ཡོན་ཏན་དྲུག་ཅུ་རྩ་བཞིས་བརྒྱན་པ་ཡབ་རྒྱལ་བོ་སྲས་གཙང་དང་། ཡུམ་ཡང་བུད་མེད་ཀྱི་ཡོན་ཏན་སུམ་ཅུ་རྩ་གཉིས་ཀྱིས་བརྒྱན་པ་ལྷ་མོ་སྒྱུ་འཕྲུལ་ཆེན་མོ་ལ་གཟིགས་ནས། གླང་བོ་ཆེའི་ཐལ་ཀར་མཆེ་བ་དྲུག་པའི་ཚུལ་གྱིས་ཡུམ་གསོ་སྦྱོང་བླངས་པའི་གློ་གཡས་པར་ཞུགས་ནས་ལྷུམས་སུ་ཙནྡན་གྱི་ཁང་བུ་བརྩེགས་པར་བྱིས་པ་ཟླ་དྲུག་ལོན་པའི་ཚད་ཙམ་པ་ན་བཟའ་དང་བཅས་པ་སྐྱིལ་མོ་ཀྲུང་གིས་བཞུགས་ཏེ་སྟོང་གསུམ་གྱི་ཟིལ་དང་རོ་བཅད་ཚངས་པ་ཆེན་པོས་ཕུལ་བ་བཞེས་ནས་སྐུ་ལུས་བལྟམས་པར་མཛད་དོ།།
3 སྐུ་བལྟམས་པའི་མཛད་པ།
ངོ་མཚར་མཚན་མ་བྱེ་བ་སྙེད་དང་བཅས།། ལུམྦི་ནཱི་ཡི་ཚལ་དུ་དོན་གྲུབ་བལྟམས།། ལྷུམས་སུ་ཟླ་བ་བཅུ་ཚང་བར་བཞུགས་པའི་ཚེ་ལྷ་མི་ཁྲག་ཁྲིག་སུམ་ཅུ་རྩ་དྲུག་ཐེག་པ་གསུམ་ལ་སྨིན་པར་མཛད་དེ་བལྟམས་པའི་སྔ་ལྟོས་སུམ་ཅུ་རྩ་གཉིས་དང་། གླིང་ཆེན་པོ་བྱེ་བ་ཁྲག་བཞིའི་དབུས་སུ་ཨ་ཤྭོ་ཐའི་ལྗོན་པ་སྐྱེ་བ་དང་། གླིང་ཕྲན་རྣམས་སུ་ཙནྡན་གྱི་ཚལ་སྐྱེ་བ་དང་། སེར་སྐྱའི་གྲོང་གི་ཁོར་ཡུག་ཏུ་བདེ་བའི་འབྱོར་བ་ཚད་མེད་པ་རང་བཞིན་གྱིས་འབྱུང་བ་སོགས་ངོ་མཚར་བའི་མཚན་མ་བྱེ་བ་ཁྲག་ཁྲིག་འབུམ་ཕྲག་སྙེད་ཀྱིས་ཞིང་ཐམས་ཅད་ཡོངས་སུ་གཏམས་པ་བཅས། ལུམྦི་ནིའི་སྐྱེད་མོས་ཚུལ་དུ་དབོ་ཟླའི་ཚེས་བརྒྱད་རྒྱུ་སྐར་རྒྱལ་དང་ལྡན་པའི་དུས་སུ་ཡུམ་ལ་གནོད་པ་མེད་པར་དཀུ་གཡས་གཏོལ་ཏེ་མཚན་དཔེའི་དཀྱིལ་འཁོར་གསལ་མ་ཐག་ཚངས་པ་དང་རྒྱ་བྱིན་ལ་སོགས་པ་ལྷ་ཀླུ་རྣམས་ཀྱིས་མཆོད་ཅིང་བསྙེན་བཀུར། ཕྱོགས་བཞིར་ཞབས་ཀྱིས་གོམ་པ་བདུན་བདུན་བོར་ཏེ་སྟོང་ཆེན་པོའི་སེམས་ཅན་ཐམས་ཅད་དབུགས་དབྱུང་བའི་གསུང་དབྱངས་ཕྱུང་། ཡབ་རྒྱལ་བོས་བལྟམས་པའི་ངོ་མཚར་ལས་བརྩམས་ཏེ་གཞོན་ནུ་དོན་ཐམས་ཅད་གྲུབ་པ་ཞེས་བྱ་བའི་མཚན་ཕུལ། སེར་སྐྱའི་གཞིར་མ་མ་སུམ་ཅུ་རྩ་གཉིས་ཀྱིས་བསྐྱེད་བསྲིངས། ཤཱཀྱ་གཏུམ་པོ་གཟུ་ལུམ་ཅན་རྣམས་ཀྱི་ནང་དུ་ཐུབ་པ་གཞན་པས་མཚན་གཉིས་པ་ཤཱཀྱ་ཐུབ་པ་ཞེས་བཏགས། ཤཱཀྱ་རྣམས་ཀྱི་ལྷ་གནོད་སྦྱིན་ཤཱཀྱ་འཕེལ་སོགས་འཇིག་རྟེན་སྐྱོང་བ་ཐམས་ཅད་ཀྱིས་ཞབས་ལ་ཕྱག་བྱས་པས་ཡབ་ཀྱིས་མཚན་གསུམ་པ་ལྷའི་ཡང་ལྷ་ཞེས་པ་བཏགས། དྲང་སྲོང་ནག་པོ་ཉོན་མོངས་མེད་ཀྱིས་སངས་རྒྱས་སུ་འགྱུར་བ་ལུང་བསྟན་ཏོ།།
4 བཟོ་ཡི་གནས་ལ་མཁས་པའི་མཛད་པ།
ཡིག་རྩིས་རོལ་མོ་འཕོང་སྟོབས་བརྟག་དཔྱད་གཏམ།། ལུགས་མང་སྒྱུ་རྩལ་བཟོ་ཡི་གནས་ལ་མཁས།། བྱང་ཆུབ་སེམས་དཔའ་ཤེས་བྱའི་གནས་ཐམས་ཅད་ཀྱིས་མཐར་སོན་ཀྱང་གདུལ་བྱ་གྲངས་མེད་པ་སྨིན་པའི་སླད་དུ་ཡི་གེ་སློབ་པའི་གྲྭར་བྱོན་ཏེ་ཡིག་མཁན་གྱི་བཤེས་གཉེན་ལས་སློབ་པ་ལྟར་མཛད་ཅིང་དེས་མིང་ཙམ་ཡང་མ་ཐོས་པ་མང་པོ་བསྟན་པ་དང་། དགུང་ལོ་བཅུ་དྲུག་རྫོགས་པ་ན་ཤཱཀྱ་ལག་ན་བེ་ཅོན་གྱི་བུ་མོ་ལྷ་མོ་དཔལ་ཆེན་མོའི་སྤྲུལ་བ་ས་འཚོ་བ་མ་རྒྱལ་བའི་རུ་མཚོན་ཏུ་བཞག་ནས་ཤཱཀྱ་གཞོན་ནུ་ལྔ་བརྒྱ་དང་རྩལ་འགྲན་པའི་ཐོག་མར་རྩིས་པ་ཆེན་པོ་ཤཱཀྱ་སྲིད་སྒྲུབ་དཔང་དང་བཙུགས་ཏེ་གྲངས་ཀྱི་གནས་འགྲན་པ་ལ་དབང་བོ་དང་བཅས་པ་ཀུན་གྱིས་བྱང་ཆུབ་སེམས་དཔའི་ཆ་ཙམ་ལའང་འགྲན་པར་མ་ནུས་ཤིང་། དེ་བཞིན་དུ་རི་མོའི་འདུ་བྱེད་དང་། འཕོང་དང་སྟོབས་དང་བརྟག་དཔྱད་དང་གཏམ་དང་རྒྱལ་དང་བང་དང་འདེགས་མཆོངས་ལ་སོགས་པ་ལུགས་སྲོལ་ཤིན་ཏུ་མང་པོའི་སྒྱུ་རྩལ་དང་བཟོའི་གནས་ཡོད་དོ་ཅོག་ལ་ཤིན་ཏུ་མཁས་པས་སུས་ཀྱང་འགྲན་ཟླ་མེད་པར་གྱུར་ཏེ། ལྷས་བྱིན་ལ་སོགས་རིགས་པ་དང་སྟོབས་ཀྱི་ང་རྒྱལ་ཅན་རྣམས་ཀྱང་དུལ་བར་མཛད་དོ།།
5 བཙུན་མོའི་འཁོར་ལ་རོལ་བའི་མཛད་པ།
ཡོན་ཏན་ཀུན་ཚང་ས་འཚོ་གྲགས་འཛིན་སོགས།། བཙུན་མོ་དྲུག་ཁྲིའི་འཁོར་རོལ་སྨིན་པར་མཛད།། གཟུགས་བཟང་དར་བབ་དྲེགས་པ་དང་བྲལ་ཞིང་གཏོང་ལ་དགའ་བ་སོགས་བུད་མེད་རིན་པོ་ཆེའི་ཡོན་ཏན་ཀུན་ཚང་བ་ས་འཚོ་གྲགས་འཛིན། རི་དྭགས་སྐྱེས་ཏེ་སོ་སོ་འཁོར་ཉི་ཁྲི་དང་བཅས་པ་བཙུན་མོ་དྲུག་ཁྲིའམ་བརྒྱད་ཁྲི་བཞི་སྟོང་གི་ཚོགས་ཀྱིས་འཆི་མེད་འདུན་ས་ལྟ་བུའི་གླུ་དབྱངས་རོལ་མོའི་སྒྲ་ལ་སོགས་པ་བཀོད་པ་ཕུལ་དུ་བྱུང་བས་མཆོད་ཅིང་། དེ་དག་གི་ནང་དུ་རྩེ་ཞིང་རོལ་བ་ལ་སོགས་ཐབས་ལ་མཁས་པའི་མཛད་པས་བཙུན་མོའི་འཁོར་དེ་དག་ཐམས་ཅད་ཀྱང་བྱང་ཆུབ་ཏུ་ཡོངས་སུ་སྨིན་པར་མཛད་དོ།།
6 རབ་ཏུ་བྱུང་བའི་མཛད་པ།
རྒ་ན་འཆི་དང་ཚངས་སྤྱོད་གཟིགས་སོགས་ཀྱིས།། ངེས་འབྱུང་རབ་ཏུ་བྱུང་ནས་ངུར་སྨྲིག་བཞེས།། དགུང་ལོ་ཉེར་དགུ་པ་ལ་གྲོང་ཁྱེར་གྱི་སྒོ་བཞིར་རྒས་པ་དང་། ན་བ་དང་། འཆི་བ་དང་། ཚངས་སྤྱོད་རབ་ཏུ་བྱུང་བ་རྣམས་གཟིགས་ཤིང་ཕྱོགས་བཅུའི་རྒྱལ་བ་རྣམས་ཀྱིས་གླུ་དབྱངས་སིལ་སྙན་གྱི་སྒྲས་བསྐུལ་ཞིང་བྱིན་གྱིས་བརླབས་པ་དང་། རང་ཉིད་ཀྱི་སྨོན་ལམ་གྱི་མཐུས་རྒྱལ་སྲིད་བཙུན་མོའི་འཁོར་རྣམས་ལ་སྐྱོ་བའི་ཚུལ་བསྟན་ཏེ་ངེས་པར་འབྱུང་བའི་ཐུགས་སྐྱེས་པ་ན། ད་ནི་ཞག་བདུན་ལ་རབ་ཏུ་མ་བྱུང་ན་འཁོར་ལོས་སྒྱུར་བའི་རྒྱལ་བོར་འགྱུར་རོ་ཞེས་མཚན་མཁན་རྣམས་ཀྱིས་ལུང་བསྟན་པ་ཐོས་ནས། ཤཱཀྱ་རྣམས་ཀྱིས་སྟོབས་ཅི་ཡོད་པས་མེལ་ཚེ་བྱས་ཏེ་བསྲུངས་པ་ན། ཐ་སྐར་ཟླ་བའི་ཉའི་མཚན་མོར་གྲགས་འཛིན་མའི་མངལ་དུ་རྡོ་རྗེ་སེམས་དཔའི་སྤྲུལ་བ་སྲས་དགྲ་གཅན་འཛིན་བཟང་བོ་བྱིན་གྱིས་བརླབས་ཏེ། ནམ་ཕྱེད་ན་ཆིབས་པ་སྔགས་ལྡན་ལ་ཆིབས། ཞམ་འབྲིང་བ་འདུན་དང་བརྒྱ་བྱིན་ལ་སོགས་ལྷ་བྱེ་བ་ཕྲག་སྟོང་མང་བོས་མཆོད་ཅིང་ནམ་མཁའི་ལམ་ནས་དཔག་ཚད་བཅུ་གཉིས་ཀྱི་ཤར་ཕྱོགས་འདས་པ་ཡངས་པ་ཅན་དུ་གཤེགས་ནས་གཙུག་ཕུད་རང་ཉིད་ཀྱིས་བཅད་དེ་རབ་ཏུ་བྱུང་། ལྷ་ཡིས་ཕུལ་བའི་ན་བཟའ་ངུར་སྨྲིག་བཞེས། འདུན་པ་ཆིབས་བཅས་སླར་ལོག་ནས་ཡབ་དང་བཙུན་མོ་རྣམས་ཀྱི་མྱ་ངན་བསང་། གཙུག་ཕུད་དང་ཀཱ་ཤི་ཀཱའི་ན་བཟའ་ལྷ་རྣམས་ཀྱིས་ཁྱེར་ཏེ་མཆོད་པ་ཆེན་པོས་མཆོད་དོ།།
7 དཀའ་བ་སྤྱད་པའི་མཛད་པ།
སྲིད་རྩེའི་སྙོམས་འཇུག་མངོན་མཛད་ཆུ་ཀླུང་ངོགས།། ལོ་དྲུག་དཀྱིལ་ཀྲུང་གཅིག་གི་དཀའ་བ་སྤྱད།། བྱང་ཆུབ་སེམས་དཔའ་ཁྱིམ་ནས་ཁྱིམ་མེད་པར་རབ་ཏུ་བྱུང་བའི་རྗེས་སུ་ཡངས་པ་ཅན་དུ་གཤེགས་ཏེ་སྒྱུ་རྩལ་ཤེས་ཀྱི་བུ་རིང་འཕུར་དང་། རྒྱལ་བོའི་ཁབ་ཏུ་རངས་བྱེད་ཀྱི་བུ་ལྷས་སྤྱོད་གཉིས་ལས་བསམ་གཏན་གྱི་གདམས་ངག་ནོད་ཅིང་དེ་དག་གི་རྟོག་པའི་མཐར་ཐུག་ཅིའང་མེད་པ་དང་ཡོད་མིན་མེད་མིན་གྱི་སྐྱེ་མཆེད་དེ་སྲིད་རྩེའི་སྙོམས་འཇུག་མཐར་ཐུག་པ་ཚེགས་ཆུང་ངུས་མངོན་པར་མཛད་ཀྱང་ཟག་བཅས་ཉེར་ལེན་དང་བཅས་པའི་བསམ་གཏན་སྙོམས་འཇུག་ཏིང་ངེ་འཛིན་རྣམས་སུན་དབྱུང་ཞིང་དེས་མི་གྲོལ་བར་བསྟན་པ་དང་། ལུས་ཀྱི་རྒྱུའི་ལུང་བསྟན་ཅིང་ལོག་པའི་བརྟུལ་ཞུགས་ཅན་རྣམས་ཀྱང་འདུན་ཅིང་དེས་མི་གྲོལ་བར་བསྟན་པ་ལ་སོགས་དགོས་པ་མང་བོ་ཉེ་བར་གཟིགས་ནས། ཆུ་ཀླུང་ནཻ་རཉྫ་ནའི་ངོགས་སུ་ལོ་དྲུག་ཏུ་སྐྱིལ་མོ་ཀྲུང་གཅིག་གིས་འདས། རྒྱ་ཤུག་གི་འབྲུ། ནས་འབྲུ་གཅིག་ཏིལ་འབྲུ་གཅིག་རྣམས་ཉིན་རེར་གསོལ་བ་དང་ཆུ་ཐིགས་གཅིག་ཀྱང་མི་གསོལ་བ་ལ་སོགས་པའི་དཀའ་བ་སྤྱད་ཅིང་། ལུས་ངག་གི་དཀའ་ཐུབ་ལ་སྙིང་བོ་མེད་པས་སྤྱོད་པ་དེས་ཀྱང་བྱང་ཆུབ་རྫོགས་པར་མི་ནུས་པར་བསྟན་པའི་ཕྱིར། སླར་ཁ་ཟས་རགས་པ་གསོལ་བས་སྐུ་སྟོབས་དང་ལྡན་ཅིང་མཛེས་པར་གྱུར་པས་དགེ་སྦྱོང་མཛེས་པར་མཚན་གྲགས་སོ།།
8 བྱང་ཆུབ་སྙིང་བོར་གཤེགས་པའི་ཚུལ་གྱི་མཛད་པ།
འོ་ཐུག་གསོལ་ནས་མཚན་དཔེ་འོད་དུ་འབར།། རྩྭ་ཡི་སྟན་བསྣམས་བྱང་ཆུབ་སྙིང་བོར་གཤེགས།། དེ་ནས་ཕྱག་དར་ཁྲོད་ཀྱི་གོས་ལས་ཆོས་གོས་སྦྱར་མར་མཛད་པ་བཞེས་ཤིང་། གྲོང་མི་དགའ་བྱེད་མའི་བུ་མོ་ལེགས་སྐྱེས་མ་ལ་ལྷས་ལུང་བསྟན་པ་བཞིན་བ་སྟོང་གི་འོ་མ་ལན་བདུན་དུ་ཉིང་ཁུར་བྱས་པའི་འོ་ཐུག་སྦྲང་རྩི་ཅན་གསོལ་མ་ཐག་ཏུ་གསེར་གྱི་མདོག་དང་། འོད་འདོམ་གང་ལ་སོགས་མཚན་དཔེ་རྣམས་རབ་ཏུ་གསལ་ཞིང་འོད་དུ་འབར་བར་གྱུར་ཅིང་། རྩྭ་འཚོང་བཀྲ་ཤིས་ལས་རྩྭ་བསླངས་ཏེ་སྟན་གྱི་ཕྱིར་བསྣམས་ནས། མི་བསྐྱོད་སྟབས་དང་དབང་བོའི་མཆོད་སྡང་འདྲ།། ཞེས་པ་ལ་སོགས་པའི་ལྔ་བཅུ་རྩ་གཅིག་གིས་བྱང་ཆུབ་སྙིང་བོར་གཤེགས་པ་ན། ས་གཞི་ཐམས་ཅད་འཁར་བའི་སྣོད་བཞིན་དུ་སྒྲ་འབྱིན། སྟོང་གསུམ་གྱི་བདག་པོ་ཚངས་པ་དང་དབང་སྒྱུར་གྱིས་འཇིག་རྟེན་འདི་བཀོད་པ་ཆེན་པོས་ཀུན་ནས་བརྒྱན་པ་ལ་སོགས་པ་ལྷ་རྣམས་དང་ཕྱོགས་བཅུའི་བྱང་ཆུབ་སེམས་དཔའ་རྣམས་ཀྱིས་ཕྱོགས་བཅུའི་སངས་རྒྱས་ཀྱི་ཞིང་མང་བོར་རང་རང་གི་ཚོགས་གཉིས་ཀྱི་སྟོབས་ཚད་མེད་པའི་བཀོད་པས་བརྒྱན། སངས་རྒྱས་ཀྱི་ཞིང་ཐམས་ཅད་སྐྱོད་པའི་འོད་ཟེར་དཔག་ཏུ་མེད་པས་དམྱལ་བ་ལ་སོགས་པའི་འགྲོ་བ་རྣམས་དབུགས་དབྱུང་ཞིང་ཀླུ་ནག་པོ་བྱ་བ་ཚེ་བསྐལ་པར་གནས་ཤིང་དམུས་ལོང་དུ་གྱུར་བ། སངས་རྒྱས་འཇིག་རྟེན་དུ་བྱོན་པའི་ཚེ་མིག་ཐོབ་པ་དེའང་མིག་བྱེ་ཞིང་སྣང་བ་མཐོང་། ཙཱ་ཤའི་ཁྱུ་རྣམས་སྙན་པར་སྒྲོགས་ཤིང་མཁའ་ལ་གཡས་སུ་བསྐོར།
ཐུབ་མཆོག་ཉིད་ཀྱིས་ཀྱང་དུས་གསུམ་གྱི་སངས་རྒྱས་ཀྱི་ཞིང་ཡོད་དོ་ཅོག་གི་བྱང་ཆུབ་སྙིང་བོའི་རྒྱན་བཀོད་པ་ཇི་རྙེད་པ་རྣམས་དེ་ཉིད་དུ་སྣང་བར་མཛད། རྩྭའི་རྩེ་མོ་རྣམས་ནང་དུ་བསྟན་ནས་བཏིང་བའི་སྟེང་དུ་སྐྱིལ་མོ་ཀྲུང་བཅས་ནས་ཞལ་ཤར་དུ་གཟིགས། སྐུ་དྲང་པོར་བསྲང་། དྲན་པ་མངོན་དུ་བཞག་ནས་བཞུགས་སོ།།
9 བདུད་བཏུལ་བའི་མཛད་པ།
ཤིན་ཏུ་མི་བཟད་གཡོན་ཅན་བདུད་ཀྱི་སྡེ།། ཉོན་མོངས་དང་བཅས་བྱམས་པའི་མཐུ་ཡིས་བཅོམ།། དེ་ནས་བདུད་ལས་རྒྱལ་བ་དང་བདུད་རིས་ཀྱི་ལྷའི་བུ་དགེ་རྩ་ཅན་རྣམ་སྨིན་པར་མཛད་པའི་སླད་དུ་སྨིན་མཚམས་ནས་འོད་ཟེར་སྤྲོས་ཏེ་བདུད་ཀྱི་གནས་གཡོས་ཤིང་བསྐུལ་བས། སྡིག་ཅན་རང་ཉིད་ཀྱིས་རྨི་ལྟས་མི་བཟད་པ་མཐོང་བ་སོགས་འཇིགས་སྐྲག་སྔངས་ཤིང་ཤིན་ཏུ་མི་བཟད་པའི་སེམས་སྐྱེས་ཏེ། དཔག་ཚད་བརྒྱད་ཅུའི་ཁོར་ཡུག་གང་བའི་དཔུང་གི་ཚོགས་དྲན་པ་ཙམ་གྱིས་སྙིང་འགས་པར་ནུབ་པའི་བཀོད་པ་འཇིགས་སུ་རུང་བ་དང་སྟོང་གསུམ་ཀུན་ནས་གཡོན་ཅན་དེ་འདྲ་བྱེ་བ་ཕྲག་བརྒྱ་རྣམས་ཀྱང་ལྷན་ཅིག་ལྷགས་ཏེ་མཚོན་ཆའི་ཆར་ཕབ་ཅིང་གདུག་པའི་དབུགས་སྤྲོས་པས། དེ་དག་ཐམས་ཅད་བྱང་ཆུབ་སྙིང་བོ་མཛེས་པའི་མཆོད་སྤྲིན་གྱི་བཀོད་པ་ཤ་སྟག་ཏུ་གྱུར་ནས་མཐུ་རྡུགས་ཏེ། བསོད་ནམས་དེ་ཙམ་གྱིས་ཐར་བ་མི་ཐོབ་པས་བཞེངས་སུ་གསོལ་བ་ན། བསྐལ་བ་དཔག་ཏུ་མེད་པར་ཚོགས་གཉིས་བསྒྲུབས་ཤིང་མཐར་སོན་པའི་དཔང་བོ་སའི་ལྷ་མོ་འཁོར་དང་བཅས་པས་ཞུས། སླར་སྲེད་མ་དང་དགའ་མ་སོགས་བདུད་ཀྱི་བུ་མོ་རྣམས་ཀྱིས་ཀྱང་འདོད་པའི་གཡོ་སྒྱུས་བསླུ་བར་བརྩམས་ཀྱང་ཐུགས་གཡོ་བར་མ་ནུས་ཏེ་གཡོ་ཅན་བདུད་ཀྱི་སྡེ་འཁོར་དང་བཅས་པ་རྣམས་ཚར་བཅད་ཅིང་། དེ་དག་ལས་དགེ་རྩ་སྨིན་པའི་ལྷའི་བུ་ཚད་མེད་པ་དག་གི་ཉོན་མོངས་པ་རྣམ་པར་བཅོམ་སྟེ་བྱང་ཆུབ་ཏུ་སྨིན་པར་མཛད་པ་སོགས་མདོར་ན་བྱམས་པའི་ཏིང་ངེ་འཛིན་ཁོ་ནར་བདུད་ཀྱི་དམག་མི་ཁྲག་ཁྲིག་གཅིག་བྱང་ཆུབ་ཀྱི་སྙིང་བོར་བཞུགས་པའི་ནམ་སྲོད་འཁོར་དེ་ཉིད་དུ་བཏུལ་བར་མཛད་དོ།།
10 མངོན་པར་སངས་རྒྱས་པའི་མཛད་པ།
བསམ་གཏན་བདེན་བཞི་རྟེན་འབྲེལ་རིམ་གཟིགས་ནས།། རྡོ་རྗེ་ལྟ་བུས་མངོན་པར་རྫོགས་བྱང་ཆུབ།། ནམ་གྱི་གུང་ལ་བསམ་གཏན་བཞི་པོར་རིམ་གྱིས་སྙོམས་པར་ཞུགས། ལྷའི་སྤྱན་སོགས་མངོན་པར་ཤེས་པས་བདེན་པ་བཞི་དང་། རྟེན་འབྲེལ་ལུགས་འབྱུང་ལུགས་ལྡོག་གི་རིམ་པ་ལེགས་པར་གཟིགས་ནས། ནམ་གྱི་ཆ་སྨད་སྐྱ་རེངས་འཆར་ཀ་རྔ་རྡུང་བའི་དུས་སུ་སྐྱེས་བུའི་ཁྱུ་མཆོག་ཁ་ལོ་སྒྱུར་བ་བླ་ན་མེད་པ་དེས་འཕགས་པའི་ཡེ་ཤེས་ཀྱི་སྟོབས་བསྐྱེད་པས་ཤེས་པར་བྱ་བ་དང་མངོན་དུ་བྱ་བ་གང་ཅིའང་རུང་། དེ་ཐམས་ཅད་སེམས་ཀྱི་སྐད་ཅིག་གཅིག་དང་ལྡན་པའི་ཤེས་རབ་ཀྱིས་རིག་པ་གསུམ་ཐོབ་ཅིང་། སྤང་བྱ་ཕྲ་ཞིང་ཕྲ་བའང་རྡོ་རྗེ་ལྟ་བུའི་ཏིང་ངེ་འཛིན་གྱིས་བཅོས་ནས་ཆོས་ཀུན་གྱི་དབྱིངས་སུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་སོ།། དེའི་ནུབ་མོ་ཁོ་ནར་གྲགས་འཛིན་མ་ལ་སྲས་སྒྲ་གཅན་འཛིན་དང་། བདུད་རྩི་ཟས་ཀྱི་བུ་ཀུན་དགའ་བོའང་བཙས་ཤིང་ཟླ་བ་སྒྲ་གཅན་གྱིས་ཟིན་ཏེ། དེ་ནས་དེ་བཞིན་གཤེགས་པ་ཤིང་ཏཱ་ལ་བདུན་སྲིད་ཀྱི་ནམ་མཁའ་ལ་འཕགས་ཏེ། ལམ་གྱི་རྒྱུན་ནི་ཆད་དོ་ཞེས་བྱ་བ་ལ་སོགས་པས་ཆེད་དུ་བརྗོད་པར་མཛད། སྟོང་གསུམ་འདིའང་རྣམ་པ་དྲུག་ཏུ་གཡོས་ཤིང་ཕྱོགས་བཅུའི་འདྲེན་པ་རྣམས་ཀྱིས་ལེགས་སོ་གསུངས་ནས་ཆོས་ཀྱི་དགའ་བ་བསྐུར། སྟོང་གསུམ་གྱི་ལྷ་རྣམས་ཀྱིས་མཆོད་ཅིང་བསྟོད་དེ་ཞག་བདུན་དུ་སྐྱིལ་ཀྲུང་མ་བཤིགས་པར་བྱང་ཆུབ་ཀྱི་ཤིང་ལ་གཟིགས་ནས་བསམ་གཏན་གྱི་བདེ་བས་དགྱེས་པར་མཛད། བདུན་ཕྲག་གཉིས་པར་སྟོང་གསུམ་རྒྱང་རིང་དུ་འཆག བདུན་ཕྲག་གསུམ་པར་བྱང་ཆུབ་ཀྱི་སྙིང་བོ་ལ་སྤྱན་མི་འཛུམ་པར་གཟིགས། བདུན་ཕྲག་བཞི་བར་ཤར་ནུབ་ཀྱི་རྒྱ་མཚོའི་བར་དུ་མི་རིང་བར་འཆག བདུན་ཕྲག་ལྔ་བར་ཀླུ་བཏང་བཟུང་གི་གནས་སུ་བཞུགས། བདུན་ཕྲག་དྲུག་པ་དེ་ནས་ཤིང་ནྱ་གྲོདྷའི་དྲུང་དུ་བཞུད། བདུན་པའི་ཚེ་ཤིང་སྒྲོལ་རྒྱུའི་དྲུང་དུ་བཞུགས་པ་ན་ལྷས་བསྐུལ་ཏེ་ཚོང་བ་ག་གོན་དང་བཟང་བོ་གཉིས་ཀྱིས་བསོད་སྙོམས་ཀྱི་ཐོག་མར་ཕུལ་བ་ལ་རྒྱལ་ཆེན་བཞིས་རྡོའི་ལྷུང་བཟེད་བཞི་ཕུལ་བ་གཅིག་ཏུ་བྱིན་གྱིས་བརླབས་པར་བླངས་ནས་གསོལ་ཏེ། ལྷ་ཡི་བཀྲ་ཤིས་དོན་གྲུབ་ཅིང་།། སོགས་ཀྱི་བཀྲ་ཤིས་མཛད་ནས་སངས་རྒྱས་སུ་ལུང་བསྟན་ཏོ།། ཐེག་པ་ཆེན་པོའི་ལུགས་སུ་འདི་དག་གི་སྐབས་སུ་བཀོད་པ་བསམ་གྱིས་མི་ཁྱབ་པ་དང་། ཞག་བདུན་ཕྲག་བདུན་གྱི་སྐབས་སུ་སངས་རྒྱས་ཕལ་བོ་ཆེའི་ཆོས་ཀྱི་སྒོ་འབྱེད་པ་སོགས་ཐུན་མོང་མ་ཡིན་པའི་ཚུལ་ཆེས་མང་ངོ་།།
11 ཆོས་ཀྱི་འཁོར་ལོ་བསྐོར་བའི་མཛད་པ།
ཚངས་སོགས་གསོལ་བཏབ་ངེས་དང་མ་ངེས་གནས།། དྲང་ངེས་ཆོས་ཀྱི་འཁོར་ལོ་རིམ་གསུམ་བསྐོར།། རྫོགས་པའི་སངས་རྒྱས་ཤིང་སྒྲོལ་རྒྱའི་དྲུང་དུ་བཞུགས་པའི་ཚེ་རང་གིས་བརྙེས་པའི་ཆོས་ཟབ་མོ་དེ་འཇིག་རྟེན་པ་ཀུན་གྱིས་རྟོགས་པར་དགོངས་ཏེ། ཟབ་ཞི་སྤྲོས་བྲལ་འོད་གསལ་འདུས་མ་བྱས།། བདུད་རྩི་ལྟ་བུའི་ཆོས་ཤིག་བདག་གིས་རྙེད།། སུ་ལ་བསྟན་ཀྱང་གོ་བར་མི་ནུས་པས།། མི་སྨྲ་ནགས་འདབ་ཉིད་དུ་གནས་པར་བྱ།། ཞེས་གསུངས་ཏེ་ཐུགས་ལས་ཆུང་ངུར་ཞུགས་པ་ན། སངས་རྒྱས་ཀྱི་མཐུས་ཚངས་པ་གཙུག་ཅན་འཁོར་འབུམ་ཕྲག་དྲུག་ཅུ་རྩ་བརྒྱད་ཀྱི་འཁོར་དང་ལྷན་ཅིག་ཏུ་འོང་ནས་ཆོས་སྟོན་པར་གསོལ་བ་བཏབ་ཀྱང་མ་གནང་བ་ན་བརྒྱ་བྱིན་གྲོགས་སུ་སྦྲན་ཏེ་ལན་གསུམ་དུ་གསོལ་བ་བཏབ་པས་གདུལ་བྱ་རྣམས་ཀྱི་དབང་བོའི་རིམ་པ་ལེགས་པར་གཟིགས་ཏེ་མ་ངེས་པའི་སེམས་ཅན་རྣམས་ལས་བརྩམས་ཏེ་བདུད་རྩིའི་སྒོ་དབྱེ་བར་ཞལ་གྱིས་བཞེས་པ་ན་དེ་བཞིན་གཤེགས་པས་ཆོས་ཀྱི་འཁོར་ལོ་བསྐོར་རོ་ཞེས་པའི་སྒྲ་ཚངས་རིས་ཀྱི་བར་དུ་གྲགས་སོ།། དེ་ནས་ཝ་ར་ཎཱ་སིར་བསོད་སྙོམས་མཛད་ཅིང་དྲང་སྲོང་ལྷུང་བ་རི་དྭགས་ཀྱི་ནགས་སུ་གཤེགས་པའི་ཚེ་ལྔ་སྡེ་བཟང་བོས་མདུན་བསུས་ཏེ་དེ་དག་ཚུར་ཤོག་གིས་དགེ་སློང་གི་དངོས་པོར་གྱུར་ནས་ས་ཕྱོགས་དེར་སེང་གེའི་ཁྲི་ཆེན་པོ་སྟོང་བྱུང་བ་དང་ཁྲི་དང་བོ་གསུམ་ལ་བསྐོར་བ་མཛད་ཅིང་ཁྲི་བཞི་བ་ལ་སྐྱིལ་མོ་ཀྲུང་གིས་བཞུགས་པའི་ཚེ་ཕྱོགས་བཅུའི་འཇིག་རྟེན་དུ་སྣང་བ་ཆེན་པོས་ཁྱབ་པ་དང་ཆོས་ཉན་པར་སྐུལ་བའི་སྒྲའང་བྱུང་བ་ན་ལྷའི་བུ་བྱང་ཆུབ་སེམས་དཔའ་སེམས་བསྐྱེད་མ་ཐག་ཏུ་ཆོས་ཀྱི་འཁོར་ལོ་བསྐོར་བ་ཞེས་བྱ་བས་ཛམྦུ་ཆུ་གསེར་ལས་གྲུབ་པའི་འཁོར་ལོ་རྩིབས་སྟོང་བ་ཕུལ་བ་སོགས་བྱང་ཆུབ་སེམས་དཔའ་དང་ལྷ་དཔག་ཏུ་མེད་པ་དག་ཀྱང་འདུས་པ་ལ་ཆུ་སྟོད་ཟླ་བའི་ཚེས་བཞིར་བདེན་པ་བཞིའི་ངོ་བོ་དང་། བྱ་བ་དང་འབྲས་བུའི་ཚུལ་གྱིས་ལན་གསུམ་དུ་བཟླས་ཏེ་རྣམ་པ་བཅུ་གཉིས་སུ་བསྐོར་བའི་ཆོས་བསྟན་པས་ལྔ་སྡེ་བཟང་བོས་དགྲ་བཅོམ་ཐོབ། འཇིག་རྟེན་ན་དཀོན་མཆོག་གསུམ་གྱི་ཐོག་མ་བྱུང་། དེ་ནས་རིམ་པར་རི་བོ་ག་ཡ་དང་སྤོས་ངད་ལྡང་། རྒྱལ་བོའི་ཁབ། བྱ་རྒོད་ཕུང་བོའི་རི། མཉན་ཡོད་རྒྱལ་བྱེད་ཀྱི་ཚལ། ཀོ་ས་ལ། སེར་སྐྱའི་གཞི། ཡངས་པ་ཅན་གྱི་གྲོང་ཁྱེར་ལ་སོགས་པ་ངེས་པ་དང་། ལྷ་དང་ཀླུའི་གནས། རྡོ་རྗེ་རིན་པོ་ཆེའི་ཁང་བ་སོགས་མ་ངེས་གནས་ཅི་རིགས་པ་རྣམས་སུ་དྲང་བ་དང་ངེས་པའི་དོན་ལས་བརྩམས་ཏེ་ཐོག་མཐའ་བར་དུ་དགེ་བའི་ཆོས་ཀྱི་འཁོར་ལོ་ཆེན་པོ་རིམ་པ་གསུམ་དུ་བསྐོར། མཆོག་ཟུང་ལ་སོགས་པ་འཁོར་རྣམ་པ་བཞི་བགྲང་བ་ལས་འདས་པ་འབྲས་བུ་རྣམ་པ་བཞི་ལ་བཀོད། ཐེག་པ་ཆེན་པོའི་རིག་ཅན་གྱི་ལྷ་དང་མི་གྲངས་མེད་པ་བྱང་ཆུབ་ཏུ་ལུང་བསྟན། མཉན་དུ་ཡོད་པར་འཇིག་རྟེན་དང་འཇིག་རྟེན་ལས་འདས་པའི་ཆོ་འཕྲུལ་ཆེན་པོ་བསྟན། སུམ་ཅུ་རྩ་གསུམ་དུ་ཡུམ་སྒྱུ་འཕྲུལ་ཆེན་པོའི་ཆེད་དུ་དབྱར་གནས་པར་མཛད་ཅིང་གྲོང་ཁྱེར་གསལ་ལྡན་དུ་ལྷ་ལས་བབས། དཔལ་ལྡན་འབྲས་སྤུངས་ཀྱི་མཆོད་རྟེན་ལ་སོགས་པར་འདུལ་བྱ་ཐུན་མོང་མ་ཡིན་པ་རྣམས་ལ་སྔགས་ཀྱི་ཐེག་པ་བསྟན་པ་སོགས་འདུལ་བཞིའི་ཆོ་འཕྲུལ་བསམ་བརྗོད་ཀྱི་ཡུལ་ལས་འདས་ཤིང་། མདོར་ན་དགུང་ལོ་ཉེར་དགུར་ཁབ་ཏུ་བཞུགས། ལོ་དྲུག་ཏུ་དཀའ་བ་སྤྱད། དགུང་ལོ་སོ་ལྔ་པར་སངས་རྒྱས་ནས་དགུང་ལོ་བརྒྱད་ཅུ་ཐམ་པའི་བར་དབྱར་གནས་པ་བཞི་བཅུ་རྩ་ལྔ་མཛད་ནས་ཆོས་ཀྱི་འཁོར་ལོ་བླ་ན་མེད་པ་བསྐོར་རོ།།
12 མྱ་ངན་ལས་འདས་པའི་མཛད་པ།
མི་གནས་མྱ་ངན་འདས་པའི་ཚུལ་བསྟན་ཅིང་།། སྐུ་གདུང་འཇིག་རྟེན་ཀུན་ཏུ་རྒྱས་པར་མཛད།། དེ་ལྟར་མཛད་པ་མཐར་ཕྱིན་པའི་སྐབས་སྐུ་ཚེའི་འདུ་བྱེད་ནི་བཏང་། འཚོ་བའི་འདུ་བྱེད་ནི་བྱིན་གྱིས་བརླབས་ནས་ལྟས་ཆེན་པོ་སྣང་བར་གྱུར་བ་དང་ལྷན་ཅིག་གྲོང་ཁྱེར་ཡངས་པ་ཅན་ལ་སོགས་པར་རིམ་གྱིས་གཤེགས་ཏེ་སླད་མའི་དུས་ཆོས་དང་ཆོས་མ་ཡིན་པ་རྣམ་པར་དབྱེ་བ་ན། མདོ་སྡེ་དང་མཐུན། འདུལ་བ་ལ་སྣང་། ཆོས་ཉིད་དང་མི་འགལ་ན་སྟོན་པའི་བསྟན་པར་ཟུངས་ཤིག་པ་སོགས་གདམས་ནས་མགར་བའི་བུ་ཙུཎྡ་ལས་བཤོས་ཀྱི་ཐ་མ་གསོལ་ཏེ་གྲོང་ཁྱེར་རྩྭ་ཅན་དུ་ཤིང་སཱ་ལ་ཟུང་གི་བར་ཐ་མའི་གཟིམས་ཁྲི་ལ་སེང་གེའི་ཉལ་སྟབས་ཀྱིས་བཞུགས་ཏེ་སྣང་བའི་འདུ་ཤེས་དང་། དྲན་པ་དང་ཤེས་བཞིན་གྱི་འདུ་ཤེས་དང་། མྱ་ངན་ལས་འདས་པའི་འདུ་ཤེས་ཐུགས་ལ་མཛད། ཀུན་དགའ་བོ་ལ་ངོ་མཚར་རྨད་དུ་བྱུང་བའི་ཆོས་བཞི་ཚན་གསུམ་བསྟན་ཅིང་ཞལ་གྱི་གདམས་པ་བསྩལ། དྲི་ཟའི་རྒྱལ་བོ་རབ་དགའ་དང་ཀུན་ཏུ་རྒྱུ་རབ་བཟང་སོགས་བཏུལ། ཟླ་བ་ཕྱེད་ཕྱེད་དུ་སོ་སོར་ཐར་བའི་མདོ་འདོན་པས་སྟོན་པའི་མཛད་པ་སོགས་གདམས་ནས་ལུགས་འབྱུང་དང་ལུགས་ལྡོག་གི་བསམ་གཏན་ལ་སྙོམས་པར་ཞུགས་ནས། སླར་བསམ་གཏན་བཞི་བའི་རབ་མཐའ་ལ་བརྟེན་ནས་ཞི་བ་མི་གཡོ་བའི་སྤྱན་དང་ལྡན་པ་བརྙེས་ཏེ་མི་གནས་པའི་དབྱིངས་སུ་མྱ་ངན་ལས་འདས་པའི་ཚུལ་བསྟན། ཞག་བདུན་དུ་ལྷ་དང་མིའི་མཆོད་པ་རྒྱ་ཆེན་པོས་མཆོད་ཅིང་སྐུ་གདུང་གྱད་ཀྱིས་དབུ་རྒྱན་བཏགས་པའི་མཆོད་རྟེན་གྱི་དྲུང་དུ་སྤྱན་དྲངས་ཏེ་སའི་སྟེང་དུ་ཟླ་མེད་པའི་ཉན་ཐོས་ཆེན་པོ་བཞི་ལ་སོགས་པས་མཆོད་ཅིང་མེ་རང་འབར་དུ་གྱུར་བས་གདུང་རྣམས་ཡུངས་འབྲུ་ལྟ་བུའི་རིང་བསྲེལ་གྱི་ཕུང་བོར་གྱུར་པ་མ་ག་དྷཱའི་རྒྱལ་བོ་མ་སྐྱེས་དགྲ་དང་། ཡངས་པ་ཅན་གྱི་ལི་ཙྪ་བཱི་ལ་སོགས་པ་རྣམས་ཀྱིས་ཆ་བརྒྱད་དུ་བགོས་ཏེ་སོ་སོའི་ཡུལ་དུ་མཆོད་རྟེན་བརྩིགས་ཤིང་དུས་སྟོན་ཆེན་མོར་བཙུགས་ནས་མཆོད་པ་རྒྱ་ཆེན་པོས་མཆོད། ཚེམས་མཆེ་བ་བཞི་བོ་སུམ་ཅུ་རྩ་གསུམ་པ་དང་། གྲོང་ཁྱེར་སྒྲ་སྒྲོགས་ཀླུའི་རྒྱལ་བོ་སོགས་ཀྱིས་སོ་སོར་ཐོབ་ནས་མཆོད། མ་སྐྱེས་དགྲའི་གདུང་སྐལ་རྣམས་ཕྱིས་ཆོས་རྒྱལ་མྱ་ངན་མེད་ཀྱིས་བླངས་ཏེ་ཛམྦུའི་གླིང་དུ་མཆོད་རྟེན་བྱེ་བ་ནུབ་གཅིག་ལ་བཞེངས་པ་དང་། མ་འོངས་པ་ན་དེ་དག་ནོར་བུ་ཏོག་གི་བློ་གྲོས་སུ་གྱུར་ནས་དོན་མཛད་པ་སོགས་མདོར་ན་སྐུ་གདུང་ཡང་འཇིག་རྟེན་ཀུན་ཏུ་རྒྱས་ཤིང་འཕེལ་བས་སངས་རྒྱས་ཀྱི་མཛད་པ་མཐའ་ཡས་པ་མཛད་དོ།།


text:
-
ཁོ་ཚེ་ཚུལ་ཁྲིམས་ཟེར་བ་དེ་བླ་མ་རྫུན་མ་དང་དགེ་བཤེས་རྫུན་པ་ཡིན་ལུགས་ཀྲུང་གོ་བོད་ལྗོངས་དྲྭ་བ་ཞེས་པའི་གཞུང་འབྲེལ་དྲྭ་ཚུགས་སུ་གནས་ཚུལ་སྤེལ་འདུག
དེ་ཡང་སྤྱི་ཟླ ༥ ཚེས ༣ ཉིན། ཀྲུང་གོ་བོད་ལྗོངས་དྲྭ་བ་ཞེས་པའི་གཞུང་འབྲེལ་དྲྭ་ཚུགས་སུ་སྤེལ་བའི་གནས་ཚུལ་ནང་། ༡༩༦༩ ལོར་ཀན་སུའུ་ཞིང་ཆེན་བསང་ཆུ་རྫོང་ཁོ་ཚེ་སྡེ་བར་སྐྱེས་པའི་ད་ལྟ་མིང་ལ་ཁོ་ཚེ་ཚུལ་ཁྲིམས་རྒྱ་མཚོ་འཇམ་དཔལ་དགྱེས་པའི་བློ་གྲོས་སམ་མཉྫུ་ཤྲི་པཱུ་ཛཱ་ཁྲི་རིན་པོ་ཆེ་ཟེར་བ་དེའི་ཁོང་ནི་མདོ་སྨད་བླ་བྲང་དགོན་པའི་གསེར་ཁྲི་བཞིའི་ཡ་གྱལ་ཟམ་ཚའི་སྤྲུལ་སྐུ་དང་།
- བོད་བརྒྱུད་ནང་བསྟན་གྱི་ཆེས་མཐོའི་དགེ་བཤེས་ཀྱི་ཐོབ་ཡོད་མཁན་ཞིག་དང་། པེ་ཅིང་སློབ་ཆེན་མཚན་ཉིད་སློབ་གླིང་གི་རབ་འབྱམས་པ་དང་དེ་མིན་རྒྱལ་ཁབ་ཕྱི་ནང་གི་འབུམ་རམས་པའི་ཤེས་ཚད་ལག་འཁྱེར་གསུམ་ཅན་ཞིག་ཡིན་པའི་མ་ཚད། ད་དུང་ཁོ་ཚེ་གངས་ལྗོངས་ཕྱུགས་ལས་དབུལ་ཕོངས་རོགས་སྐྱོབ་ཐེབས་རྩ་དང་། ཁོ་ཚེ་སློབ་གསོ་རོགས་རམ་མཐུན་ཚོགས་ཀྱི་ཚོགས་གཙོ་སོགས། དེ་མིན་འཛམ་གླིང་ཞི་བདེ་རིག་གནས་ཕོ་ཉ་སོགས་གོ་ཐོབ ༢༦ཡོད་པའི་བོད་བརྒྱུད་ནང་བསྟན་ཆོས་ལུགས་ཀྱི་སྤྲུལ་སྐུ་ཞིག་ཡིན་ལུགས་གང་ས་གང་དུ་བསྒྲགས་དང་སྒྲོག་གིན་ཡོད་མོད། འོན་ཀྱང་། དོན་གྱིས་བོད་བརྒྱུད་ནང་བསྟན་སྤྲུལ་སྐུ་འཚོལ་བཤེར་མ་ལག་བརྒྱུད་ནས་ཁོ་ཚེ་ཚུལ་ཁྲིམས་ཟེར་བའི་མིང་དང་། ཡང་ན་འཇམ་དཔལ་དགྱེས་པའི་བློ་གྲོས་སམ་མཉྫུ་ཤྲི་པཱུ་ཛཱ་ཟེར་བའི་སྒྲ་མིང་། ཇི་ལྟར་འཚོལ་བཤེར་བྱས་ཀྱང་ཁོ་ཚེ་ཚུལ་ཁྲིམས་ཟེར་བའི་བླ་མ་ཞིག་མི་རྙེད་པ་དང་། ཟམ་ཚ་ཞེས་འཚོལ་བཤེར་བྱས་ན། ༡༩༨༢ལོར་འཁྲུངས་པའི་སྤྲུལ་སྐུ་ན་གཞོན་ཞིག་ཐོན་ཡོང་པས། དེ་མི་གཉིས་ཡིན་པ་གསལ་བོ་རེད། དེ་བས་ན། ཕྱོགས་ཐམས་ཅད་ནས་བདེན་དཔང་བྱས་པ་ཞིག་ནི། ཁོ་ཚེ་ཚུལ་ཁྲིམས་ཟེར་བ་དེ་བླ་མ་རྫུན་མ་ཞིག་དང་། དགེ་བཤེས་རྫུན་མ་ཞིག་རེད་ཅེས་བཀོད་འདུག
སྤྲུལ་སྐུའི་ཡང་སྲིད་ངོས་འཛིན་བྱེད་སྲོལ་འདི་ནི་ལོ་ངོ་བདུན་བརྒྱའི་སྔོན་ཏེ༡༢༨༤ལོ་ཀརྨ་པ་རང་བྱུང་རྡོ་རྗེ་སྐུ་འཁྲུངས་ནས་དགུང་ལོ་ལྔ་ལ་ཕེབས་སྐབས་གྲུབ་ཐོབ་ཨུ་རྒྱན་པ་རིན་ཆེན་དཔལ་གྱིས་ཀརྨ་པཀྴཱའི་ཡང་སྲིད་འཁྲུལ་བྲལ་དུ་ངོས་འཛིན་ཞུས་པ་ནས་བཟུང་བོད་དུ་སྤྲུལ་སྐུའི་ཡང་སྲིད་ངོས་འཛིན་བྱེད་པའི་ལམ་སྲོལ་ཞིག་རིམ་གྱིས་དར་ནས། ད་ལྟ་ལམ་སྲོལ་དེ་འཐུས་གུ་ཚང་ཞིང་རང་སྐྱ་ཐུབ་པའི་བོད་བརྒྱུད་ནང་བསྟན་ཆོས་ལུགས་ཀྱི་ཐུན་མོང་མ་ཡིན་པའི་ཤིན་ཏུ་ནས་དམིགས་བསལ་ཡིན་པའི་རིག་གནས་ལམ་སྲོལ་ཞིག་ཏུ་ཆགས་ཡོད། བོད་ཀྱི་ལོ་རྒྱུས་སུ་བླ་མ་རྫུན་མ། དགེ་བཤེས་རྫུན་མ། གྲྭ་བཙུན་རྫུན་མ་བྱུང་བའི་ལོ་རྒྱུས་ཕལ་ཆེར་རི་བོང་གི་ར་ཡིན་ཞེས་བརྗོད་ཀྱང་ཐལ་ཆ་མ་མཐོང་། ཡིན་ན་ཡང་། ༡༩༥༡ ལོར་རྒྱ་ནག་དམར་པོ་གཞུང་གིས་བོད་ལ་བཙན་འཛུལ་བྱས་ཏེ་བོད་ས་ཧྲིལ་བོ་དབང་བསྒྱུར་བྱས་རྗེས། བོད་ཡུལ་དེ་བླ་རྫུན་གྲྭ་རྫུན་འཁྲུངས་ཡུལ་དུ་གྱུར་ཡོད་པས། དེ་ནི་སྤྱི་ཚོགས་ཤིག་གི་ཤུགས་རྐྱེན་དང་རིག་གནས་ཤིག་གི་ཤུགས་རྐྱེན་ལས་བྱུང་བ་ཤར་སྟག་རེད། དེང་གི་རྒྱ་ནག་གི་བརྫུས་མ་དང་རྫུན་མས་ཁེངས་པའི་སྤྱི་ཚོགས་རྫུན་མ་ཞིག་ནས་བླ་མ་རྫུན་མ་དང་དགེ་བཤེས་རྫུན་མ་ཐོན་པ་དེར་སྤྱི་ཚོགས་དེའི་རང་བཞིན་ཡིན་པས་དེར་ཧང་སངས་མི་དགོས། ཡང་གཅིག་བཤད་ན། བོད་པའི་སྤྱི་ཚོགས་སུ་བོད་རང་གི་རིག་གཞུང་ལས་མཆེད་པའི་བླ་མ་ངོས་འཛིན་དང་དགེ་བཤེས་ལེན་སྟངས་སོགས་ལམ་ལུགས་སྲོལ་ཆ་ཚང་བ་ཞིག་ཡོད་ལ། བོད་མི་དམངས་ལའང་རིག་གཞུང་དེ་དང་མཐུན་པའི་འཇིག་རྟེན་གྱི་ལྟ་བ་ཞིག་གྲུབ་ཡོད། གང་རྫུན་མ་དང་གང་ངོ་མ་ཡིན་པ་བོད་མི་དམངས་ཀྱི་སེམས་སུ་ཧ་གོ་ཐིང་གསལ་རེད། རྒྱ་ནག་གཞུང་གི་སྤྲུལ་སྐུ་འཚོལ་བཤེར་མ་ལག་གིས་སྤྲུལ་སྐུ་རྫུན་མ་རེད་ཟེར་ན་རྫུན་མར་ཆགས་འགྲོ་བ་དང་། ངོ་མ་རེད་ཟེར་ན་ངོ་མར་ཆགས་འགྲོ་བ་ཞིག་མ་རེད། དཔེར་ན། རྒྱ་ནག་པེ་ཅིང་གཞུང་གི་ངོས་འཛིན་བྱས་པའི་པན་ཆེན་རྫུན་མ་རྒྱལ་མཚན་ནོར་བུ་ལ་རྒྱ་ནག་གི་བླ་མའི་དཔང་ཡིག་ཟེར་བ་དེ་ཡོད་རྒྱུ་རེད་ལ་སྤྲུལ་སྐུ་འཚོལ་བཤེར་དུའང་རྙེད་རྒྱུ་རེད། ཡིན་ན་ཡང་བོད་མི་དམངས་ཀྱི་སེམས་སུ་ཀུན་གཟིགས་པན་ཆེན་རིན་པོ་ཆེ་སྐུ་ཕྲེང་བཅུ་གཅིག་པར་གཏན་ནས་ཁས་མི་ལེན་པ་ལྟ་བུ་དང་། ཡང ༧སྤྱི་ནོར༧གོང་ས་རྒྱལ་བ་རིན་པོ་ཆེ་མཆོག་ལ་མཚོན་ན། རྒྱ་ནག་གི་བླ་མའི་དཔང་ཡིག་ཟེར་བ་དེ་ཡོད་མི་སྲིད་ལ། སྤྲུལ་སྐུ་འཚོལ་བཤེར་མ་ལག་ནང་རྙེད་རྒྱུའང་མ་རེད། ཡིན་ན་ཡང་། ༧གོང་ས་མཆོག་བླ་མ་མ་རེད་ཟེར་མཁན་བོད་པ་ཞིག་འཇིག་རྟེན་ཉི་མའི་འོག་རྙེད་དཀའ་བ་ལྟ་བུ་རེད།
སྤྱིར་བཏང་ཁོ་ཚེ་ཚུལ་ཁྲིམས་ཀྱིས་ལོ་མང་རིང་བླ་མ་རྫུན་མ་དང་། དགེ་བཤེས་རྫུན་མ་འཁྲབ་ཀྱིན་པ་དང་། ད་དུང་གངས་ཅན་བླ་མ་སོགས་དང་འབྲེལ་ནས་བོད་བརྒྱུད་ནང་བསྟན་ལ་གཏོར་བརླག་ཚབས་ཆེན་བཏང་དང་གཏོང་གིན་པའི་གནས་ཚུལ་རིགས་བོད་པའི་སྤྱི་ཚོགས་སུ་གསར་བ་གང་ཡིན་མིན་མོད། ཡིན་ན་ཡང་། རྒྱ་ནག་རྒྱལ་ས་པེ་ཅིང་དུ་རྒྱལ་བོའི་ཞབས་འཁྲིས་སུ་ལོ་ངོ་ཉི་ཤི་ལྷག་གི་རིང་བླ་མ་རྫུན་མ་འཁྲབ་ནས་བསྡད་ན་འདུག་ས་འཁྲབ་ས་ཡོད་པ་དེ་གང་ཟག་སྒེར་བ་ཞིག་གི་བྱ་སྤྱོད་ཙམ་ལས་སྤྱི་ཚོགས་དེའི་ཞན་སྐྱོན་དང་སྲིད་ཇུས་ཤིག་གི་མཇུག་འབྲས་ལས་བྱུང་བ་བཤད་མི་དགོས་པ་ཀུན་པོའི་སེམས་སུ་གསལ་ཐིང་རེད་བསམ་བྱུང་།
ཁོ་ཚེ་ཚུལ་ཁྲིམས་ཀྱིས་རྒྱ་ནག་པེ་ཅིང་དུ་བླ་མ་རྫུན་མ་འཁྲབ་པ་མ་ཟད། བཞུགས་སྒར་དྷ་རམ་ས་ལ་ནས་ཀྱང་བླ་མ་རྫུན་མ་འཁྲབ་ཡོད། དེ་ཡང་སྤྱི་ལོ ༢༠༠༩ལོའི་ཟླ ༤ ཚེས ༥ ཉིན། ཁོ་ཚེ་ཚུལ་ཁྲིམས་ཀྱིས་སོག་པོ་ཕོ་མོ་གཉིས་ཁྲིད་ནས་བཞུགས་སྒར་དྷ་རམ་ས་ལར་འབྱོར་ནས། སོག་པོའི་དགོན་པ་གསུམ་གྱི་མཁན་པོར་བརྫུས་ནས༧གོང་ས་རྒྱལ་བ་རིན་པོ་ཆེ་མཆོག་ལ་མཇལ་ཁར་བཅར་རྒྱུའི་ཞུ་སྙན་ཕུལ་ཡང་། སྟབས་ལེགས་ནས་དུས་ཐོག་ཏུ་ཤེས་རྟོགས་བྱུང་སྟབས་ཁོ་ཚེ་ཚུལ་ཁྲིམས་ཀྱི་རྫུན་རྐུབ་རྡོལ་ནས་བྲོས་ཕྱིན་པ་རེད།
སྤྱིར་ན་རྒྱ་ནག་ནང་ལོགས་ན་བོད་པའི་བླ་རྫུན་གྲྭ་རྫུན་མོད་པ་མ་ཟད། རྒྱ་རིགས་བླ་རྫུན་གྲྭ་རྫུན་ཡང་མང་པོ་ཡོད་པ་དང་། གཅིག་བགྱིས་ན་རྣམ་པ་ཚོས་ད་དུང་བརྗེད་ཡོད་རྒྱུ་མ་རེད། ༢༠༡༥ ལོར་ཧོང་ཀོང་དུ་བྱུང་བའི་རྒྱ་ནག་གོང་མ་རྒྱལ་པོ་འཁྲབ་མཁན་ཀྲང་ཐེ་ལེན་ཟེར་བའི་ཁྲི་འདོན་མཛད་སྒོ་ལས་བསླངས་པའི་རྒྱ་རིགས་ཚོང་པ་སྤྲུ་སྐུ་རྫུན་མ་པདྨ་འོད་ཟེར་གྱི་དོན་རྐྱེན་དེ་བོད་པའི་སྤྱི་ཚོགས་སུ་སྐབས་དེར་ཟང་ཟིང་ཆེན་པོ་ཆགས་པ་རེད།
ད་ཐེངས་ཀྲུང་གོ་བོད་ལྗོངས་དྲྭ་བ་ཟེར་བས་ཁོ་ཚེ་ཚུལ་ཁྲིམས་ནི་བླ་མ་རྫུན་མ་ཡིན་ལུགས་གཞུང་འབྲེལ་དྲྭ་རྒྱ་བརྒྱུད་ནས་ཐེར་འདོན་བྱས་ནས། ཁོ་ཚེ་ཚུལ་ཁྲིམས་ཀྱི་བླ་མ་རྫུན་མའི་ཁོག་ལྟིར་ནས་དགེ་བཤེས་རྫུན་མའི་ཞབས་རྡོལ་ཡང་། རྒྱ་ནག་ན་ཁོ་ཚེ་ཚུལ་ཁྲིམས་ལྟ་བུའི་བླ་མ་རྫུན་པ་དང་། དགེ་བཤེས་རྫུན་མ། གྲྭ་བཙུན་རྫུན་མ་བརྒྱ་ཕྲག་སྟོང་ཕྲག་ཡོད་པས། གཞི་རྩིའི་ལམ་ལུགས་དང་སྲིད་ཇུས་ལ་འགྱུར་བ་མ་བཏང་པར་། ཁོ་ཚེ་ཚུལ་ཁྲིམས་འདྲ་བོ་གཅིག་གཉིས་ཤིག་ཐེར་འདོན་བྱས་པ་ཙམ་གྱིས་རུལ་སུངས་དེའི་རིགས་ཚར་གཅོད་ག་ལ་ནུས།
གཤམ་དུ་ཁོ་ཚེ་ཚུལ་ཁྲིམས་ཀྱིས་བཞུགས་སྒར་དུ༧གོང་ས་མཆོག་ལ་ཕུལ་བའི་ཞུ་ཡིག་མཉམ་དུ་སྦྱོར་ཡོད།
༄༅། །དཔལ་ལྡན་སྐུ་སྒེར་ཡིག་ཚང་གི་དྲུང་ཆེ་མཆོག་ལ།
ཆེད་ཞུ།
གུས་འབངས་ཕྲན་ཁོ་ཚེ་ཚུལ་ཁྲིམས་རྒྱ་མཚོ་འཇམ་དཔལ་དགྱེས་པའི་བློ་གྲོས་སམ་མཉྫུ་ཤྲི་པུ་ཛཱ་ནས་ཞུ་སྙིང། ཕྲན་ད་ལམ་ཕྱི་སོག་སང་གིན་ཏཱ་ལའི་ཆོས་དགོན་དང། རིག་བཅུའི་འཛིན་སྐྱོང་མཉྫུ་ཤྲི་གླིང་དགོན་པ། ནང་སོག་ཧ་ཡ་གྷྲི་ཝ་ཕན་བདེ་རྒྱ་ཆེན་གླིང་བཅས་ཀྱི་ཆོས་དགོན་གསུམ་གྱི་སྤྱི་ཁྱབ་མཁན་པོའི་མིང་ཁུར་ཏེ་ཞུ་གསོལ་འདེབས་སྙིང། འགྲོ་བ་ལྷར་བཅས་སྲིད་ཞིའི་སྐྱབས་མགོན་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་ལ་ཆེད་དུ་མཇལ་བཅར་ཞུ་བའི་དགོས་དོན་དམིགས་ཡུལ་མདོར་བསྡུས་ཞུ་རྒྱུ་གཤམ་གསལ།
དང་པོ། གོང་གསལ་སོག་དགོན་ཆོས་སྡེ་གསུམ་གྱི་བསྟན་པ་འཛིན་སྐྱོང་དར་རྒྱས་སྐོར་སྙན་སེང་དང་འབྲེལ་ཐུགས་སྨོན་བཀའ་སློབ་ལམ་སྟོན་སྤྱི་གཙུག་ཏུ་ཞུ་རྒྱུ་དང།
གཉིས་པ། ཕྲན་གྱིས་བརྩམས་པའི་གསུང་འབུམ་པོད་བཅུ་གཅིག་གི་དཀར་ཆག་ཡོངས་རྫོགས་དང་པོད་དང་པོ་བཅས་༧གོང་ས་མཆོག་ལ་སྤྱན་འབུལ་ཞུ་རྒྱུ།
གསུམ་པ། ཕྲན་ལ་གུང་ཐང་སྐུ་ཕྲེང་དྲུག་པ་བསྟན་པའི་དབང་ཕྱུག་མཆོག་གི་དྲུང་ཆེ་ཡི་ཞབས་ཞུའི་སྐལ་བ་ཐོབ་མཁན་ཞིག་གི་ངོས་ནས། གུང་ཐང་རིན་པོ་ཆེའི་སྐོར་གྱི་དམིགས་བསལ་དོན་གནས་འགའི་ཐོག་ལ་ནང་མོལ་སྙན་སེང་ཞུ་རྒྱུ།
བཞི་བ། དེ་སྔ་སྤྱི་ཚོགས་ཁྲོད་མི་ཁ་ཤས་ཀྱིས་ཕྲན་ལ་དོལ་རྒྱལ་ཚོགས་པ་དང་འབྲེལ་བ་ཡོད་རབས་དང། ལྷག་པར་དོལ་རྒྱལ་ཚོགས་པའི་བྱེད་གཏེ་གངས་ཅན་བླ་མ་དང༌། གུ་རུ་དེ་ཝ་བཅས་དང་དམིགས་བསལ་འབྲེལ་བ་ཡོད་ཚུལ་སོགས་མ་ཉེས་ཁ་གཡོགས་ཀྱི་འཆལ་གཏམ་ཁག་ཅིག་བྱུང་ཡོད་སྟབས། དེའི་སྐོར་གྱི་ཡང་སྙིང་གནས་ལུགས་ངོ་མ་གང་ཟག་མི་རེ་ངོ་རེར་དག་སེལ་འགྲེལ་བཤད་ཞུ་རྒྱུར་དགོས་པ་དང་གནས་སྟངས་གང་ཅིར་འཚམ་པ་ཞིག་མ་མཐོང་ཡང། ནམ་ཞིག་གསལ་བཤད་དག་གཙང་ཞུ་རྒྱུའི་གོ་སྐབས་བྱུང་ཚེ། ༧རྒྱལ་བ་དོན་གྱི་བདག་པོའི་སྐུ་མདུན་དུ་སྦ་གསང་མེད་པར་གསེད་བཀྲོལ་གཡའ་དག་ཞུ་རྒྱུའི་དམ་བཅའ་བརྟན་པོ་ཡོད་མུས་ཐོག ད་ལམ་ཕྱི་སོག་བརྒྱུད་རྒྱ་གར་ལ་ཆེད་དུ་༧གོང་ས་སྐྱབས་མགོན་ཆེན་པོར་མཇལ་བཅར་ཞུ་རྒྱུའི་གོ་སྐབས་ཞུས་པ་དེ་ལྟར་ལགས། ད་ལམ་ཕྲན་གྱིས་མཆོག་གསུམ་དཔང་བཙུགས་ཚིག་ཐག་ཆོད་པོའི་སྒོ་ནས་ཞུ་རྒྱུ་ཞིག་ལ། གངས་ཅན་བླ་མ་དང་གུ་རུ་དེ་ཝ་ལ་འབྲེལ་བ་ཆགས་སྟངས་ནི་ཕྲན་གྱི་རྩོམ་སྒྲིག་ཞུས་པ། གངས་ལྗོངས་རིག་བཅུའི་ཉིང་བཅུད་ཆེན་པོ། དཔར་སྐྲུན་ལ་གངས་ཅན་བླ་མས་མ་བསྐུལ་དང་བླངས་ཀྱིས་ཞལ་འདེབས་ཕུལ་སྐབས་ཕྱི་དངོས་པོའི་ཞལ་འདེབས་ཙམ་གྱི་འབྲེལ་བ་བྱུང་བ་དོན་དངོས་ཡིན་པ་མ་གཏོགས། དོལ་རྒྱལ་ཚོགས་པའི་ལས་དོན་སྤྱི་དང་ཁྱད་པར་ཤུགས་ལྡན་བསྟེན་གསོལ་སྐོར་གྱི་ལབ་གླེང་འབྲེལ་བ་གང་ཡང་མེད་པའི་ཁར། ཕྱི་ལོ་ ༢༠༠༦ ནས་ད་བར་ཁོ་བོར་འགྲོ་འོང་འབྲེལ་གཏུགས་སྤུ་ཙམ་ཡང་མེད། ཅེས་ཚིག་ཐག་གཙང་བཅད་ཀྱིས་ཞུ་རྒྱུ་དང། ལྷག་པར་གུང་ཐང་བསྟན་པའི་དབང་ཕྱུག་མཆོག་གི་དངོས་སློབ་ཅིག་ཡིན་པའི་ཆ་ནས་ཁོང་གི་བཀའ་སློབ་སྙིང་བཅང་གིས་བོད་ཀྱི་ཆོས་དང་རིག་གཞུང་མི་ཉམས་རྒྱུན་འཛིན་དང། རྒྱའི་ཡུལ་གྲུ་ཁག་དང་སོག་པོ་ཕྱི་ནང་བཅས་སུའང་དེ་ལུགས་དར་སྤེལ་གྱི་ལས་དོན་ཅི་ནུས་བསྒྲུབ་རྒྱུ་ནི། ཕྲན་རང་གི་དམིགས་ཡུལ་ཡིན་ན། གོང་གསལ་དོན་གནས་སྐོར་འཛམ་གླིང་རྒྱལ་བསྟན་ཡོངས་ཀྱི་དོན་གྱི་བདག་པོ་༧རྒྱལ་དབང་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་ལ་དགོངས་སྐོར་སྙན་སེང་དང་ཐུགས་སྨོན་མཚམས་སྦྱོར་ཞུ་རྒྱུ་ཡིན་པ་བཅས། ཕྲན་ཁོ་ཚེ་ཚུལ་ཁྲིམས་རྒྱ་མཚོ་འཇལ་དཔལ་དགྱེས་པའི་བློ་གྲོས་སམ་མཉྫུ་ཤྲི་པཱུ་ཛ་མིང་ཅན་གྱིས། ཕྱི་ལོ་ ༢༠༠༩ ཟླ་ ༤ ཚེས་ ༥ ཉིན་ཕུལ། ཞེས་བཀོད་འདུག
མཆན། གོང་བཀོད་ཞུ་ཡིག་དེ ༢༠༠༩ ལོའི་ཟླ ༤ ཚེས ༢༡ ཉིན། ༼ ཁ་བརྡ༽ དྲྭ་ཚུགས་སུ་ཁ་བྱང་ལ༼ ཁོ་ཚེ་ཚུལ་ཁྲིམས་ལ་མཇལ་ཁ་མ་རག་པར་ཕྱིར་ལོག༽ ཞེས་པར་བཀོད་པའི༼ སྤྱི་འཐུས་རྒྱལ་རོང་ཟླ་བ་ཚེ་རིང་ལགས་ཀྱིས་གསུངས་པའི་ཐེངས་འདིར་ཁོ་ཚེ་ཚུལ་ཁྲིམས་ཀྱིས་སྐུ་སྒེར་ཡིག་ཚང་དུ་ཕུལ་བའི་ཞུ་ཡིག༽ ཟེར་བ་བླངས་ནས་སྦྱར་བ་ཡིན།


text:
ཚེས་9ཉིན་གྱི་ཕྱི་དྲོ། ལྗོངས་ཏང་ཨུད་ཀྱི་རྒྱུན་ཨུ་རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ་ཅང་ཅེས་རང་སྐྱོང་ལྗོངས་སྲིད་གཞུང་གི་ཆེད་དོན་ཚོགས་འདུ་གཙོ་སྐྱོང་གནང་ནས་རང་ལྗོངས་ཀྱི་ཞིང་འབྲོག་ཁུལ་གྱི་སྤྱི་པའི་རྨང་གཞིའི་སྒྲིག་ཆས་འཛུགས་སྐྲུན་དང་། གད་སྙིགས་གཙང་སེལ། བཙོག་ཆུ་གཙང་གསིང་། གྲོང་ཚོ་བཀོད་གཙང་བཅས་དང་གྲོང་གསེབ་ཀྱི་ཁོར་ཡུག་ཕྱོགས་བསྡུས་བཅོས་སྒྲིག་སྐོར་གྱི་རྒྱལ་ཁབ་ཁོར་ཡུག་སྲུང་སྐྱོང་ལྟ་ཞིབ་སོགས་ཀྱི་གནད་དོན་ལ་ཞིབ་འཇུག་གནང་བ་རེད།
ཅང་ཅེས་ལྗོངས་ཡོངས་ཀྱི་གྲོང་གསེབ་ཀྱི་མི་སྡོད་ཁོར་ཡུག་ལེགས་སུ་གཏོང་རྒྱུ་ནི་ཕྱོགས་ཡོངས་ནས་གྲོང་གསེབ་དར་རྒྱས་དང་ས་ཁོངས་མཐུན་སྦྱོར་འཕེལ་རྒྱས་ལག་བསྟར་བྱ་རྒྱུའི་སྐོར་གྱི་ཏང་གི་ཚོགས་ཆེན་བཅུ་དགུ་པའི་འཐབ་ཇུས་བཀོད་སྒྲིག་ལག་བསྟར་དོན་འཁྱོལ་བྱེད་པ་ཞིག་དང་། ཀྲུང་དབྱང་གི་གྲོང་གསེབ་ལས་དོན་ཚོགས་འདུ་དང་། རྒྱལ་ཡོངས་གྲོང་གསེབ་ཀྱི་འཚོ་སྡོད་ཁོར་ཡུག་ལེགས་སུ་གཏོང་རྒྱུའི་ལས་དོན་གྱི་ཚོགས་འདུ་ཐེངས་གསུམ་པ། རྒྱལ་ཡོངས་ཀྱི་སྡོད་ཁང་དང་གྲོང་ཁྱེར་དང་གྲོང་གསེབ་འཛུགས་སྐྲུན་ལས་དོན་ཚོགས་འདུ་བཅས་ཀྱི་དགོངས་དོན་ལག་བསྟར་དོན་འཁྱོལ་བྱེད་པ་ཞིག “འབྲེལ་བ་ཆ་བཅུ་གསུམ”ཐག་གཅོད་ཡག་པོ་བྱེད་པ་དང་གྲོང་གསེབ་ཀྱི་རྨང་གཞིའི་སྒྲིག་བཀོད་ཀྱི་ཞན་ཆ་གསབ་རྒྱུ་དང་ཡུལ་ལྗོངས་མཛེས་ལ་མང་ཚོགས་ཕྱུག་པའི་མཛེས་སྡུག་ལྡན་པའི་གྲོང་གསེབ་བསྐྲུན་རྒྱུའི་ཞིབ་ཕྲའི་བྱ་སྤྱོད་ཅིག་བཅས་ཡིན་ལ། ལྗང་མདོག་འཕེལ་རྒྱས་དང་མཛེས་སྡུག་ལྡན་པའི་འཚོ་བར་བཅངས་པའི་མི་དམངས་མང་ཚོགས་ཀྱི་རེ་བ་ཞིག་ཡིན་པ་མ་ཟད། མི་དམངས་ལྟེ་བར་བྱེད་པའི་སྲིད་སྐྱོང་འདུ་ཤེས་དང་སྲིད་སྐྱོང་ནུས་པ་ཡང་མངོན་ཡོད། འཚོ་བའི་ཆུ་ཚད་མཐོ་རུ་ཕྱིན་པ་བརྒྱུད། རང་ལྗོངས་ཀྱི་ཞིང་འབྲོག་ཁུལ་གྱི་རྨང་གཞིའི་སྒྲིག་བཀོད་ཀྱི་ཞན་ཆ་དང་། གད་སྙིགས་དང་བཙོག་ཆུ་གཙང་སེལ། གྲོང་ཚོའི་བཀོད་པ་རྗེས་ལུས་བཅས་ཀྱི་གནད་དོན་ཐག་གཅོད་བྱ་རྒྱུ་ནི་ཁ་ཚ་དགོས་གཏུགས་ཤིག་ཏུ་འགྱུར་ཡོད་ཅེས་གསུངས་པ་རེད།
ཅང་ཅེས་རིམ་པ་ཁག་དང་འབྲེལ་ཡོད་སྡེ་ཚན་ཁག་གིས་གཅིག་ནས་བསམ་བློ་གཅིག་གྱུར་དང་ངོས་འཛིན་མཐོ་རུ་བཏང་སྟེ་གྲོང་གསེབ་ཀྱི་འཚོ་སྡོད་ཁོར་ཡུག་ལེགས་སུ་གཏོང་རྒྱུ་དེ་ཉིན་རེའི་ལས་དོན་གྱི་གྲོས་རིམ་གལ་ཆེན་ནང་བཞག་ནས་དམ་འཛིན་ནན་པོ་བྱེད་དགོས་པ་དང་། གཉིས་ནས་གཙོ་གནད་མངོན་པ་དང་ཚན་རིག་དང་མཐུན་པའི་སྒོ་ནས་མཛུབ་ཁྲིད་བྱེད་དགོས། དེང་གི་དུས་སུ་གྲོང་གསེབ་ཀྱི་གད་སྙིགས་དང་བཙོག་ཆུ་གཙང་གསིང་། གྲོང་གསེབ་ཀྱི་རྣམ་པ་ལེགས་བཅོས་བཅས་ཀྱི་གཙོ་གནད་ཆེན་པོར་དམིགས་པ་དང་། གངས་ལྗོངས་ས་མཐོའི་མཐོ་ཞིང་གྲང་བའི་དོན་དངོས་གནས་ཚུལ་དང་ཟུང་འབྲེལ་བྱ་རྒྱུར་དོ་སྣང་བྱས་སྟེ་ཚན་རིག་དང་མཐུན་པའི་སྒོ་ནས་རིག་པས་ཁུངས་སྐྱེལ་ཡག་པོ་བྱས་ནས་གད་སྙིགས་དང་བཙོག་ཆུ་གཙང་གསིང་སྒྲིག་བཀོད་སྟབས་བདེ་དང་དངོས་སྤྱོད་ཐུབ་རྒྱུར་དོ་སྣང་བྱེད་དགོས་པ་ལས་ཕྱི་མཛེས་ནང་སྟོང་གི་རྣམ་པ་ཙམ་གྱི་འདུ་འགོད་གཉེར་མི་ཆོག་པ། གསུམ་ནས་ཕུགས་ཕན་ལམ་སྲོལ་འཛུགས་པ་དང་འཐུས་སྒོ་ཚང་དུ་གཏོང་དགོས། སྤྱི་འདོམས་འཆར་འགོད་དང་རིམ་དབྱེ་ལག་བསྟར་མཐའ་འཁྱོངས་བྱས་ནས་གྲོང་གསེབ་ཀྱི་རྨང་གཞིའི་སྒྲིག་བཀོད་འཛུགས་སྐྲུན་གྱི་ཕུགས་ཕན་ལམ་སྲོལ་འཛུགས་དགོས། རྒྱལ་ཁབ་ཀྱི་རྒྱབ་སྐྱོར་དང་། སྤྱི་ཚོགས་ཞུགས་པ། ཁེ་ལས་ཀྱི་མ་འཇོག་བཅས་ཟུང་འབྲེལ་བྱེད་པའི་མ་འཇོག་ལམ་སྲོལ་འཛུགས་དགོས། སྲིད་གཞུང་གིས་ཁྲིད་སྟོན་གཙོ་བོ་བྱེད་པ་དང་སྤྱི་ཚོགས་ཧྲིལ་པོ་ཐུན་མོང་ཐོག་ཞུགས་པའི་སྒྲིག་བཀོད་དོ་དམ་སྲུང་སྐྱོང་ལམ་སྲོལ་འཛུགས་དགོས། དྲིལ་བསྒྲགས་སློབ་གསོར་ཤུགས་སྣོན་བརྒྱབ་ནས་རྒྱ་ཆེའི་ལས་བྱེད་ལས་བཟོ་དང་ཞིང་འབྲོག་མང་ཚོགས་ལ་འཕྲོད་བསྟེན་གྱི་གོམས་གཤིས་བཟང་པོ་འཇགས་རྒྱུར་ཁྲིད་སྟོན་བྱེད་པ་དང་སྤྱི་ཚོགས་ཀྱི་རྣམ་པ་བཟང་པོ་བཏོད་ནས་ཤེས་དཔལ་ལྡན་པའི་འཚོ་བ་སྐྱེལ་སྟངས་རིམ་བཞིན་ཆགས་པ་བྱེད་དགོས་ཞེས་བླང་བྱ་བཏོན་གནང་བ་རེད།


text:
སྐད་རིགས་ཤིག་གི་ཉམས་ཉེས་ལ་བཏང་བའི་བསམ་གཞིག
ང་ཚོས་དུས་ནམ་ཡང་ཉིན་དཀར་ཟས་དང་མཚན་མོ་གཉིད་ལྟར་ཁ་ནས་གླེང་བཞིན་པ་ནི་མི་རིགས་ཤིག་གི་རྐང་སྟེགས་སུ་གྱུར་བའི་སྐད་ཡིག་རེད། སྐད་ཡིག་ནི་མི་རིགས་ཤིག་གི་རྟགས་མཚན་ཏེ་ཁྱད་ཆོས་འགངས་ཆེན་དེ་རེད། སྐད་ཡིག་ཡོད་པས་མི་རིགས་དེ་མི་རིགས་མང་པོའི་ཁྲོད་ནས་གསལ་གྱིལ་ལེར་མངོན་ཐུབ། དེའི་རྐྱེན་གྱིས་སྔོན་བྱོན་མཁས་དབང་མང་བོ་དང་ཤེས་ལྡན་པ་གང་མང་གིས་ཡང་དུ་བསྐྱར་དུ་སྐད་ཡིག་ལས་དོན་ལ་ཐུགས་ཁུར་དང་སྲུང་སྐྱོབ། མྱུར་སྐྱོབ་གང་མང་བྱེད་བཞིན་ཡོད་དེ། “ཀུན་དང་མཐུན་པ་རྩ་བ་ཡིན་མོད་ཀྱང་།། མཐོང་ཚད་ལད་མོ་བྱས་ན་ཀླད་མེད་ཡིན།། སྐད་རིགས་ཐམས་ཅད་ཤེས་ན་བཟང་མོད་ཀྱང་།། རང་གི་ཕ་སྐད་བརྗེད་ན་ངོ་ཚ་ཡིན།།”ཞེས་པ་དང་། “རྩ་བ་བོར་ནས་རྩེ་མོ་མ་འཛིན་ཨང་།” “སྐད་རིགས་ལ་དགའ་བ་ནི་དོན་དམ་དུ་མི་རིགས་ལ་དགའ་བ་ཡིན”ཞེས་པའི་ཡང་དག་གནད་ལ་ཕིགས་པའི་གཏམ་རེ་རེས་མི་རབས་དང་མི་རབས་ཚ་རྒྱུད་ཚང་མའི་རྩའི་སྦུབས་ཁྲག་ཏུ་དྲོད་ལམ་ལམ་གྱི་ཁྲག་དྲོན་འདྲེན་བཞིན་ཡོད།
དེ་བཞིན་པཎ་ཆེན་རིན་པོ་ཆེའི་མི་ཚེ་གང་བོའི་ལས་དོན་དང་མཁས་དབང་དུང་དཀར་བློ་བཟང་འཕྲིན་ལས། ཚེ་ཏན་ཞབས་དྲུང་རིན་པོ་ཆེ། རྗེ་དམུ་དགེ་བསམ་གཏན། ཨ་ལགས་དོར་ཞི་སོགས་སྐྱེས་ཆེན་དམ་པ་མང་བོའི་མི་ཚེ་གང་བོའི་འབད་པ་དང་། དེར་མ་ཟད་གཞོན་སྐྱེས་མཁས་པ་དང་འགོ་ཁྲིད་ལྷག་བསམ་ཅན། དགེ་བའི་བཤེས་གཉེན་མང་བོས་སྐད་ཡིག་ལས་དོན་ལ་ཐུགས་ཁུར་དང་འབད་འབུངས་བྱས་པ་ལ་བརྟེན་ནས་མི་རིགས་སྐད་ཡིག་གི་ད་ལྟའི་གནས་བབ་འདི་ཡོད་པ་རེད། དེ་ཡང་ཡིན་སྲིད་དེ། སྐད་ཡིག་ཤིག་གི་ཆགས་འཇིག་གནས་བབ་དེ་མི་རིགས་ཤིག་གི་ཆགས་འཇིག་གི་གནས་བབ་དང་འབྲེལ་བ་དམ་ཟབ་ཡོད་པས། ང་ཚོས་གཏན་ནས་བཏང་སྙོམས་སུ་འཇོག་ག་ལ་རུང་། དེ་བས་ན་ང་ཚོས་མི་རིགས་འཕེལ་རྒྱས་ཀྱི་རྐང་སྟེགས་སུ་གྱུར་བའི་སྐད་ཡིག་དེ་གཞི་རྐང་བརྟན་པོར་བཏང་བའི་རྗེས་སུ་ད་གཟོད་ཕྱི་རྩལ་ནང་འདྲེན་དང་ནང་རྩལ་ཕྱི་སྤེལ་གྱི་ཐབས་ཤེས་སྤྱད་ན། མི་རིགས་རིང་ཉིད་སྔོན་ཐོན་གྱི་གྲལ་དུ་ཚུད་ཅིང་འཕེལ་རྒྱས་ཡོང་བ་ནི་བསྙོན་དུ་མེད་པར་སེམས། དེ་ལྟར་མི་སེམས་པར་དེ་ལས་ལྡོག་སྟེ་སྐད་ཡིག་ཉམས་དམས་ཁྱད་གསོད་དང་བཏང་སྙོམས་སུ་འཇོག་པ་ནི་རང་རྐང་རང་གིས་གཅོག་པ་དང་རང་དོན་རང་གིས་གསོད་པའི་སྤྱོད་ཚུལ་ལས་མ་འདས།དེང་སྐབས་སྤྱི་ཚོགས་ཁོར་ཡུག་གི་དབང་གིས་སམ་མི་ཡི་བསམ་པའི་འཁྱེར་སྟངས་ཀྱི་དབང་གིས་རང་གི་སྐད་ཡིག་གི་རིན་ཐང་མི་ཤེས་པ། མི་འཚོལ་བ་གང་མང་ཞིག་ལ་ལུང་འདིར་འཇག་རྩྭ་བཞིན་སྐྱེས་བཞིན་ཡོད་མོད། འོན་ཀྱང་དེ་དག་གིས་ཅི་བསམ་ཡང་རུང་། ཅི་བྱས་ཀྱང་ཆོག རང་དང་མི་རིགས་ཤིག་གི་ཁྲག་རྒྱུན་གྱི་འབྲེལ་བ་དེ་སུས་ཀྱང་གཅོད་ཐབས་བྲལ་བས་ན། པཎ་ཆེན་རིན་པོ་ཆེས་ཀྱང་“ཁྱོད་ཚོས་བོད་ལྭ་གྱོན་མི་འདོད་ན་མ་གྱོན་ན་ཆོག་ལ།བོད་སྐད་བཤད་མི་འདོད་ན་མ་བཤད་ན་ཆོག་མོད། འོན་ཀྱང་ཁྱོད་ཚོས་ཤ་དང་རུས་པ་ཇི་ལྟར་བྱེད།”ཅེས་པ་ནང་བཞིན་ང་ཚོ་རྗེས་རབས་པ་ཡོངས་ཀྱིས་སེམས་དགོས་པའི་གནད་དོན་འགངས་ཆེན་ཞིག་རེད། ཡང་གཅིག་བཤད་ན། གལ་སྲིད་ནམ་ཉིན་མ་ཞིག་ལ། མི་རིགས་མང་བོས་རང་མི་རིགས་ཀྱི་ངོ་སོ་བསྟོད། མཛད་རྗེས་གླེང་ན་ང་ཚོས་སུ་ཞིག་གི་ངོ་སོ་བསྟོད། གལ་སྲིད་ཁྱོད་ཀྱི་ཡང་དེ་ལྟར་བྱས།ངས་ཀྱང་དེ་ལྟར་བྱས་ན། མི་རིགས་ཟེར་བའི་མིང་བྱང་དང་འགན་འཁྲི་རྡོག་རྡོག་དེ་སུ་ཞིག་གིས་འཁུར། སྐད་ཡིག་ཟེར་བ་དེ་སུ་ཞིག་གིས་སྐྱོབ། དེ་ལྟ་བུའི་ཡ་ང་བའི་སྐྱོ་ངལ་མི་འབྱུང་བའི་ཆེད། ང་ཚོས་དུས་ད་ལྟ་ནས་བཟུང་། མི་ང་ནས་བཟུང་། བྱ་བ་ཆུང་ངུ་ནས་བཟུང་འགོ་བརྩམས་ཏེ་རྗེས་ཕྱོགས་བྱ་བ་གང་ལ་ཐུག་ཀྱང་དཔའ་མི་ཞུམ་པའི་སྙིང་སྟོབས་བསྐྱེད་དེ་ཕ་མེས་ཡང་མེས་ཀྱི་བཞག་པའི་གཅེས་ནོར་བསྲུང་དགོས། ངོ་སོ་བསྟོད་དགོས། གྲོགས་པོ་ཚོ། ང་ཚོས་སྐྱིད་ཀྱི་རྟ་ཕོ་མཉམ་ཞོན་དང་སྡུག་གི་ཁུར་བོ་མཉམ་ཁུར་བྱས་ནས་མི་རིགས་དང་སྐད་ཡིག་རིག་གནས་འདིའི་ཆེད་དུ་དཔུང་རྡང་གཅིག་ཏུ་སྦྲེལ་ནས་ཧུར་བརྩོན་བྱེད་དགོས་ཨང་། བློ་གྲོས་དང་སྤོབས་པའི་ཁེངས་པའི་མི་རིགས་འདིའི་སེར་སྐྱ་ཕོ་མོ་ཡོངས་དང་རྒན་དར་གཞོན་གསུམ་ཀུན་གྱིས་རང་ནུས་ཅི་ལྕོགས་ཀྱི་མི་རིགས་ལས་དོན་ཡོངས་དང་ལྷག་པར་དུ་སྐད་ཡིག་རིག་གནས་ལ་འབད་པ་ལྷུར་ལེན་བགྱི་དགོས་པས། མཐར་འུ་ཅག་གི་བསམ་དོན་གྱི་རི་མོ་འགྲུབ་ཅིང་ཁ་ལས་རླུང་རྟ་དར་བའི་སྨོན་འདུན་གངས་དཀར་རི་བོ་རྩེ་ནས་འཛམ་གླིང་ཡོངས་སུ་ཁྱབ་གྱུར་ཅིག
རྩོམ་པ་པོ་ནི་ལྷོ་ནུབ་མི་རིགས་སློབ་ཆེན་གྱི་གུར་མགོན་རྒྱལ་ཡིན།


text:
༸གོང་ས་མཆོག་གི་བཀའ་དགོངས་བཞིན་རྒྱ་གར་དབུས་གཞུང་ནས་བོད་སློབ་ཟུར་འཛུགས་ཀྱིས་ཕྲུ་གུའི་ཤེས་ཡོན་རིན་མེད་དགོངས་བཞེས་བྱུང་ཡོད་ཀྱང་། ཕྱི་ལོ་ ༡༩༧༥ ནས་བཟུང་བོད་སློབ་འཛིན་ཚོགས་ཀྱིས་སློབ་ཕྲུག་ཕ་མའི་ངོས་ནས་སློབ་དོད་འབུལ་དགོས་པའི་བཀོད་ཁྱབ་འབྱོར། སྐབས་དེར་ཕ་མ་མང་པོ་ཞིག་གི་གནས་སྟངས་སྐྱོ་ཞིང་ཕྲུ་གུའི་སློབ་ཡོན་འབུལ་ཐབས་མེད་པར་བརྟེན། ཤེས་རིག་ལས་ཁུངས་ནས་ཕྲུ་གུ་རྣམས་ཀྱི་ཤེས་ཡོན་གལ་ཆེ་དོན་ཆེན་དུ་བརྩིས་ཏེ། ཕྱི་རྒྱལ་རོགས་ཚོགས་ཁག་བརྒྱུད་སློབ་ཡོན་འབོད་སྐུལ་གནང་རྒྱུའི་ལས་རིམ་འགོ་འཛུགས་ཀྱིས་ད་ཡོད་སློབ་ཡོན་སྡེ་ཚན་འདི་བཙུགས་ཏེ་ཕྲུ་གུ་རྣམས་ལ་ཤེས་ཡོན་གོ་སྐབས་ཐོབ། རིམ་བཞིན་སློབ་ཕྲུག་འཕེལ་རྒྱས་ཆེན་པོ་བྱུང་བ་དང་སློབ་གྲྭ་ཁག་ནས་སློབ་ཕྲུག་ཐོན་འགོ་ཚུགས་ཏེ་མཐོ་རིམ་སློབ་ཡོན་འབུལ་རྒྱུ་སོགས་ལས་གཞི་རྒྱ་བསྐྱེད་བྱུང༌། མཐོ་རིམ་སློབ་ཡོན་དེ་ཡང་ཡིག་རྒྱུགས་ཀྱི་བརྒྱ་ཆ་རྩེ་བཏོག་གིས་བགོ་འགྲེམས་གནང་ལམ་ཡོད་པ་དང༌། ཕྱོགས་མཚུངས་ཉམ་ཐག་ཨང་ཐོབ་ཀྱི་ཕྲུ་གུ་རྣམས་ལ་དམིགས་བསལ་དགོངས་བཞེས་ཀྱིས་མཐོ་རིམ་སློབ་ཡོན་ཆ་བགོས་ཞུ་བཞིན་ཡོད་ལ། ད་ལྟའི་འཆར་སློབ་ཡོན་ཡོང་ཁུངས་གཙོ་བོ་ནི་དགའ་ལྡན་ཕོ་བྲང་ཡིག་ཚང་དང༌། ཕྱི་རྒྱལ་རོགས་ཚོགས་ཁག བོད་རིགས་ཚོགས་སྒེར་འབྱོར་ལྡན་ཁག་ཅིག་ཆགས་ཡོད།
ཕྱི་ལོ་ ༢༠༠༤ ལོར་བཀའ་ཤག་གིས་སྒྲིག་འཛུགས་བསྐྱར་བཅོས་གནང་སྐབས། རོགས་སྐྱོར་སྡེ་ཚན་ཞེས་མིང་བསྒྱུར་ཐོག་ནང་གསེས་མཐོ་རིམ་སློབ་ཡོན་ཚན་པ་དང༌། གཞི་རིམ་སློབ་ཡོན་དང་སློབ་འཇུག་ཚན་པ་གཉིས་སུ་གཏན་འབེབས་གནང་ཡོད།
(18770)


text:
༄༅།།རྩྭ་སའི་ལྕགས་ར་ཡིས་སྐྱེ་ཁམས་ཁོར་ཡུག་དང་རིག་གནས་ལ་ཐེབས་པའི་ཤུགས་རྐྱེན་སྐོར་གླེང་བ།
རྩོམ་པ་བོ། བུན་ཁྲང་རྒྱལ།
ནང་དོན་གནད་བསྡུས།
གླེང་གཞི།
བརྗོད་གཞི་འདིའི་ཐད་ཀྱི་སྔར་ཡོད་ཞིབ་འཇུག་གནས་བབ།
དང་པོ། ལྕགས་ར་དང་རྩྭ་ཐང་གི་ཚེ་སྲོག་གཞན་དག
གཉིས་པ་། ལྕགས་ར་དང་འབྲོག་པའི་བརྡ་ཆད།
གསུམ་པ། ལྕགས་ར་དང་ཕྱུགས་རྫིའི་གླུ་སྐད།
བཞི་བ། ལྕགས་ར་དང་འབྲོག་ལས་ལྷག་མ།
ལྔ་བ། མཇུག་སྡོམ།
བརྗོད་གཞི་འདིའི་ཐད་ཀྱི་སྔར་ཡོད་ཞིབ་འཇུག་གནས་བབ།
ནང་དོན་གནད་བསྡུས།
རྩོམ་འདི་བརྒྱུད་ནས་གནམ་གཤིས་འགྱུར་ལྡོག་གིས་བསླངས་པའི་འཚེར་སྣང་གི་མདུན་དུ་འཛམ་གླིང་ཡུལ་གྲུ་སོ་སོས་ཚ་ཚ་འུར་འུར་གྱིས་བསྒྲུབས་དང་སྒྲུབ་ཀྱིན་པའི་སྐྱེ་ཁམས་སྲུང་སྐྱོབ་ལས་འགུལ་གྱི་གོམ་སྟབས་ཁྲོད། བོད་ཁུལ་གྱི་ཕྱུགས་ལས་རྩྭ་སར་ལྕགས་ར་བསྐོར་ཏེ་ལོ་གྲངས་བཅུ་ལྷག་ཕྱིན་པའི་སྐབས་འདིར། རིམ་གྱིས་བོད་ཀྱི་འབྲོག་སྡེ་གཏན་སྡོད་ཅན་དུ་བསྒྱུར་ཞིང་། བགྲང་བྱ་དུ་མའི་འབྲོག་ལས་ཀྱི་འཚོ་ཐབས་ལ་སྔ་ན་མེད་པའི་གནམ་ས་བླ་འོག་བརྗེ་བ་ལྟ་བུའི་འགྱུར་བ་བྱུང་དང་འབྱུང་བཞིན་པ་ནི་བྲིས་ཀྱིས་མི་ལང་བ་ཞིག་ཡོད་ནའང་། ཐེངས་འདིར་གླེང་བར་བྱ་བ་ནི་དེའི་ཁྲོད་ཀྱི་ཆ་ཤས་གཅིག་སྟེ། འབྲོག་ཡུལ་གྱི་རྩྭ་སར་ལྕགས་ར་བསྐོར་བ་དེས་བོད་ཀྱི་རང་བྱུང་ཁོར་ཡུག་གཙོ་བའི་དམངས་སྲོལ་རིག་གནས་བཅས་ལ་ཐེབས་པའི་ཤུགས་རྐྱེན་སྐོར་ནས་ཅུང་ཙམ་དཔྱད་ཞིབ་བགྱིས་ཡོད།
བརྡ་ཆད་གཙོ་བོ།
ལྕགས་ར། ཤུགས་རྐྱེན། སྐྱེ་ཁམས་ཁོར་ཡུག རིག་གནས།
སྤྱིར་བཏང་ལྕགས་སྐུད་དང་རྣོ་ལྕགས་སྐུད་པ་བསླས་ནས་བཟོས་པའམ་གྲུབ་པའི་རྩྭ་ས་སོགས་བསྐོར་བྱེད་ཀྱི་ར་བ།
གླེང་གཞི།
དེ་ཡང་ཉེ་ཆར་གོ་ལ་སྤྱིའི་ཁོར་ཡུག་གི་འགྱུར་ལྡོག་ནི་རྒྱལ་ཁོངས་གཅིག་གམ་ས་ཁོངས་གཅིག ཡང་ན་མི་རིགས་བྱེ་བྲག་པ་ཞིག་གི་སའི་ཁྱབ་ཁོངས་ཀྱི་འགྱུར་ལྡོག་གི་གནད་དོན་འབའ་ཞིག་མ་ཡིན་པར། སའི་གོ་ལར་འཚོ་བའི་ཚེ་སྲོག་ཡོངས་དང་ཚེ་སྲོག་འདི་དག་གི་རྒྱུན། དེ་བཞིན་ཚེ་སྲོག་བགྲང་གིས་མི་ལང་བ་དག་གི་འཚོ་ཡུལ་དུ་གྱུར་བའི་སའི་གོ་ལ་འདི་ཉིད་ཀྱི་གནས་ཡུན་ཇི་ལྟར་སྲིང་ཐུབ་པར་བྱེད་པའི་གནད་དོན་ཁ་ཚ་དགོས་གཏུག་ཅན་དེ་ཡིན་པས་ན། འཛམ་གླིང་ཕྱོགས་སོར་གནས་པའི་ཡུལ་གྲུ་དག་ཏུ་འདིའི་དོན་ལ་ལས་འགུལ་དང་ཆེད་རྩོམ་སྤེལ་བ་རི་བོའི་གཏོས་དང་མཉམ་ཞིང་། འདིའི་ཐད་བརྩམས་པའི་ཡར་སྐུལ་གྱི་སྦྱོར་བ་དང་གསལ་འདེབས་ཀྱི་བསྒྲགས་ཚིག་གིས་ནི་ཆ་འཕྲིན་དུས་རབས་འདིའི་བརྙན་རླུང་དེབ་གསུམ་གྱི་བརྒྱུད་ལམ་རྣམས་འགད་ལ་ཉེ་བར་བྱེད། འདི་དག་ནི་མཉམ་འབྲེལ་རྒྱལ་ཚོགས་གནམ་གཤིས་འགྱུར་ལྡོག་ཐད་ཀྱི་ལོ་འཁོར་ཚོགས་ཆེན་ (the United Nations Climate Change Conference) ཞེས་པས་མཚོན་པའི་རྒྱལ་སྤྱིའི་སྒང་དང་རྒྱལ་ནང་ཁྱབ་ཁོངས་སོ་སོའི་གཞུང་སྒེར་གང་རུང་གི་རྩ་འཛུགས་ལ་དོ་སྣང་ཅུང་ཙམ་སྤྲད་པས་ཀྱང་ཤེས་ཡོང་པས་འདིར་རྒྱས་པར་མ་སྤྲོས།
གོང་དུ་སོང་བའི་འཛམ་གླིང་གནམ་གཤིས་ཀྱི་དྲོ་གྲང་འགྱུར་བ་ནི་ཉེ་སྔོན་མདོ་དབུས་མཐོ་སྒང་གི་གངས་རི་དང་། གཙང་བོ། མཚོ་དང་མཚེའུའི་གནས་བབ་ལས་མངོན་གསལ་གྱིས་ཤེས་ཡོང་བ་མི་རྣམས་གཅིག་མཐུན་དུ་སྨྲ་ཞིང་། གངས་རི་དང་གཙང་བོའི་རྒྱུད་དུ་བོད་རིགས་ཙམ་མ་ཟད། མི་རིགས་གཞན་སོགས་མི་གྲངས་དུང་ཕྱུར་མང་པོ་འདུས་སྡོད་ཀྱིས་གཙང་བོ་འདི་དག་འཚོ་རྟེན་གྱི་ཁུངས་སུ་བཅོལ་ཡོད་པ་ནི་གཙང་བོའི་སྨད་ཀྱི་བཞུར་རྒྱུན་སོ་སོར་སྡོད་པའི་ཀྲུང་གོའི་ནང་ས་དང་། ཝེ་ཊི་ནམ། ལཱོའོ་ཟི། ཁཱམ་བྷོ་ཌེ་ཡ། གསེར་གླིང་། འབར་མ། བྷིང་ག་ལ། རྒྱ་གར། ཕཱ་ཁེ་ཟི་ཊན། འབྲུག་དང་བལ་བོ། སོག་ཡུལ་སོགས་རྒྱལ་ཁམས་དང་ཡུལ་ཁམས་དག་ཏུ་མ་ཡུམ་གཙང་བོར་འབོད་ཅིང་འགྲོ་བ་མིའི་ཤེས་རིག་གི་དཔལ་སྩོལ་བའི་འབྱུང་ཁུངས་ཡང་གཅིག་བྱས་ན་དབལ་སོ་གངས་ཀྱི་ར་བས་ཀུན་ནས་བསྐོར་ཞིང་། ཁ་འབབ་བཞི་གཙོ་བྱས་པའི་ཆུ་སྣ་མང་བྱུང་གི་རང་རེའི་གངས་ཅན་པའི་ལྗོངས་འདི་ཡིན་པ་བསྙོན་དུ་མེད། དེ་བས་བོད་ཀྱི་ཡུལ་འདིས་ཡ་གླིང་[Asia]ས་བབ་ཀྱི་ཆ་ཤས་གལ་ཆེན་ཟིན་ཡོད་ནའང་། ཆ་སྙོམས་ཀྱི་མཐོ་ཚད་མཚོ་ངོས་ལས་རྨིད་[m]༤༠༠༠ ཡན་ཆད་ཡིན་པའི་སྟབས་ཀྱིས་མཐོ་སྒང་གི་སྐྱེ་ཁམས་མ་ལག་ཧ་ཅང་གཉོམ། །
བརྗོད་གཞི་འདིའི་ཐད་ཀྱི་སྔར་ཡོད་ཞིབ་འཇུག་གནས་བབ།
མདོ་དབུས་མཐོ་སྒང་གི་འབྲོག་ལས་ནི་རྒྱ་མཚོའི་ངོས་ལས་ཆ་སྙོམས་མཐོ་ཚད་རྨིད་༣༥༠༠ ཡི་ཡན་ལ་ཡོད་ཅིང་། དགུན་དུས་རིང་ལ་ཆར་ཆུ་དཀོན་པས་སྐྱེ་དངོས་ཀྱི་རིགས་སྐྱེས་པར་བཀག་རྒྱ་ཆེ་བ་བཅས་ཀྱི་དབང་གིས་འཛམ་གླིང་ཡུལ་གྲུ་གཞན་གྱི་འབྲོག་ལས་དང་འདྲ་གི་མེད་པར་བརྗོད་ཡོད། དམིགས་བསལ་གྱི་ས་བབ་ཁོར་ཡུག་འདི་ལྟ་བུར་ཡུལ་ལུང་གཞན་ལ་དཀོན་པའི་སྐྱེ་དངོས་རིགས་མང་པོར་གལ་སྲིད་རང་བྱུང་ངམ་མིས་བཟོས་གཏོར་བརླག་ཅུང་ཙམ་ཕོག་ཚེ་སླར་གསོ་དཀའ་བ་ཡིན་ཙང་། དེས་ཡ་གླིང་སྐྱེ་ཁམས་ཁོར་ཡུག་གི་མགོ་ཁོངས་ལ་གཏོར་ཤུགས་ཐེབས་པ་མ་ཟད། ཡ་གླིང་སའི་ཆ་ཤས་གལ་ཆེན་ཟིན་པས་གླིང་དེ་སྤྱི་ལ་སྐྱེ་ཁམས་དོ་མི་མཉམ་པའི་ཤུགས་རྐྱེན་འདོན་པ་དེར་ཡ་གླིང་གིས་འཛམ་གླིང་སྤྱིའི་ས་ཡི་ཆ་ཤས་ཆེན་པོ་ཟིན་པས། བྱེ་བྲག་གི་གླིང་གང་དང་འདྲ་བར་ཡ་གླིང་གི་སྐྱེ་ཁམས་ཁོར་ཡུག་ལ་བརྡབ་གསིག་ཐེབས་པས་ན་འཛམ་གླིང་སྤྱི་ལ་ཤུགས་རྐྱེན་འབྱུང་བ་དང་གཅིག
ཡང་མདོ་དབུས་མཐོ་སྒང་གི་སྐྱེ་ཁམས་ཁོར་ཡུག་ལ་སླར་གསོ་དང་སྲུང་སྐྱོབ་ཐོབ་པར་འབྲོག་ལས་ཚོད་འཛིན་ནི་གཡོལ་ཐབས་མེད་པ་ཞིག་ཡིན་ཚུལ་གྱིས་འབྲོག་པ་རྣམས་ཕྱུགས་བསྐྱུར་གཏན་སྡོད་དུ་བསྒྱུར་བར་ཁོང་ཚོའི་འཚོ་ཐབས་སོགས་གནས་ཚུལ་ཐད་གནད་དོན་རབས་དང་རིམ་པ་བྱུང་དང་འབྱུང་བཞིན་པར་རྒྱལ་ཕྱི་ནང་གི་ཉམས་ཞིབ་པ་མང་པོས་དཔྱད་འཇོག་བྱས་དང་བྱེད་མུས་སུ་ཡོད་པ་ལ་གཙོ་བོར། ༼ཀྲུང་གོའི་ནང་བོད་ཀྱི་དབང་ཤུགས་མེད་པའི འཕེལ་རྒྱས།༽ (the Disempowered Development of Tibet in China2 ) ཞེས་པའི་དབྱིན་ཡིག་དེབ་དུ། རྩོམ་པ་པོ་ཨཱན་ཌི་རོ་མཱར་ཊིན་ཧྥེ་ཧྲིར། (Andrew Martin Fischer) ལགས་ཀྱིས་ཀྲུང་གོའི་འཕེལ་རྒྱས་སྲིད་ཇུས་ཐད་ཀྱི་རྩིས་ཐོ་སོགས་ཡིག་ཆ་དང་རིག་ཚན་བསྣོལ་མའི་ཡུལ་དངོས་རྟོག་དཔྱོད་ཀྱི་ཞིབ་འཇུག་བྱེད་ཐབས་གཙོ་བོར་བཟུང་སྟེ། དེང་རབས་བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཐད་དགོངས་འཆར་ལྷུག་པོ་བཏོན་ཡོད་ལ། སྒྲུབ་བྱེད་བཙན་ཞིང་སྒྲུབ་ཐབས་ཡིད་རྟོན་འཕེར་བས་བོད་ཀྱི་ནུས་མེད་ཉམ་ཐག་གི་ད་ལྟའི་གནས་ཚུལ་ནི་རྒྱལ་ནང་གི་བྱ་འཕུར་བ་ལྟར་མགྱོགས་པའི་དཔལ་འབྱོར་འཕེལ་རྒྱས་ཀྱིས་བསྐྱེད་པས། ས་ཁུལ་བར་དབུལ་ཕྱུགས་མི་སྙོམས་པའི་སྣང་ཚུལ་མངོན་གསལ་དོད་ཅིང་། དེ་འབྲེལ་གྱི་གནད་དོན་ལུ་གུ་རྒྱུད་དུ་ལྷགས་ཡོང་བཞིན་པར་འདོད་པ་བཅས་ཀྱི་ལྟ་ཚུལ་གལ་ཆེན་བཏོན་ཡོད། འདི་ནི་ཀྲུང་གོའི་འཕེལ་རྒྱས་སྲིད་ཇུས་དང་བོད་ཁུལ་དཔལ་འབྱོར་གནས་ཚུལ་ཐད་ཐོད་བརྒལ་ཅན་གྱི་ཞིབ་འཇུག་བརྩམས་ཆོས་ཤིག་རེད།
རྒྱལ་ནང་དུ་ཀྲུང་དབྱང་མི་རིགས་སློབ་ཆེན་གྱི་དགེ་རྒན་སུའུ་ཧྥ་ཞང་[苏发祥]དང་ཁོའི་ཞིབ་འཇུག་སློབ་མ་རྣམས་ཀྱིས་མདོ་སྨད་ལྷོ་རྒྱུད་ཀྱི་འབྲོག་པའི་གཏན་འབེབས་སྡོད་ཁུལ་འགའི་གཏན་སྡོད་སྔ་རྗེས་ཀྱི་གནས་ཚུལ་ཐད་ལ་གཙོ་བོར་འབྲོག་པའི་འཚོ་ཐབས་འགྱུར་ལྡོག་དང་བྱིས་པའི་སློབ་གསོར་ཉམས་ཞིབ་3 གནང་འདུག་ནའང་། དེ་དུས་སུ་འབྲོག་དམངས་གཏན་སྡོད་དུ་བསྒྱུར་ནས་དུས་ཡུན་རིང་པོ་ཕྱིན་མེད་པས། འབྱུང་མུས་ཀྱི་འགྱུར་ལྡོག་དག་བཀོད་ཐུབ་མེད་པ་དང་ཞིབ་འཇུག་གི་གཞི་འཛིན་ས་ཡང་མི་འདྲ་བས་ན། རྩྭ་སར་བསྐོར་བའི་ལྕགས་སྐུད་ཀྱི་ར་བ་དང་། དེས་ཁོར་ཡུག་དང་རིག་གནས་ལ་ཐེབས་པའི་ཤུགས་རྐྱེན་ཐད་ཀྱི་ཉམས་ཞིབ་ནི་མེད་པ་མིན་ཡང་ཉུང་ཉུང་རེད།
གཞན་ཡང་མཐོང་ཐོས་མྱོང་སྣང་ཅུང་ཙམ་བཀོད་པའི་རྩོམ་ཐུང་རེ་འགའ་ཕུད་བོད་ཡིག་གི་ལམ་ནས་བརྗོད་གཞི་འདིར་ཆེད་དུ་ཞིབ་འཇུག་བགྱིས་པའི་ཆེད་རྩོམ་མམ་དཔྱད་རྩོམ་ད་ཕན་ཕལ་ཆེར་མེད་པ་ནང་བཞིན་ཆགས་ཡོད་ལ། དེས་ནི་རང་ཅག་གི་སློབ་ཆེན་དག་ཏུ་འདིའི་ཐད་ཀྱི་བོད་ཡིག་གི་ཆེད་ལས་མེད་པའི་སྟོང་ཆ་དང་། ཚན་རིག་ཞིབ་འཇུག་གི་སྡེ་ཁག་དག་ཏུ་ཡང་ཉམས་ཞིབ་བོད་ཡིག་གི་ལམ་ནས་བྲི་བའི་སྡེ་ཚན་གྱི་དགོས་མཁོ་ཞིག་གསལ་འདེབས་བྱེད་ཀྱིན་པ་ཡིན་ནམ་སྙམ། ཡིན་ནའང་དགའ་འོས་པ་ནི་རང་རེའི་འབྲོག་ལས་རིག་གནས་ཀྱི་སྐོར་ལ་སྔོན་བྱོན་དམ་པ་དག་གི་རྣམ་ཐར་གྱི་ཟ་དང་ཟུར་ནས་ཅུང་ཙམ་ཤེས་ནུས་ལ། དེ་མིན་དམངས་སྲོལ་དང་ཡུལ་ལུང་ལོ་རྒྱུས་སྐོར་གྱི་ཕྱག་དེབ་ལས་ཚུར་སྣང་བྱས་པ་ཐར་ཐོར་ཡོད་པ་དེ་དང་དེང་གི་ཡུལ་དངོས་འབྲོག་མིའི་གནས་བབ་སོ་སོ་བསྡུར་ན་ཟུར་བལྟས་ལེབ་མཐོང་གི་ཚུལ་དུ་ཅུང་ཙམ་རྟོགས་ཡོང་།
ཡང་བོད་ཀྱི་སྲོལ་རྒྱུན་འབྲོག་ལས་ཐད་ཀྱི་ཆེད་རྩོམ་ལ་གཙོ་བོར་༼བྱང་འབྲོག་གི་ལམ་ཡིག༽4 དང་༼བོད་སྤྱི་བཤད་༽5 ལྟ་བུ་འབྲོག་ལས་སྤྱིར་བརྗོད་པའི་ཕྱག་དེབ་ཉུང་ཙམ་ལས་བྱེ་བྲག་ཏུ་དེང་གི་ཡུལ་ལུང་སོ་སོའི་འབྲོག་ལས་འགྱུར་ལྡོག་གི་རྣམ་པ་བརྗོད་གཞིར་བཟུང་ཞིང་བོད་ཡིག་གིས་བྲིས་པ་ཧ་ཅང་དཀོན། དེ་བས་འདིར་བོད་ཀྱི་འབྲོག་པ་ཁུལ་བསྡུ་གཏན་སྡོད་དུ་བསྒྱུར་བའི་གནས་བབ་བྱེ་བྲག་པ་རེ་རེའི་སྐོར་དོ་སྣང་སྒོས་བྲི་བར་བྱེད་པར་སྐུལ་སློང་དང་རང་གི་མཐོང་ཐོས་མྱོང་གསུམ་གྱི་ཆ་ཤས་ཕྲ་མོ་ཞིག་ཀུན་ལ་དྲན་ཚུལ་བརྗེ་རེས་ཀྱི་ཚུལ་དུ་འགོད་པ་ལ་མདོ་སྨད་ཡུལ་གྱི་མཚོ་ཁྲི་ཤོག་རྒྱལ་མོའི་མཐའ་འཁོར་རམ་དེ་དང་ཁད་ཉེ་བའི་འབྲོག་སྡེ་ཁག་གི་འགྱུར་ལྡོག་གི་ཆ་ཅུང་ཙམ་ཞིག་གཤམ་གྱི་ཕྱོགས་འགའ་ནས་ཞུ་བར་བྱེད།
དང་པོ། ལྕགས་ར་དང་རྩྭ་ཐང་གི་ཚེ་སྲོག་གཞན་དག ►
དཔྱད་གཞིའི་ལུང་ཁུངས།1 ཌ་ནེའོ་མཱེ་ལར་(Daniel J. Miller) ཡི་ “Nomads of the Tibetan Plateau Rangelands in Western China Part Two: Pastoral Production Practices”, སྤྱི་ལོ་༡༩༩༩ ལོའི་ཟླ་༢ པར་Rangelands ༼འབྲོག་ས༽ཞེས་པའི་དུས་དེབ་ཀྱི་གླེགས་བམ་༢༡ པའི་ཤོག་ངོས་ ༡༦ ནས་༡༩ བར་གསལ། Allen Press དང་ Society for Range Management གཉིས་ཀྱིས་པར་དུ་བསྐྲུན་ཞིང་༢༠༡༤ལོའི་ཟླ་༥ ཚེས་༡༤་ཉིན་Jstorལས་མཁོ་སྤྲོད་བྱས།
2 ཨཱན་ཌི་རོ་མཱར་ཊིན་ཧྥེ་ཧྲིར་གྱིས་བརྩམས་ཤིང་ཨ་རིའི་ Lexington Books དཔེ་ཁང་གིས་སྤྱི་ལོ་༢༠༡༤ ལོར་དཔར་བའི་ཕྱག་དེབ་དབྱིན་བྲིས་མ།
3 སྤྱི་ལོ་༢༠༠༩ ལོར་བསྒྲིགས་པའི་རྒྱ་ཡིག་ཆེད་དེབ་ ༼ཨ་མདོའི་འབྲོག་ཁུལ་གྱི་སྤྱི་ཚོགས་རིག་གནས་འགྱུར་ལྡོག་ཞིབ་འཇུག༽《安多藏族牧区社会文化变迁研究》ཀྲུང་དབྱང་མི་རིགས་སློབ་ཆེན་དཔེ་སྐྲུན་ཁང་གིས་དཔར།
4 ༼ནམ་མཁའི་ནོར་བུའི་གསུང་རྩོམ་ཕྱོགས་བསྒྲིགས།༽ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་གིས་༡༩༩༢ ལོའི་ཟླ་༤ བར་པར་དུ་བསྐྲུན་པའི་ཤོག་ངོས་༩༨ ནས་༢༡༣ བར་གསལ།
5 བཀྲ་ཤིས་ཚེ་རིང་སོགས་ཀྱིས་བསྒྲིགས། སྤྱི་ལོ་༢༠༠༨ ལོའི་ཟླ་༥བར་ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།
◄ མདུན། རྒྱབ། ►


text:
ང་ཚོ་མིའི་རིགས་ལ་འདི་འདྲའི་ཁྱད་ཆོས་སམ་རྟགས་མཚན་ཐུན་མོང་བ་ཞིག་ཡོད།རྟགས་མཚན་འདི་རྒྱལ་ཁབ་དང་རྒྱལ་ཁབ་མི་འདྲ་རུང་།མི་རིགས་དང་མི་རིགས་མི་འདྲ་རུང་།ཡང་ན་པགས་རིགས་དང་པགས་རིགས་མི་འདྲ་རུང་ཚང་མར་ཐུན་མོང་དུ་ལྡན་ཡོད།ང་ཚོས་ནམ་རྒྱུན་རྟགས་མཚན་འདི་བཀོལ་ནས་བྱ་བ་ཅི་རིགས་དང་རྒྱལ་ཁབ་ཅི་རིགས།ཡང་ན་མི་རིགས་དང་མིའི་བར་ལ་ཡང་སྤྱོད་དེ་ལེགས་ཉེས་ཀྱི་བརྡར་ཤ་གཅོད་པ་ཡིན།ཡིན་ཡང་།རྟགས་མཚན་འདི་མཚོན་ཆ་ཞིག་དང་འདྲ་བས་འཛིང་གསོད་ཀྱི་འགལ་བ་མང་པོའང་སློང་གིན་ཡོད། ལོ་རབས་གོང་མར་འཇལ་པན་བས་འཛམ་གླིང་གི་ཕྱོགས་སོ་སོར་དམག་རྒྱ་བསྐྱེད་དེ་ཚེ་སྲོག་མང་པོ་ཞིག་དམག་འཁྲིག་གི་ཁྲོད་ནས་སྐྱེན་ལམ་དུ་བཏང་།དེ་ལས་ལྷག་པར་དུ་ཀྲུང་གོར་བཙན་འཛུལ་རྒྱ་ཆེར་བྱས་པས་དོན་མེད་ཀྱི་ཚེ་སྲོག་ཁྲི་ཁྲི་འབུམ་འབུམ་འཇར་པན་གྱི་གདུག་རྩུབ་འོག་ནས་ཕྱི་མར་གཡུགས།དེའི་རྐྱེན་གྱིས་འཇར་པན་ཡབ་མེས་ཀྱིས་བཞག་པའི་ནག་ཉེས་འདིས་འཇར་པན་ཕྱི་རབས་ཀྱི་མི་དམངས་ཀྱི་འཚོ་བར་གསུབ་ཐུབ་མེད་པའི་དཀའ་ལས་སམ་སེམས་ངལ་མང་པོ་ཞིག་བཞག་ཡོད།དཔེར་ན་ཀྲུང་གོ་བ་མང་པོ་ཞིག་གིས་འཇར་རྒོལ་གྱི་འདུ་ཤེས་སམ་ལོ་རྒྱུས་དེ་གཏན་དུ་དྲན་ཆེན།
བོད་སྐད་བཤད། ང་རང་ཆུང་དུས་སློབ་སྦྱོང་ལ་དེ་འདྲའི་དགའ་མོས་མེད།སློབ་གྲོགས་ཚོས་རྒྱ་བོད་རྩིས་རིག་གི་སྦྱོང་དེབ་ཐོགས་ཏེ་སློབ་ཁང་དུ་བརྩོན་འགྲུས་བསྐྱེད་དུས།ང་རང་དུས་རྒྱུན་སློབ་བྱོལ་དུ་སོང་ནས་རི་ལུང་ཐང་གསུམ་དུ་རོལ་རྩེད་དང་གྲོང་པ་ཚོའི་སྒེའུ་ཤེལ་བཅག་སྟེ།དགེ་སློབ་དང་སྡེ་མི་ཀུན་གྱི་དམོན་འདོར་སར་གྱུར་བའི་བྱིས་པ་པྲ་ཆལ་ཞིག་ཡིན། སློབ་ཆུང་དུ་ཡོད་དུས།ང་ད་རུང་སློབ་གྲོགས་གཞན་གྱི་ཅ་ལག་བརྐུ་མཁན་ཞིག་ཡིན་རྐྱེན།སྐབས་ཤིག་ལ་ཐོན་དུས།དངོས་པོ་མང་པོ་ཞིག་ངས་མ་བརྐུས་ཀྱང་ངའི་མགོར་ལྷུང་གིན་ཡོད་པས།ང་རང་སློབ་གྲྭ་ལ་འགྲོ་རྒྱུར་ཤིན་ཏུ་སུན་སྣང་སྐྱེས་པ་ཡིན།དེའི་ཕྱིར།སློབ་ཆུང་མཐར་ཕྱིན་དུས།ཁྱིམ་ཚང་གང་བོས་ང་ལ་རྫོང་སློབ་འབྲིང་དུ་ཕྱིན་དགོས་པའི་བསྐུལ་བ་གནང་མོད།ངས་ཞོར་ལས་སུ་སོང་ནས་ཆད་པ་སྤྲོད་དགོས་རུང་མི་འགྲོ་ཞེས་རེ་ཞིག་ཁས་མ་བླང་། རེད་དེ།ཁྲིམས་ཀྱི་ལྕག་ཚན་བསྟན་ན་མ་གཞུས་རུང་ལུས་སེམས་གཉོམ་པའི་དཔེ་ལྟར།ཉིན་ཞིག་ཤོག་དཔོན་ཐོན་ཏེ་ཁྱིམ་མི་ཚོར་ཆད་པའི་སྐོར་ནས་སྐད་ཆ་མང་པོ་ཞིག་ལབ་པའི་རྐྱེན་དང་།དེའི་ཁར་ང་རང་འབྲོག་ནས་བསྡད་ན་མི་ལྷག་ཅིག་དང་།སྣོད་དུ་བཞག་ན་ཟས་ལྷག་ཅིག་ཡིན་པའི་རྒྱུ་རྐྱེན་གང་མང་འདུས་ཏེ།མཇུག་མཐར་ཐབས་ཟད་འུ་ཐུག་ནས་རྫོང་སློབ་འབྲིང་དུ་ཕྱིན་དགོས་བྱུང་།
བོད་སྐད་བཤད་ནས། ཧ་ལམ་ང་རང་ཕོ་ལོ་བཅོ་བརྒྱད་ཡས་མས་ཤིག་གི་དགུན་ཁར་ཕུ་བོས་ང་ལ་དཔེ་དེབ་འདི་ལེགས་སྐྱེས་སུ་བསྐུར་འདུག ལོ་དེར་ང་རང་སི་ཁྲོན་ཞིང་ཆེན་བོད་ཡིག་སློབ་གྲྭར་ཞུགས་པའི་སློབ་སྐབས་དང་པོ་ཡིན་མོད།བོད་ཡིག་དཔེ་ཀློག་གི་ཆུ་ཚད་ཤིན་ཏུ་ཞན་པས་འབྲོག་སྐད་དག་དག་གི་ལམ་ནས་བྲིས་པའི་དཔེ་ཆ་འདི་ཕ་མ་ཚོར་བཏོན་པ་ཙམ་ལས།རང་གིས་ཆེད་དུ་དགའ་ཞེན་དེ་འདྲ་མེད་རྐྱེན་བལྟ་འདོད་ཆེན་པོ་སྐྱེས་མ་སོང་།དེའི་ཕྱིར།དཔེ་ཆ་འདིའི་ལེ་ཚན་ཁ་ཤས་བཏོན་རྗེས་ཁྱིམ་གྱི་གནས་གང་རུང་ཞིག་ཏུ་བཞག་བཞག དེའི་རྗེས་ནས་སློབ་གྲོགས་འགའ་རེ་ཡི་ཤུགས་རྐྱེན་འོག་ནས་ངས་དཔེ་ཆ་མང་པོ་ཞིག་ཀློག་འདོན་ཐུབ་ཅིང་ནང་དོན་ཡང་རིམ་བཞིན་ལེགས་པོར་ཤེས་དུས།དགེ་སློབ་ཀུན་གྱིས་ནགས་ཚང་ཞི་ལུའི་སྐྱིད་སྡུག་ཅེས་པའི་དཔེ་དེབ་དེ་དངོས་གནས་ཡག་པོ་འདུག་ཅེས་གླེང་གིན་པ་གོ་བས།གྲོགས་པོ་འགའ་ཤས་དང་ང་རང་གིས་ཡུན་རིང་བཙལ་མོད་ལག་རྙེད་མ་བྱུང་།དེའི་དེར་རང་གིས་འབྲོག་ཁྱིམ་ནས་དཔེ་དེབ་དེ་དགོས་མེད་དུ་གཡུག་སྟེ་མ་བལྟས་པར་འགྱོད་པ་ཤིན་ཏུ་སྐྱེས་སོང་།
རྣོ་སྦྲེང་། དྲ་སྦྲེལ་གྱི་དུས་རབས་ནི། སྟབས་ལེགས་ན་ཕག་ལ་ཡང་གཤོག་པ་ཐོགས་ཏེ་བར་སྣང་ལ་འཕུར་ཐུབ་པའི་དུས་རབས་ཤིག་ཡིན་ཞེས་ཀུན་གྱིས་བཤད་ལ། དངོས་གནས་ཕག་གཤོག་ཐོགས་དང་གླང་ཁྲི་འདུག ཝ་གོས་གྱོན་གྱིས་རང་རེའི་སྤྱི་ཚོགས་སུ་ཡང་གོས་སྣུམ་གྱིས་ཟས་པ་བཞིན་བཀང་ཡོད། དེ་ལ་ཐབས་ཅི་ཡོད། ད་ལྟའི་སྤྱི་ཚོགས་ཧྲིལ་བོའི་ངོ་གདོང་རེད་པས། སྐད་ཆ་རེ་གཉིས་ཀྱིས་མི་འདོད་ཚུལ་བཤད་པ་དང་སྡིགས་དམོད་བོར་བ་ཙམ་གྱིས་ཁད་ཀྱིས་གཞོམས་འགྲོ་བ་ཞིག་ག་ལ་ཡིན། ཁོ་བོས་སྔོན་ཆད་ཅིག་ལ་བཤད་མྱོང་བ་བཞིན། དྲ་སྦྲེལ་གྱི་དུས་རབས་འདི་ནི། “དོན”འུར་གྱིས་མི་སྤེལ་བར་“འུར”འུར་གྱིས་སྤེལ་བའི་དུས་རབས་ཤིག་ཡིན་པ་དང་། ཁ་གཡང་དང་ལག་ལེན་གཉིས་ལས་ཁ་གཡང་འགངས་སུ་བརྩི་བའི་དུས་རབས་ཤིག་རེད།
སྒོ་ཡོན། ལོ་ངོ་བཞིའི་ཡར་སྔོན་དུ་གྲོགས་པོ་ཞིག་བརྒྱུད་དེ«མེས་པོའི་མཆོད་སྤྲིན»ཞེས་པའི་ལོ་དེབ་ཅིག་ལག་ཏུ་ཐོབ་ཅིང་། དེར་རྫོང་སར་འཇམ་དབྱངས་མཁྱེན་བརྩེ་ལགས་ལ་བཅར་འདྲི་ཞུས་པ་ཞིག་ཡོད་པ་མཇལ། དྲིས་ལན་ཞིག་ཏུ་ཁོང་གིས“……མ་འོངས་པར་ལོ་ཉི་ཤུ་ཙམ་གྱི་མཇུག་ལ་བོད་ཀྱི་སྐད་ཡིག་ཀྱང་སྲིད་དོན་དང་མཐུན་རྐྱེན་སོགས་གང་ནས་བསམ་ནའང་ཉམས་འགྲོ་ཡི་ཡོད་པ་རེད……”ཅེས་གསུངས་འདུག གསུང་ཚིག་འདི་ཉིད་ཐོག་མར་མཇལ་མ་ཐག་ང་ནི་རང་གི་མིག་ལ་ཡིད་མ་ཆེས་པར་གྱུར་པས། བསྐྱར་དུ་ཚར་འགའ་བཀླགས་ཀྱང་སྔར་བཞིན་ཚིག་དོན་གཅིག་པ་རེད། དེ་འཕྲལ་ཉེ་འཁོར་གྱི་གྲོགས་པོ་ཞིག་བོས་ཏེ་ཚར་གཅིག་གདོན་པར་བསྐུལ་ཡང་། ཁོང་གིས་ཀྱང་གོང་བཞིན་བཏོན་བྱུང་།
རྣོ་ལྕགས་ངར་མ། མཚོ་བོད་མཐོ་སྒང་ནས་རྩ་བ་རྒྱས་ཤིང་རྩེ་མོ་ཚུགས་པའི་རང་རེ་སྒང་བ་བོད་པ་ནི། ཐུགས་རྗེ་ཆེན་པོའི་གདུལ་ཞིང་། བྱམས་སེམས་དང་སྙིང་རྗེ་ཡི་ཞིང་ས། ལྷ་སྐུ་རྟེན་གསུམ་གྱི་ཕ་ས་མ་ཡུམ། དྲི་མ་དང་རྡུལ་གྱིས་མ་གོས་པའི་གཡའ་དག་པའི་ནམ་མཁའ། འཕྲུལ་ཆ་དང་འཛུགས་སྐྲུན་གྱིས་ལྷད་མ་ཞུགས་པའི་སྤང་རི་དང་ནགས་ཚལ། ཆུ་བོ་དང་མེ་ཏོག མདོར་ན་རང་བྱུང་ཁམས་ཀྱི་མཛེས་པ་དང་པོ་རུ་ངོས་འཛིན་བྱ་ཆོག་ཟེར། འོན་ཀྱང་། ང་ཚོ་དོན་དུ་དེ་ལྟར་ཡིན་ནམ། ང་ཚོས་མི་ཡུལ་གྱི་མཛེས་པ་དང་པོ་རུ་སྒྲེང་འོས་པའི་རང་བྱུང་གི་ཁམས་ཆེན་པོ་དེ། ཁྲག་དྲི་བྲོ་བའི་དམྱལ་བའི་ཁམས་ཆེན་མོ་ལ་ག་ཚོད་བསྒྱུར་མྱོང་། རྒྱུ་འབྲས་དང་མི་མཐུན་པའི་མི་གསོད་རྟ་འདེད་ཀྱིས་སྦྱོར་བ་ག་ཚོད་བརྩམས་མྱོང་། རབ་བྱུང་བས་ཡང་སྲིད་འཚོལ་བའི་སྐྱུག་ལོག་པའི་ལོ་རྒྱུས་ག་ཚོད་བྱུང་མྱོང་། གསུང་རབ་མེ་ཆུ་ལ་བཏབ་པའི་དུས་ངན་ག་ཚོད་ཤར་མྱོང་། རང་རེ་ལ་ཤ་ཚ་ཞིང་བློ་དཀར་བའི་སྐྱེས་བུ་ག་ཚོད་ཤུན་པགས་བཤུས་མྱོང་། རང་རིགས་བཙོང་ནས་རང་ཤ་ཟ་མཁན་གྱི་ཁྲེལ་མེད་ག་ཚོད་ཡོད་མྱོང་། དོན་གྱི་ང་ཚོ་ནི་《郁达夫》①ཡུས་ཏ་ཧྥུ་ཡིས་བཤད་པའི“རླབས་ཆེན་གྱི་མི་སྣ་བྱུང་མ་མྱོང་བའི་མི་རིགས་ནི་འཛམ་གླིང་སྟེང་ཆེས་སྙིང་རྗེ་བའི་སྐྱེ་འགྲོའི་ཚོགས་ཤིག་རེད་ལ།
གཤིབ་བསྡུར་ཁྲོད་ནས་བར་ཁྱད་རྟོགས་པ། བོད་སྐད་བཤད། ཁྲི་འདུ་རུ་ད་བར་ཐེངས་མང་པོར་འགྲོ་མྱོང་ཡོད་པས།དང་ཐོག་གི་ས་རྒྱུས་ཅུང་ཙམ་མེད་པ་ནས་ད་ལྟའི་ཁྱབ་ཁུངས་ཆུང་ས་ཞིག་ཏུ་གར་འགྲོ་གར་འདུག་གི་རྒྱུས་ལོན་ཡོད་པའི་བར།ང་རང་ཐོག་མའི་ཨ་ཀོ་སྨན་དུ་སྟོན་པར་ཕྱིན་པ་དང་དེ་ནས་གཟབ་སྦྱོང་།དེ་ལྟར་དོན་ཆེ་ཆུང་མང་པོ་ཞིག་གིས་གྲོང་ཁྱེར་ཆེན་པོ་འདི་རུ་ཐེངས་མང་པོར་ཐོན་པས།ཐོག་དང་པོའི་ཅ་ལག་ཡོད་ཚད་ལ་མཚར་སྣང་ནས་རྒྱུན་ལྡན་ལྟར་ལྟ་བ།དེ་ནས་ཡིད་སྨོན།རིམ་བཞིན་མི་རིགས་གཉིས་ཀྱི་ཁྱད་བག་ལ་གཤིབ་བསྡུར་བྱས་འོང་དུས།མཐར་རང་སེམས་དམར་བོ་འདི་སྐྱོ་གདུང་དྲགས་པོ་ཞིག་གིས་མནན་བྱུང་།
མེ་འཁྱེར། བརྗོད་མི་ཆོག་པའི་གཏན་ཚིགས་སུ་ལ་ཡོད། སྐམ་ཐག་ཆོད་པའི་སྡོང་ལོ་སེར་བོ་སྐྱི་བསེར་རླུང་བུས་ཕྱོགས་བཞིར་བདས་པའི་སྐབས་འདི་ནི་བསམ་ཞིབ་པ་ཞིག་ལ་མཚོན་ན་སེམས་ཁོང་ལ་ན་ཟུག་སྟེར་བའི་དུས་ཚིགས་ཤིག་སྟེ་བགྲང་བྱ་གཅིག་ཤེས་མེད་ཚོར་མེད་ངང་ཕར་ལ་འདས་ཤིང་། རུས་གཏིང་དུ་འཐམས་པར་བྱེད་པའི་འཁྱག་རླུང་གྲང་མོ་འདིས་ཅི་ཞིག་ལ་གསལ་འདེབས་བྱེད་པ་དང་ཀུན་ནས་མཚུངས། སོ་ནམ་རྒན་པོའི་རྒས་འཁོག་གི་སྐྱི་གཉེར་བར་ན་ཡིད་ཚིམས་པའི་འཛུམ་མདངས་ཀྱིས་ཕྱུག་པ་འདི་ནི་ལོ་ཧྲིལ་བོའི་ཐོན་འབབ་ཡོང་སྒོ་ལ་ཆེས་ལེགས་པའི་སྤྱི་སྡོམ་ཐེངས་གཅིག་གི་མཇུག་འབྲས་ཡིན་ངེས་ན།
གནའ་མི་བོད་ཀྱི་ཁ་དཔེ་ལ། བོད་པས་སྐད་ཆ་བཤད་ཤེས་པ་ནས་གླུ་ལེན་ཤེས་ལ། གོམ་པ་སྤོ་ཤེས་པ་ནས་བྲོའང་འཁྲབ་ཤེས༼དོན་གྱིས་ཆུ་འཐུང་ཤེས་པ་ནས་ཆང་འཐུང་ཤེས་པ་དང་ཆང་འཐུང་ཤེས་པ་ལས་གྲིས་ཀྱང་བསྣུན་ཤེས་པ་མ་ཡིན་ནམ༽
གཅན་ཚ་བཀྲ་ཤིས་རྒྱལ། མི་དང་མིའི་བར་འབྲེལ་འདྲིས་བྱེད་པའི་བར་སྐབས་སུ། གདོང་ཐུག་སོགས་ཕན་ཚུན་ལ་གནོད་པའི་སྣང་ཚུལ་འདྲ་མིན་སྣ་ཚོགས་ཤིག་འབྱུང་སྲིད་ པ་ནི་མིག་མཐོང་ལག་ཟིན་རེད། ཁྱོད་དང་གྲོགས་པོའི་བར་གྱི་ཁེ་ཕན་གྱི་གདོང་གཏུག་ཡིན་ནའང་འདྲ། ཁྱོད་དང་གྲོགས་མོའི་བར་གྱི་བརྩེ་དུང་གི་ཆག་གྲུམ་ཐེངས་ཤིག་གང་ཡིན་རུང་། ཁྱོད་ཀྱིས་རང་སེམས་ལྷོད་ལ་བབས་ཏེ། བཟོད་སྒོམ་དང་དཀྱེལ་ཡངས་ཀྱི་རྣམ་པས། ཤོར་དགོས་པ་ཞིག་ཤོར་དུ་བཅུག་ནས་མ་འོངས་ལ་རྒྱང་གཞིགས་བྱེད་དགོས་ཤིང་། ད་ལྟའི་ཡོད་པ་གཅེས་སུ་བཀུར་ནས་མི་ཚེ་དོན་དང་ལྡན་པར་བསྐྱལ་ཤེས་དགོས། སྤྱིར་བཏང་གི་མི་ཕལ་བ་ཞིག་གིས་བཟོད་སྒོམ་དང་དཀྱེལ་ཡངས་ལྟ་བུའི་ཆེས་མཐོའི་ནང་སེམས་ ཀྱི་འཇུག་སྒོ་འདི་ལྟ་བུ་ལག་ལེན་དུ་བསྟར་བ་ཤིན་ཏུ་ཁག་པོ་འདུག་མོད།
རྣོ་སྦྲེང་། མདང་ནུབ་སྔ་ཉལ་བྱས་པས་ནམ་སྟོད་ལ་གཉིད་ལས་སད་ཅིང་། རྣམ་རིག་ཤིན་ཏུ་གསལ། གློག་བརྙན་ལ་བལྟ་མི་འདོད་ཅིང་། དྲ་ཐོག་གི་གསར་འགྱུར་དང་རྩོམ་ཡིག་ཀྱང་ཀློག་འདོད་བྲལ།
གཙང་ཨ་ཚེ། སྤྱིར་སློབ་གསོ་ཞེས་པའི་ཁ་བྱང་ཆེན་པོ་འདི་རྒྱུ་རྐྱེན་མང་བོ་ཞིག་གིས་གྲུབ་པ་ཡིན་ཀྱང་སྤྱིའི་ཆ་ནས་སློབ་གསོའི་རྒྱུ་གཙོ་བོ་དེ་སློབ་ཁྲིད་རེད་ཅེས་སྨྲ་བར་སྤོབས། དེ་བས་འདིར་སློབ་ཁྲིད་ཅེས་པའི་ཐ་སྙད་ཞིབ་མོར་འགྲེལ་ཏེ་རང་གི་ལྟ་ཚུལ་ཉུང་ཙམ་ཞིག་ཞུ་བར་འདོད་དོ། སློབ་ཁྲིད་ཅེས་པ་སློབ་གྲྭ་ཆུང་འབྲིང་ཆེ་གསུམ་དང་དགོན་པ་གང་ཡིན་གྱི་དགེ་རྒན་གང་ཡིན་ཡང་ཐོག་མར་རང་ཉིད་དགེ་རྒན་ཞིག་ན་སློབ་ཁྲིད་བྱེད་མཁན་ཞིག་ཡིན་པ་སེམས་ལ་ངེས་དགོས་པར་སྣང་། དེ་ཡང་སློབ་ཁྲིད་ཅེས་པ་ག་རེ་ཡིན་བསམས་ན་འདི་ལྟར་གོ་དགོས་པར་སྣང་། སྒྲ་ཡངས་འཇུག་ལྟར་གོ་ན།སློབ་པ་དང་ཁྲིད་པ་སྟེ་གང་གིས་གང་སློབ་པ་ནི་དགེ་རྒན་གྱིས་ཁྲིད་པར་བྱ་བའི་རིག་པའི་གནས་དེར་སློབ་པ་སྟེ་ཁྲིད་བྱའི་གནས་ལ་ཐོག་མར་དགེ་རྒན་རང་ཉིད་མ་རྨོངས་བ་ཞིག་སློབ་པའོ། གང་ལ་གང་གིས་གང་ཞིག་ཁྲིད་པ་ནི་སློབ་མ་ལ་དགེ་རྒན་གྱིས་རང་གི་གཤིས་ཕྱིན་པར་བསླབ་ཟིན་པའི་རིག་པའི་གནས་དེ་ཁྲིད་པའོ།
མི་ཞིག་བྱིས་པ་ནས་དར་མར་འགྱུར་བ་ལ་དུས་ཀྱི་གོ་རིམ་མང་པོ་ཞིག་བརྒྱུད་དགོས། དུས་ཀྱི་ཁུགས་པ་རེ་རེ་བརྒལ་ཚེ་ད་གཟོད་ཆུང་བ་དང་གཉོམ་པ། ཕྲ་བ་དང་མཉེན་པ་སོགས་ཀྱི་ལུས་པོའི་སྟེང་གི་ཡན་ཡག་ཉིང་ཡག་གི་ཆོས་རྣམས་ཆེ་བ་དང་བཀན་པ། སྦོམ་པ་དང་སྲ་བ་སོགས་ཀྱི་ངོ་བོར་འཕོ་ལ། འདིའི་སྐབས་སུ་མིར་དེ། ལག་ཆགས་པ་དང་ནར་སོན་པ་སོགས་ཀྱི་ཐ་ཚིག་གདགས་པར་བྱེད་དོ།། ཕྱིའི་གཟུགས་ཅན་གྱི་ཆོས་རྣམས་དུས་ལ་ལྟོས་ཏེ་འཕོ་འགྱུར་འབྱུང་དགོས་པ་དེ་ལྟ་དེ་ལྟར། ནང་ཤེས་པའི་ཆ་ནས་ཀྱང་དེ་བཞིན་ཏེ། བསམས་པ་མཐར་མ་ཕྱིན་པ་དང་དཔྱོད་པ་ཟུར་མ་བྱིན་པ་སོགས་ནི་བྱིས་པའི་སྟེང་དུ་ཡོངས་ཁྱབ་ཀྱིས་མཐོང་སླ་བའི་ཁྱད་པར་གྱི་ཆོས་དང་། དཔྱོད་སྟོབས་རྫོགས་ཤིང་རིགས་ཤེས་ཀྱིས་བརྟག་པར་ཆོད་ཆེ་བ་སོགས་ནི་ལྟོས་འཇོག་གིས་དར་མའི་མི་ལ་མངོན་པར་གསལ་བའི་ཆོས་སོ།། མི་མ་ཟད། སྲིད་པའི་འབྱུང་བཞི་ལས་བསྐྱེད་པའི་སྐྱེ་དངོས་ཕྲ་རགས་མང་པོ་ཡུལ་དང་དུས་ལ་བརྟེན་ན་གཟོད་སྐྱེ་བ་དང་གནས་པ།
དགའ་རོགས་དུས་ཆེན་ལ་བྲིས་པ། འུར་ལབ་ཅུང་ཟད་བྱས་ན། དེང་སང་ནུབ་རྗེས་རྒྱ་འདེད་དང་རྒྱ་རྗེས་བོད་འདེད་ཀྱིས་རོལ་བའི་དུས་ཆེན་ནི་རབ་ཏུ་མང་སྟེ། ཉིན་མ་རེ་རེར་དུས་ཆེན་ཞིག་ཏུ་བརྩིས་ཀྱང་ད་དུང་རྫོགས་པ་མེད་པ་རེད། འོན་ཀྱང་གུས་པ་ལ་ནི། དྲ་སྒང་སོགས་སུ་དགའ་རོགས་དུས་ཆེན་དང་མིང་མཛོད་དག་ཤོས་སུ་མཛའ་གྲོགས་དུས་ཆེན་དུ་འབོད་པའི་ཉིན་མོ་འདི་དང་། གཞན་ཉུང་ཤོས་ཤིག་གི་སྐབས་སུ་ད་གཟོད་སེམས་ལ་རོལ་དབྱངས་འཁྱིལ་བའི་ཚོར་བ་ཞིག་ཡོང་རྒྱུ་ཡོད། དེ་མིན། ཆབ་སྲིད་ཀྱི་དབང་གིས་དང་ཚོགས་པའི་ཆེད་དུའམ། རྗེས་ཤུལ་མེད་པའི་ལ་རྒྱ་ཕྱོགས་རེ་བའི་ཆེད་དུ་གཏོང་བའི་དུས་ཆེན་སྐོར་ཞིག་ནི་དུས་ཆེན་ཙམ་སྟེ། ང་ལ་ཧ་ལམ་འབྲེལ་བ་མེད་པ་ལྟ་བུ་ཞིག་ཆགས་ཡོད། སྒོས་སུ། སེམས་ནས་གཞན་ཞིག་སྒོམ་ཞོར་ཁ་ནས་གཞན་ཞིག་བསྒྲགས་ཏེ་སྡུག་མདོག་སྐྱིད་མདོག་དད་མདོག་གི་བཟོ་ལྟ་སྟོན་དགོས་པའི་དུས་ཆེན་སྐོར་ཞིག་གིས། ང་ཡི་དུས་ཚོད་བརླགས་ཤིང་སེམས་ཁམས་དཀྲུགས་ཏེ་ཡོང་།


text:
བོད་རིགས་ནི་ལས་ལ་བརྩོན་ཞིང་དཔལ་རྩ་ཆེ་ལ་བློ་གྲོས་དང་ཤེས་རབ་ཀྱི་དཔལ་འཛིན་པའི་མི་རིགས་ཤིག་ཡིན་པ་དང་། ལོ་རྒྱུས་སུ་དམངས་ཁྲོད་ཀྱི་ཚིགས་བཅད་སྙན་ངག་གང་མང་མང་གསར་རྩོམ་བྱས་ཡོད་པ་རེད། བོད་ཀྱི་པཎྚི་ཏ་དང་བོ་ས་སྐྱ་གོང་མ་རིན་པོ་ཆེ་ཀུན་དགའ་རྒྱལ་མཚན་གྱི་ཚ་བོ་འགྲོ་མགོན་ཆོས་རྒྱལ་འཕགས་པའི་དུས་སུ། ཤོང་ལོ་ཙཱ་བ་རྡོ་རྗེ་རྒྱ་མཚན་གྱིས་ས་སྐྱའི་གཙུག་ལག་ཁང་དུ《སྙན་ངག་མེ་ལོང》གི་གཞུང་འདི་ཆ་ཚང་བར་བོད་སྐད་དུ་མ་བསྒྱུར་བའི་སྔོན་ལ་བོད་དུ་སྙན་ངག་གི་ལུགས་སྲོལ་མ་དར་བ་ལྟ་བུ་ཞིག་གསུངས་པ་དེ་ནི《སྙན་ངག་མེ་ལོང》གཞུང་འདི་བོད་ལ་མ་བསྒྱུར་གོང་སྙན་ངག་ཇི་ལྟར་རྩོམ་ཚུལ་གྱི་རིགས་པའི་གཞུང་ལུགས་མེད་པའི་དོན་ཡིན་པ་མ་གཏོགས། དེའི་སྔོན་ལ་བོད་དུ་སྙན་ངག་ཅེས་པ་དེ་རྩ་བ་ནས་མེད་པ་དང་དེ་རྩོམ་མི་ཤེས་པའི་དོན་མ་ཡིན་ནོ།། ཅི་ཞེ་ན། སྙན་ངག་ཐམས་ཅད་ཐོག་མར་སྤྱི་ཚོགས་ཀྱི་འཚོ་བ་དངོས་ལས་བྱུང་བ་དང་། སྤྱི་ཚོགས་དང་རང་བྱུང་ཁམས་ཀྱི་ཆོས་དངོས་འགའ་ཞིག་མི་རྣམས་ཀྱི་སྣང་ངོར་འཆར་ནས་སྨིན་པའི་འབྲས་བུ་དེ་རིག་རྩལ་གྱི་རྣམ་པའི་སྟེང་ནས་ཕྱིར་མངོན་པ་ཡིན། སྙན་ངག་གི་གཞུང་ལུགས་མ་དར་སྔོན་དུ་བོད་མི་རང་ཉིད་ལ་ཐུན་མིན་གྱི་ཁྱད་ཆོས་ལྡན་པའི་སྙན་ངག་ཡོད་པའི་མི་ཚད། ཧ་ཅང་གིས་དར་རྒྱས་ཆེན་པོ་བྱུང་ཡོད་པ་ནི་རྩོམ་རིག་ལོ་རྒྱུས་སྟེང་ནས་བདེན་དཔང་བྱས་ཡོད་པ་རེད། དཔེར་ན། 《སྙན་ངག་མེ་ལོང》ནི་དུས་རབས་བཅུ་གསུམ་སྐབས་སུ་བོད་དུ་འགྱུར་བ་ཡིན་ལ། དེ་ལས་ཀྱང་། ཤིན་ཏུ་སྔ་བའི་ཡན་ཆད་མི་ལོ་སྟོང་ཕྲག་གཅིག་ལྷག་སྔོན་གྱི་རྒྱ་ཤ་ཅུའི་གཏེར་ཡིག་ལས་ཁྱུང་བོ་སྤུང་ཟད་དང་ཞང་སྣང་གཉིས་ཀྱིས་བླངས་པའི་གླུ་དང་། སྲོང་བཙན་སྒམ་པོ་དང་མགར་སྟོང་བཙན་གཉིས་ཀྱིས་བླངས་པའི་མགུར། བཙུན་མོ་སད་གར་གར་གྱིས་བླངས་པའི་མགུར། ཁྲི་འདུས་སྲོང་གིས་བླངས་པའི་མགུར། ཁེ་རྒད་རྒྱལ་ཏེ་རེ་མདོ་སྨང་གི་བླངས་པའི་མགུར། ཁྲི་ལྡེ་གཙུག་བརྟན་རིང་རྗེ་འབངས་ཀྱིས་བླངས་པའི་མགུར་ལ་སོགས་པའི་མགུར་གླུ་ཤིན་ཏུ་མང་ངོ་།། ནང་སྒོས་ཉེ་ལམ་ལོ་འགའི་རིང་ལ་མདོ་དབུས་ཁམས་གསུམ་ཀུན་ཏུ་འཚོལ་སྡུད་དང་དཔར་བསྐྲུན་བྱས་པའི་བོད་གནའ་རབས་ནས་དར་བའི་གླུ་གཞས་སོགས་ཀྱི་རྣམ་གྲངས་ནི་བགྲང་གིས་མི་ལང་བ་དང་། ནང་དོན་རྒྱ་ཆེ་ཞིང་ཕུན་སུམ་ཚོགས་པ་ནི་ཚང་མས་མཁྱེན་བཞིན་ནོ།།
བོད་རིགས་དམངས་ཁྲོད་སྙན་ངག་གི་ཡ་གྱལ་ཏེ་གླུའི་སྐོར་རོབ་ཙམ་བརྗོད་པར་བྱའོ།།
༡ གླུའི་བྱུང་བ་དང་མཚན་ཉིད་མདོར་ཙམ་བརྗོད་པ།
དེ་ལ་གླུ་ཞེས་པ་འདི་ནི་རང་རེ་བོད་རིགས་ངལ་རྩོལ་མི་དམངས་རྣམས་ཀྱིས་ཐོན་སྐྱེད་ངལ་རྩོལ་བྱེད་པ་དང་འབྲེལ་ནས་དུས་སྐབས་དེའི་ཕྱི་རོལ་གྱི་ཆོས་དངོས་འགའ་ཞིག་རང་ཉིད་ཀྱི་བློ་ཡིད་ཀྱི་འཆར་སྒོ་སོགས་མཚོན་པར་བྱེད་པ་དང་། ཉམས་མྱོང་བརྒྱུད་སྤེལ་དང་ཤེས་རབ་ཀྱི་རྩལ་འགྲན་པའི་ངོར་ཚུལ་སྣང་ཞིང་། སླར་ཡང་དེ་དག་ངོས་འཛིན་བྱས་ནས་རང་གི་བསམ་པའི་བརྩེ་དུང་དང་དགའ་སྡུག་སྐྱོ་སྣང་དང་བློ་ཆེད་དུ་སྙན་མོ་སྐད་ཀྱི་འགྱུར་ཁུགས་ལ་དྲངས་ནས་བླངས་པའི་དམངས་ཁྲོད་རྩོམ་རིག་ནང་གསེས་ཀྱི་སྙན་ངག་ཚིགས་བཅད་མའི་རིགས་ཤིག་ཡིན།
སྤྱིར་གནའ་རབས་ཀྱི་དུས་སུ། བོད་ཀྱི་གླུ་དང་མགུར་གཉིས་དོན་གཅིག་མིང་གི་རྣམ་གྲངས་ཡིན། འདི་བྱུང་བའི་དུས་ནི་རྒྱ་ཤ་ཅུ་ས་ཆ་ནས་བཏོན་པའི་བོད་ཀྱི་གཏེར་ཡིག་གི་དོན་ལྟར་ན། གངས་ཅན་བོད་ཀྱི་རྒྱལ་རབས་དགུ་བ་སྤུ་དེ་གུང་རྒྱལ་གྱི་རིང་ནས་བཟུང་སྟེ་བྱུང་བའི་མགུར་གླུ་ཁ་ཤས་བཀོད་འདུག་པར་ང་ཚོའི་བློ་ཡིད་དུ་གླུ་ནི་སྐབས་དེ་ལས་ཀྱང་བྱུང་སྔ་བའི་ངེས་ཤེས་དབང་མེད་དུ་འབྱུང་བར་འགྱུར། སྔོན་ལོ་ངོ་སྟོང་ཕྲག་གཉིས་ཡས་མས་སུ་བརྩམས་པའི་རྒྱ་ནག་དཔེ་གཞུང་ཞིག་ཏུ…སེམས་གཡོས་པ་ལས་ངག་གྲུབ་པ་དང་། ངག་གིས་བརྡ་ཇི་བཞིན་ཏུ་མ་འཕྲོད་པས་སྨྲེ་ངག་ཐོན་ཞིང་། སྨྲེ་ངག་གིས་ཀྱང་བརྡ་མ་འཕྲོད་པས་གླུ་བྱུང་བ་དང་། གླུ་ཡིས་ཀྱང་མ་ནུས་པར་སྟངས་སྟབས་བྱུང་བའོ་ཞེས་ཐུན་མོང་གི་ཆོས་ཉིད་ལྡན་པའི་གསུང་སྒྲོས་དེ་རིགས་ལ་བརྟག་ན། གླུ་ནི་གདོད་མའི་དུས་སུ་རང་རེ་མེས་པོ་རྣམས་ཀྱིས་སྐད་ཆ་བཤད་ཤེས་པའི་འཕྲོ་རང་འཕྲོར་བྱུང་བ་དང་དེ་བྲོ་གར་ལས་ཀྱང་བྱུང་སྔ་བ་ནི་རིགས་པས་གྲུབ་ཅིང་བདེན་དཔང་བྱས་ཡོད་པ་རེད།
༢ གླུ་ཡི་རྣམ་གྲངས་དང་སྒྱུ་རྩལ་གྱི་ཁྱད་ཆོས་སྐོར།
གླུ་དང་མགུར་ནི་འདོད་རྒྱལ་གྱི་མིང་ཡིན། བོད་སིལ་བུར་མ་ཐོར་བའི་སྔོན་གྱི་ལོ་རྒྱུས་དཔྱད་གཞི་དག་ལ་དབྱེ་ཞིབ་བྱས་པ་ལྟར་ན། སྐབས་དེར། གླུ་ནི་མགུར་དང་མགུར་ནི་གླུ་སྟེ་གཉིས་ཀའི་ལུས་སྲོག་རྒྱན་གང་གི་ཐད་ནས་ཀྱང་གཅིག་འདྲ་ཡིན། ཕྱིས་སུ་བོད་ཀྱི་སྤྱི་ཚོགས་འཕེལ་རྒྱས་དང་འཕོ་འགྱུར་བྱུང་བའི་རྐྱེན་དུ་མའི་དབང་གིས་གླུ་དང་མགུར་གཉིས་ཀ་ཡང་ཁ་བྲལ་དུ་སོང་ནས་ཆོས་ལུགས་པ་རྣམས་ཀྱིས་བཞེངས་པའི་གླུ་ལ་མགུར་ཟེར་ཏེ། དཔེར་ན་རྗེ་བཙུན་མི་ལ་རས་པའི་མགུར་ལྟ་བུ་དང་། མི་སྐྱ་རིམ་གྲས་ཀྱི་དཔོན་པོ་དང་ངལ་རྩོལ་མི་དམངས་ཁྲོད་ནས་ལེན་པ་ལ་གླུ་ཟེར། བོད་ཀྱི་གཅིག་གྱུར་མ་ཉམས་པའི་སྐབས་ཀྱི་མགུར་གླུའི་ནང་དོན་ནི་ཆབ་སྲིད་དང་ལོ་རྒྱུས་དང་འཚོ་བ་སོགས་ལ་ཆུ་དང་འོ་མ་འདྲེས་པ་བཞིན་དུ་འབྲེལ་འདྲིས་ཤིན་ཏུ་ཆེ་སྟེ། དཔེ་བཞག་ན། རྒྱལ་བོ་སྲོང་བཙན་སྒམ་པོ་དང་བློན་པོ་བློ་ཐུབ་ཅན་དབའ་དབྱི་ཚབ་ཕ་ཚན་སོགས་མནའ་བསྐྱལ་བའི་དུས་སུ་བླངས་པའི་མགུར་གླུ་ནི་འདི་ལྟ་སྟེ།
ཡར་མོ་ནི་ཆུ་ཐུངས་ཀྱིས།། མདོ་ནས་ནི་རྩང་དུ་བསྲིངས།། ཡར་མོ་ནི་ཞིང་ཆངས་ཀྱིས།། ལྷོ་ནས་ནི་བྱང་དུ་བསྐྱེད།། འཐམ་འཐམ་ནི་འདུ་འདུ་ན།། ངག་རྗེས་ནི་མྱིས་མི་བརྗོད།། འགྲོ་འགྲོ་ནི་འཆམ་འཆམ་ན།། ཆགས་ལྷོ་ནི་ཆུས་ཀྱི་སྣང་།། ད་ནས་ནི་ཕན་ཆད་དུ།། ཁྱོད་ཀྱིས་ནི་ང་མ་གཏང་།། ང་འིས་ནི་ཁྱོད་མྱི་གཏང་།། ང་འིས་ནི་ཁྱོད་གཏང་ན།། དགུང་མཐའ་ནི་སྲུང་དུ་རུང་།། ཁྱོད་ཀྱིས་ནི་ང་གཏང་ན།། ངས་པོ་ནི་རྨད་དུ་རུང་།།
གོང་དུ་བླངས་པའི་གླུའི་དོན་ནི། སྔར་ཡར་ལུང་ཆུ་བོ་སྣ་ཐུང་ཡང་།། དུས་ད་ལྟ་མདོ་ནས་གཙང་དུ་བསྲིངས།། སྔར་ཡར་ལུང་གཙང་བོ་ཞེང་ཆུང་ཡང་།། དུས་ད་ལྟ་ལྷོ་ནས་བྱང་དུ་བསྐྱེད།། ལར་མི་མང་ཚོགས་སུ་འདུ་ས་ནས།། གཏམ་ཕྲ་མ་བཅུག་ཀྱང་ངས་མི་ཉན།། ཁྱོད་གར་སོང་ས་ལ་སླེབས་ན་ཡང་།། རྐང་ཆགས་ལྷམ་ཆུ་ཡིས་མི་སྲིད།། དུས་ཉི་མ་དེ་རིང་ཕན་ཆད་དུ།། ཁྱོད་དབྱི་ཚབ་ཕ་བུས་ང་མ་གཏོང་།། ང་བཙན་པོ་ཡིས་ཀྱང་ཁྱོད་མི་གཏོང་།། ལར་བདག་གིས་ཁྱོད་ཚོ་བཏང་བ་ན།། སྟེང་ནམ་མཁའི་ལྷ་ཡིས་བཀའ་ཆད་ཕོག། ཁྱོད་དབྱི་ཚབ་ཕ་བུས་ང་བཏང་ན།། ང་བཙན་པོས་བཀའ་བཀྱོན་འབེབས་སུ་རུང་།། ཞེས་པ་ལྟ་བུའོ།།
དེ་ནས་སྤྱི་ཚོགས་འཕེལ་རྒྱས་ཀྱི་གོམ་རིམ་ལ་བསྟུན་ནས་གླུའི་ནང་དོན་དང་རྣམ་གྲངས་སོགས་སྔར་ལས་ཕུན་སུམ་ཇེ་ཚོགས་སུ་གྱུར་ཏེ། ད་ལྟ་མདོ་ཁམས་ཀྱི་གླུའི་རྣམ་གྲངས་ལ་མཚོན་ན། ཐོག་མར་འགོ་རྩོམ་པའི་གླུ་དང་། བསྟོད་གླུ། བག་གླུ། སྨྲེང་གླུ། ཁ་མཚར། གླུ་ཤགས། དྲི་གླུ། བར་བྱོལ་གླུ། བཀྲ་ཤིས་བདེ་ལེགས་ཞུ་བའི་གླུ་སོགས་ཡོད་དེ། ལོ་གསར་ཚེས་མགོ་དང་། དུས་ཆེན་ལ་དགའ་སྟོན་རྟེན་འབྲེལ་ཞུ་བའི་སྐབས་དང་། སྟོན་མོ་གཉེན་སྒྲིག་ལ་སོགས་པའི་དུས་སུ། ས་དེ་གའི་ཕོ་མོ་རྒན་གཞོན་ཚང་མ་མཉམ་གཅིག་ཏུ་ཚོགས་ནས་དགའ་དགའ་སྐྱིད་སྐྱིད་ངང་ཤ་མར་ཐུད་གསུམ་དང་། ཞོ་འོ་མ་བདུད་རྩི་གསེར་སྐྱེམས་བཅས་ལོངས་སུ་སྤྱོད་པ་དང་ལྷན་དུ་གླུ་ལེན་གར་རྩེ་བྱེད་པའི་ལུགས་སྲོལ་ཆགས་ཡོད།
གླུའི་ནང་དོན་ལ་དང་བོ་བསྐལ་བ་བྱུང་རབས་དང་ས་གཞི་ཆགས་རབས། དུས་བཞིའི་འགྱུར་ལྡོག ལོ་རྒྱུས་དང་ཆོས་ལུགས། ལུགས་སྲོལ་གོམས་འདྲིས། རྩི་ཤིང་དང་སྲོག་ཆགས། འཇིག་རྟེན་པའི་སྐྱིད་སྡུག་ངལ་རྩོལ་དང་ཐོན་སྐྱེད་བཅས་བརྗོད་བྱ་རྒྱ་ཆེ་ཞིང་གཏིང་ཟབ་ལ་རྗོད་བྱེད་སྙན་ངག་གི་གཟུགས་ཅན་གྱི་རྒྱན་དང་། དཔེ་རྒྱན། རབ་བཏགས། བསྡུས་བརྗོད། མཚུངས་སྦྱོར་སོགས་དོན་རྒྱན་ནམ་སྒྲ་རྒྱན་གྱིས་རྣམ་པར་བརྒྱན་པ་དང་། མཐོ་དམའ་ཕྲ་རགས་རིང་ཐུང་གི་དབྱངས་ཀྱི་ངེས་པ་བདུན་གྱེར་ཏེ་རྣ་བར་སྙན་ཞིང་ཡིད་དུ་འོང་བའོ།།
དབུས་གཙང་གི་གླུ་ནི་ཚན་པ་གཅིག་དང་། ཚན་པ་གཅིག་དེ་ཚེག་ཁྱིམ་དྲུག་དང་ཚིག་རྐང་བཞི་ཡིན། མདོ་ཁམས་ཀྱི་གླུ་ཕལ་ཆེར་ཚན་པ་གསུམ་སྟེ་དང་བོ་གཉིས་པ་དཔེ་དང་། གསུམ་པ་དཔེ་ཅན་ནམ། ཚན་པ་གཅིག་དེ་ཚིག་བར་དྲུག་ནས་བརྒྱད་བཅས་ཡོད།
གླུའི་སྒྱུ་རྩལ་ལ་མཚོན་ན། གླུའི་དཔེ་རྣམས་མང་ཚོགས་དང་འབྲེལ་འདྲིས་ཟབ་ཅིང་གསལ་རེ་བ་མ་ཟད། དཔེ་རྣམས་དོན་དང་མཐུན་ཞིང་དོན་རྣམས་དཔེ་ལས་གོ་བ་དང་། འཚོ་བའི་རྨང་གཞི་རབ་ཏུ་ཆགས་ཤིང་སྙན་ངག་གི་རོ་བཅུད་ཕུན་སུམ་ཚོགས་པ་དང་རྟོགས་པ་འཆར་ཡན་རིང་ལུགས་ཀྱི་རྣམ་འགྱུར་དང་ལྡན་པ། ཁ་གསལ་བ། གོ་སླ་བ། སྡེབ་སྦྱོར་ལེགས་པ། གཞན་གྱི་ཡིད་འགུགས་ཤིང་འཕྲོག་པའི་གསོན་ཉམས་དང་ལྡན་པ། བློ་ལ་འཛིན་བདེ་བ། དབྱངས་ལ་གྱེར་ནས་ལེན་དུས་ཚིག་གི་ལྷུ་འགྲིག་ཅིང་སྙན་ཞིང་འཇེབས་པ་བཅས་ལ་སོགས་པའོ།།
གཞན་ཡང་གླུའི་ནང་དུ་སྲིད་པ་ཆགས་གླུ་དང་། འཇིག་རྟེན་ཆགས་གླུ། ཁྱུང་དང་རུས་སྦལ་གྱི་གླུ། རུས་སྦལ་གྱི་གླུའི་བཤད་པ་སོགས་ཚིག་རྐང་ཧ་ཅང་མང་བོའི་གླུ་ཡང་ཡོད་དེ། སྲིད་པ་ཆགས་གླུ་ལ་མཚོན་ན་ཚིག་རྐང་བརྒྱད་དང་གྱ་ལྔ་ཡོད་པ་དང་། ནང་དོན་འཇིག་རྟེན་འདིའི་ས་གཞིའི་ཆགས་ལུགས་འབྱུང་བ་རྣམ་བཞི། བར་བསྐལ་བཞི། ཕྱོགས་བཞིའི་མཚམས་བརྒྱད་ཀྱི་བྱུང་ཚུལ། གླིང་གཞི་གླིང་ཕྲན་བརྒྱད། དུས་བཞི་དང་དུས་ཚིགས་ཉེར་བཞི་ཆར་ཆུ་བྱུང་ཚུལ་སོགས་ཡོད་དོ།།
འཇིག་རྟེན་ཆགས་ཚུལ་གྱི་རྩོམ་ལུས་ནི་དྲི་བ་དྲིས་ལན་གྱི་ཚུལ་དུ་བརྩམས་པ་དང་། ནང་དོན་ནི་ཕྱི་སྣོད་ཀྱི་འཇིག་རྟེན་ནས་ནང་བཅུད་ཀྱི་སེམས་ཅན་བར་ཕལ་ཆེར་རྒྱ་གཞུང་ནང་ལུགས་མཐུན་པ་དང་། རྩོམ་ཡིག་འདི་རྩོམ་མཁན་སུ་ཡིན་པའི་མིང་མེད་ཀྱང་། རྙིང་མའི་སློབ་དཔོན་རྒྱལ་བ་ཀློང་ཆེན་རབ་འབྱམས་པ་དྲི་མེད་འོད་ཟེར༼ ༡༣༠༨ནས༡༣༦༣ ༽ གྱིས་མཛད་པའི་ཀློང་ཆེན་མཛོད་བདུན་གྱི་ནང་གསེས་ཡིད་བཞིན་མཛོད་དང་། ཀོང་སྦྲུལ་ཡོན་ཏན་རྒྱ་མཚོས ༼ ༡༨༡༣ནས༡༨༩༩ ༽ མཛད་པའི་ཤེས་བྱ་ཀུན་ཁྱབ་སོགས་ཀྱི་གཞུང་དུ་ཐོར་བུ་ཙམ་བཤུས་པ་འདྲ། དེ་ནས་ཁྱུང་དང་རུས་སྦལ་གྱི་གླུ་ནི་མདོར་བསྡུས་ཏེ་རྩ་བ་ལྟ་བུ་དང་། ཁྱུང་ཆེན་གྱི་གླུ་བཤད་པ་དང་རུས་སྦལ་གྱི་གླུ་བཤད་པ་ནི་ཅུང་ཟད་རྒྱས་པར་འཕྲོས་ཏེ་འགྲིལ་བ་འདྲ། གླུ་འདི་གོང་གི་སྲིད་པ་དང་འཇིག་རྟེན་ཆགས་གླུ་གཉིས་དང་བསྡུར་ན་གནའ་བོའི་དམངས་ཁྲོད་ངག་རྩོམ་གྱི་ནང་དོན་དང་ཁྱད་ཆོས་ལྡན་ཏེ། དཔེར་ན། དང་བོ་གནམ་དང་གོ་ལ་ཁ་འཕྲོད་པའི་དུས་སུ། གནམ་ཡར་ལ་འགྱོག་མཁན་ཁྱུང་ཆེན་ཡིན་པ་དང་ས་མར་ལ་གནོན་མཁན་ནི་རུས་སྦལ་ཡིན་པ་བཅས་དྲི་བ་དྲི་ལན་གྱི་ཚུལ་དུ་བཤད་ཡོད་པ་མ་ཟད། རུས་སྦལ་གྱི་གླུ་བཤད་པའི་མཇུག་ཏུ་ད་རུང་སྨེ་བ་དགུའི་རྩི་ཚུལ་དང་སྤར་ཁ་བརྒྱད་ཀྱི་ཆགས་ཚུལ། ལོ་འཁོར་བཅུ་གཉིས་ཀྱི་མཐུན་ཚུལ། ལོ་རྒན་དྲུག་ཅུའི་འཁོར་ཚུལ་སོགས་ཀྱང་ཡོད་དེ་ལ་ལ་ལྷ་སྒྲུང་གི་རྣམ་པ་ལྡན་ཞིང་། ཁ་ཤས་ནི་ཤེས་བྱའི་རིན་ཐང་ཆེན་པོ་ཞིག་ཡོད་པ་རེད། འོག་ཏུ་དཔེར་བརྗོད་ཙམ་རེ་བཀོད་ན།
ཡུལ་གྱི་ནི་སྐལ་པོག་པ།། ཁྱུང་ལུང་ནི་རྡུང་མཁར་ཞིག། མུ་པུ་ནི་གཞན་ན་རེ།། བྱི་བལྟས་ནི་ངམ་དང་བྲག། ནང་བལྟས་ནི་གསེར་དང་དབྱིག། བདག་གི་ནི་གཡར་སྔ་རུ་།། མཆིས་སུ་ནི་མ་ཐོ་འམ།། སྐྱ་མོ་ནི་བསེང་བསེང་མོ།། བྲན་གྱི་ནི་སྐལ་པོག་པ། གུ་གེ་ནི་རྐང་བྲན་ཞིག། འཁོལ་དུ་ནི་མ་ཐོའམ།། གུང་གེ་ནི་བདྲིས་ཤིང་སྡང་།། ཟས་གྱི་ནི་སྐལ་པོག་པ།། ཉ་དང་ནི་གྲོ་མཆིས་ཏེ།། འཚལ་དུ་ནི་མ་ཐོའམ།། ཉ་གྲོ་ནི་བཆའ་ཞིང་དཀའ།། ཕྱུགས་ཀྱི་ནི་སྐལ་པོག་པ།། ཤ་དང་ནི་རྐྱང་མཆིས་སྟེ།། འཚོ་ར་ནི་མ་ཐོའམ།། ཤ་རྐྱང་ནི་བཙའ་ཞིང་རྒོལ།། ཀྱེ་བྱང་འབྲོག་ནི་ཡ་པི་ན།། ཕོ་མོའི་ནི་འགྲོག་གཆིག་པ།། བྱང་འབྲོག་ནི་འབྲོང་དགུམ་ན།། པུ་ནས་ནི་ཁུས་འདེབས་པ།། ལྡོང་ཏོང་ནི་འཕན་གྱིས་ཐོག། མདའ་ནས་ནི་གཡབ་འདོར་བ།། སྐྱིའི་ནི་ཤ་དང་སྤྲུག། དབུས་ནས་ནི་དཔོར་འཕེན་པ།། ཡར་གྱི་ནི་ལྷོ་དང་རྔེགས།། པུ་ནས་ནི་ཁུས་བཏབ་ཚིང་།། མདའ་ནས་ནི་གཡབ་བོར་ནས།། དེ་འི་ནི་བར་བར་དུ།། ཕོ་མའི་ནི་འབྲོག་བཀུམ་ཞིང་།། ཐུར་ཐུར་ནི་པྱིང་བའི་བཅུད།། རུ་རུས་ནི་ལྡོག་ཏོང་སྩལད།། ཝོ་ཤོག་ནི་ཤ་སྤྲུག་སྩལ་དང་།། མཆིས་བའི་ནི་རུ་སྲུབས་ལ།། སྟག་གི་ནི་ཤ་བཏགས་ཤིང་།། གཡས་སུ་ནི་མ་ཡོ་ཞིག། གཡོན་དུ་ནི་མ་རྡལ་ཆིག། གཡས་སུ་ནི་ཡོ་བ་ན།། སོ་བྱ་ནི་གྲོ་བོ་ཆུང་།། གཡོན་དུ་ནི་རྡལ་བ་ན།། སྲམ་བུ་གོང་ཏེ་དངུལ།། མར་གྱི་ནི་ཆང་ཆང་ལ།། གུར་གྱིས་ནི་མ་བནབས་ན།། སང་པྱི་ནི་གནངས་སླད་ན།། སྲམ་གྱི་ནི་འཚལ་ཏ་རེ།། ཉ་མོ་ནི་མཐོང་རྒོལ་ཞིག། མཐོང་རྒོལ་ནི་མཐོང་ལ་རྒོལ།། མཆིལ་པའི་ནི་སྣར་ཐོགས།། རིང་གི་ནི་གོད་ལན་དང་།། སའི་ནས་ནི་ཤེས་མྱིག་གཉིས།། ག་མྱི་ནི་གྱི་གོ་ལྟ།། གཉེན་དུ་ནི་མི་མཐུན་ཏེ།། ཇེ་ཉེ་ནི་ཇེ་ཉེ་ན།། ཡར་ལ་ནི་དགུང་དང་ཉེ།། དགུང་སྐར་ནི་སི་ལི་ལི།། ཇེ་ཉེ་ནི་ཇེ་ཉེ་ན།། གྱ་སྐར་ནི་བྲག་དང་ཉེ།། བྲག་སྐར་ནི་སི་ལི་ལི།། སྤུར་བ་ནི་ཆབ་དང་ཉེ།། གྱུར་སྲམ་ནི་པྱོ་ལ་ལའ།། ཉེན་ཀར་ནི་དོག་དང་ཉེ།། འབྲས་དྲུག་ནི་སི་ལི་ལི།། མལ་དྲོ་ནི་ཀླུམ་དང་ཉེ།། སྐྱི་སེར་ནི་སྤུ་རུ་རུ།། ཇེ་ཉེ་ནི་ཇེ་ཉེ་ན།། ར་ཉི་ནི་བྱུག་པ་ཐུ།། ཡར་གྱི་ནི་བྱེ་མ་ལ།། ལྷན་ལྷན་ནི་འགྲོས་མོ་འདི།། སྐྱི་འི་ནི་པུར་ཐབས་སུ།། ཟ་དུར་ནི་བཏབ་ཀྱང་རུང་།།
གོང་གི་མགུར་འདི་ད་ལྟའི་སྐད་དུ་བསྒྱུར་ན།
མི་ང་ལ་ཡུལ་གྱི་སྐལ་ཐོབ་པ།། མཁར་ཆེན་པོ་ཁྱུར་ལུང་རྔུལ་མཁར་རེད།། སྟོབས་ཆེ་བས་གཞན་ལ་རེ་དགོས་མེད།། ཕྱི་བལྟས་ན་ངམ་རོང་བྲག་གིས་བསྐོར།། ནང་བལྟས་ན་གསེར་དང་དབྱིག་གིས་ཁེངས།། དེ་བདག་གི་གཡར་སྔའི་རྒྱན་དང་འདྲ།། རྒྱན་དེ་འདྲ་མཆིས་པ་ཨེ་མ་མཚར།། སེམས་སྐྱ་མོའི་སྡུག་བསྔལ་བསང་ཐབས་བྲལ།། མི་ང་ལ་བྲན་གྱི་སྐལ་ཐོབ་པ།། སྟོད་མངའ་རིས་གུ་གེའི་སྐར་ཕྲན་རེད།། འཁོར་དེ་འདྲ་མཆིས་པ་ངོ་མཚར་ཡང་།། བྲག་གུ་གེ་པ་རྣམས་འདྲིས་ཤིང་སྡང་།། མི་ང་ལ་ཟས་ཀྱི་སྐལ་ཐོབ་པ།། གྲོ་བག་ཕྱེ་ཉ་ཡི་ཤ་དག་མཆིས།། ཟས་དེ་འདྲ་མཆིས་པ་ངོ་མཚར་ཡང་།། གྲོ་ཉ་ཤ་ཟ་བཞིན་ཇེ་ཁ་རེད།། མི་ང་ལ་ཕྱུགས་ཀྱི་སྐལ་ཐོབ་པ།། ཤ་རྭ་རི་རི་རྐྱང་སྔོན་མོ་རེད།། ཕྱུགས་ཤ་རྐྱང་འཚོ་བ་ངོ་མཚར་ཡང་།། ཤ་རི་རྐྱང་འཚོ་བཞིན་ཇེ་རྒོད་རེད།། ཀྱེ་བྱང་འབྲོག་རྩྭ་ཐང་ཡ་གི་ན།། འབྲོང་རྒོད་པོ་དེ་འདྲ་བཀུམ་འདོད་ན།། དུས་ལྡོང་སྟོང་ཅན་གྱི་འཕན་པོ་རྣམས།། འབྲོང་བྲེ་སེར་རྭ་རྩེ་ནོར་པོ་ཅན།། ལུང་བའི་ཕུ་ནས་ཀི་ཞིག་ཐོབས།། སྐྱིད་ཆུའི་བརྒྱུད་ཀྱི་ཤ་དང་སྤུག། ལུང་བའི་ཕྱོགས་ཀྱི་ལྷོ་དང་རྔོགས།། དེ་ཡི་བར་ནས་འུར་ཞིག་རྒྱོབ།། ཚུལ་དེ་ལྟར་ཕུ་ནས་ཀི་འདེབས་ཤིང་།། ལུང་བའི་མདོ་ནས་ལན་བྱིན་ཏེ།། དེའི་བར་ནས་བྲེ་སེར་འབྲོང་བཀུམ་ན།། འབྲོང་རུ་ཐུར་ཕྱིང་བ་མཁར་གྱི་བཅད།། མི་ང་ལ་ཡུལ་གྱི་སྐལ་ཐོབ་པ།། མཁར་ཆེན་པོ་ཁྱུང་ལུང་རྔུལ་མཁར་རེད།། སྟོབས་ཆེ་བས་གཞན་ལ་རེ་དགོས་མེད།། ཕྱི་བལྟས་ན་ངམ་རོང་བྲག་གིས་བསྐོར།། ནང་བལྟས་ན་གསེར་དང་དབྱིག་གི་ཁེངས།། དེ་བདག་གི་གཡར་སྔའི་རྒྱན་དང་འདྲ།། རྒྱན་དེ་འདྲ་མཆིས་པ་ཨེ་མ་མཚར།། གློ་རུ་མ་ལྡོང་དང་སྟོབ་ལ་སྩོལ།། ཤ་པགས་པ་ལྷོ་དང་རྔེགས་ལ་བྱིན།། རྐང་ཡན་ལག་ཤ་དང་སྤུག་ལ་སྩོལ།། ཉ་འཛིན་བྱེད་ལྕགས་ཀྱུའི་རྩེ་མོ་ལ།། ཞེས་པ་ལྟ་བུའོ།།
སྟག་དམར་ཡག་ཤ་ཡ་བུམ་བུ་ཐོགས།། གཡས་སུ་མ་ཡོ་མ་གཟུར་ཅིག། གཡོན་དུ་མ་མཁྱོག་མ་འདའ་ཨང་།། གལ་ཏེ་གཡས་སུ་ཡོན་པ་ན།། གྲེ་ཆུང་སོ་བྱས་བཟའ་གྲབས་ཡོད།། གལ་ཏེ་གཡོན་དུ་འདས་པ་ན།། ཆུ་སྲིན་ནག་པོས་མིད་གྲབས་ཡོད།། དོན་དེ་ཕྱིར་མར་ལ་འཕྱང་འཕྱག་སྟེ།། དུས་དེ་འཕྲལ་ཉ་མོ་མ་བཟུང་ན།། སང་གནངས་ཀའི་ཉི་མ་སླེབས་པའི་ཚེ།། སྲམ་ནག་པོའི་ཁ་ཡི་ཟས་སུ་འགྱུར།། དེ་ལྟ་བུའི་ཉ་མོ་མཐོང་རྒོལ་ཞིག། ལུས་རྩལ་གྱིས་རྟགས་ཤིང་རྒོལ་ཡང་རྒོལ།། དེ་མཆིས་པའི་སྣ་ལ་མྱུར་དུ་ཐོགས། མཐོ་ནམ་མཁའི་ལམ་གྱི་དགུ་ཚིགས་དང་།། དམའ་དོག་མོ་ས་ཡི་ཆུ་མིག་གཉིས།། འགྲོགས་བསམ་ཀྱང་གཉེན་དུ་མི་མཐུན་ཏེ།། ཐག་ཇེ་ཉེ་ཇེ་ཉེ་སོང་བ་ན།། གནམ་དགུ་ཚིགས་ཨ་སྔོན་དགུང་དང་ཉེ།། དགུང་ཨ་སྔོན་རྒྱུ་སྐར་འོད་ལམ་ལམ་།། ཐག་ཇེ་ཉེ་ཇེ་ཉེ་སོང་བ་ན།། སའི་ཆུ་མིག་བླ་སྒར་བྲག་དང་ཉེ།། བྲག་དཀར་བོ་སིལ་ལེར་གཏོར་ལ་ཉེ།། མཁར་སྤུར་བ་ཉེ་ཉེ་ཆབ་དང་ཉེ།། ཆུའི་ནང་ན་ཆུ་སྲམ་སྔོན་མོ་འཕྱོ།། ཕོ་བྲང་ཉེན་ཀར་དོག་དང་ཉེ།།འབྲས་ས་ལུ་ལྗང་བ་སྔོ་ལྡེམ་ལྡེམ།། མལ་དྲོ་གུང་དཀར་ཀླུམ་དང་ཉེ།། ཀླུམ་ཡ་གསུམ་གྲང་རླུང་འུར་འུར་ལྡང་།། ཐག་ཇེ་ཉེ་ཇེ་ཉེར་སོང་བ་ན།། ལྗོན་ཤིང་ཤ་ཉེ་ཤུག་པ་མང་།། ཡར་སྟོད་ཕྱོགས་བྱེ་མའི་ཐང་ཆེན་དུ།། ག་ལེར་འགྲོ་བའི་མི་ཆེན་དེ།། སྐྱིད་ཆུ་སྔོན་མོའི་གཞུང་ལ་བསྐྱུར།། ཉ་སྲམ་དག་གི་སྲས་སུ་རུང་།།
ཞེས་གོང་གི་མགུར་གླུ་འདི་ལེན་མཁན་ནི་རྒྱལ་བོ་སྲོང་བཙན་སྒམ་པོའི་གཅུང་མོ་སད་མར་དཀར་ཞེས་བྱ་བ་དེ་རེད། སྲོང་བཙན་སྒམ་པོས་ཆབ་སྲིད་ཀྱི་དགོས་མཁོ་དབང་གིས་རང་གི་གཅུང་མོ་སད་མར་དཀར་དེ་ཞང་ཞུང་གི་རྒྱལ་བོ་ལི་མྱི་རྷྱ་ལ་བག་མར་བྱིན། འོན་ཀྱང་། རྒྱལ་བོས་སད་མར་དཀར་མ་འདོད་པར་ཆེན་མ་ཤེ་བཟའ་དང་སྙིང་ཉེ་བར་བྱས། དེའི་ཕྱིར། སད་མར་དཀར་ཡིད་ཆད་ནས་མཚོ་མ་ཕམ་དུ་སོང་ནས་ལོགས་སུ་བསྡད། སྲོང་བཙན་གྱིས་གཏམ་དེ་གསན་རྗེས། སད་མར་དཀར་གྱིས་དེ་ལྟར་བྱས་ན་ཆབ་སྲིད་ཀྱི་དཀྲུགས་མར་འགྱུར་བར་དོགས་ནས། བློན་པོ་སྤུག་གྱིམ་བཙན་རྨང་ཆུང་བྱ་བ་ཕོ་ཉར་མངགས་ཏེ། དེ་ལྟར་མ་བགྱིད་བར་ལིག་མྱི་རྷྱའི་སོ་ནམ་དང་བུ་སྲིད་ཟུངས་ཤིག་ཅེས་བཀའ་བསྒོས་པས། སད་མར་དཀར་གྱིས་གླུ་འདི་བླངས་པ་རེད། མགུར་འདིའི་ནང་དུ་བཙན་མོས་སད་མར་དཀར་རང་ཉིད་ཀྱི་སྡུག་བསྔལ་མཚོན་པ་མ་ཟད། ཞང་ཞུང་གི་རྒྱལ་བོ་ལིག་མྱི་རྷྱ་དེ་བྱང་འབྲོག་ཐང་གི་འབྲོང་ཞིག་ལ་དཔེ་བྱས་ནས། གཅེན་པོ་སྲོང་བཙན་གྱི་རུས་མིང་ལྡོང་དང་སྟོང་། ཤ་དང་། སྤུག་དང་། ལྷོ་དང་། རྔོགས་ལ་སོགས་པའི་བློན་པོ་ཆེ་འབྲིང་ཆུང་གསུམ་རྣམས་དང་གཅིག་སྒྲིལ་གྱིས་འཐབ་དུ་ཡོང་ཕོད་ན། སྲོང་བཙན་བཞུགས་སའི་མཁར་རྫོང་ཕྱིང་བ་སྟག་རྩེ་དཔེ་མཚོན་བྱས་པའི་བོད་ཀྱི་རྒྱལ་ཁབ་ཀྱི་རྒྱ་བསྐྱེད་ཐུབ་པ་དང་། གལ་ཏེ་ཐེ་ཚོམ་སྐྱེས་ནས་དུས་འགྱངས་པར་བྱས་ན། ཞང་ཞུང་ནི་གཞན་དབང་དུ་བསྡུ་ངེས་པས། ཁྱོད་རྗེ་བློན་རྣམས་ཀྱིས་དམག་ཁྲིད་དེ་མྱུར་མོར་ཤོག་ཅིག་ཅེས་པའི་གསང་བརྡ་བཏང་བ་རེད། མགུར་གླུ་འདི་ཁུར་རྟེན་དུ་ཕྱག་རྗེས་བཏབ་པའི་གཡུ་རྙིང་སུམ་ཅུ་བསྐུར། དེའི་དོན་ནི། ཁྱོད་ཚོས་ཞང་ཞུང་རྒྱལ་བོར་རྒོལ་ཕོད་ན་གཡུ་བཟང་བོ་འདི་ཐོགས་དང་། མི་ཕོད་ན་བུད་མེད་དང་འདྲ་སྟེ་སྲོག་ཞུ་གྱོན་ཅིག་ཅེས་པའི་དོན་རྣམས་སྲོང་བཙན་ཀྱིས་དཔྱད་པས་རྟོགས་ཏེ། རྗེ་བློན་རྣམས་དམག་གྲོས་བྱས་ཏེ་མཐར་ཞང་ཞུང་དབང་དུ་བསྡུས་སོ།།
གོང་གི་མགུར་གླུ་འདི་ནི་ད་ལྟའི་སྔོན་གྱི་ལོ་ངོ་ཆིག་སྟོང་སུམ་རྒྱའི་དུས་སུ་བླངས་པ་རེད། གླུ་འདིའི་ལུས་དང་སྲོག་དང་རྒྱན་བཅས་ལ་བརྟགས་ན། སད་མར་དཀར་ནི་སྐབས་དེའི་གླུ་མ་དང་སྙན་ངག་མཁན་ཁྱད་པར་དུ་འཕགས་པ་ཞིག་ཡིན་པའི་མི་ཚད། རང་རེ་བོད་རིགས་ཀྱི་གླུ་གདོད་མའི་དུས་སུ་བྱུང་བ་དང་སྲོང་བཙན་གྱི་སྐབས་ལ་ཐོན་དུས། ཆེས་མཐོ་བའི་ཆུ་ཚད་དུ་སླེབས་ཡོད་པ་ནི་སད་མར་དཀར་ལགས་ཀྱི་གླུ་ལས་ཀྱང་གསལ་བོར་ཤེས་ཐུབ་པ་རེད།
ངལ་རྩོལ་གྱི་གླུ་ལ་མཚོན་ན་ཡང་མང་སྟེ། ལུག་རྫིའི་གླུ་དང་། རྔོན་པའི་གླུ། མར་དཀྲུགས་པའི་གླུ། འཐག་ཐག་པའི་གླུ། ས་རྡོ་ཁུར་བའི་གླུ། ས་བཅགས་པའི་གླུ། ལུད་གསོག་པའི་གླུ། ལོ་འབྲེག་པའི་གླུ། གདན་འཇོག་པའི་གླུ། ཤོག་རྩིག་པའི་གླུ། གཡུལ་ཁ་རྡུང་བའི་གླུ་སོགས་ཡོད་དེ།
དཔེར་ན་གཡུལ་ཁ་རྡུང་བའི་གླུ་ནི་འདི་ལྟ་སྟེ།
རྡུང་ས་ཀུན་དགའ་ར་བ་ཡིན།། རྡུང་རྒྱུ་འབྲུ་སྲན་སྣ་ལྔ་ཡིན།། རྡུང་མི་བུ་ཚ་བུ་མོ་ཡིན།། དབྱུག་སྐོར་ཙན་ཏན་སྡོང་བོ་ཡིན།། འཕང་ལོ་གསེར་གྱི་རྡོ་རྗེ་ཡིན།། དབྱུག་རྒྱུན་འབྲོང་ཀོ་མཉེས་མ་ཡིན།། དབྱུག་མདའ་མདའ་སྙུག་བྱང་མ་ཡིན།། སྡུད་མ་རྨ་བྱའི་སྒྲོ་ཐིག་ཡིན།། ཁར་ཡག་ཚེས་བརྒྱད་ཟླ་བ་ཡིན།། ཅོ་མ་དངུལ་དཀར་བུམ་པ་ཡིན།། འདྲོང་ཚགས་གསེར་སྐུད་སླས་མ་ཡིན།། འཕྱར་མི་སྨན་ཤར་བུ་མོ་ཡིན།། ཞེས་དང་།
ཞིང་འདེབས་པའི་གླུ་ནི།
ཞིང་དེ་ཡངས་ཤིང་ནང་ལ་ལུང་གཅིག་བསྐྱེལ།། ཕོ་རོག་ནག་ཆུང་ས་ལ་བབས་པ་འདྲ།། ཞིང་དེ་ཡངས་ཤིང་ནང་ལ་ཆུ་གཅིག་གཏོང་།། གནམ་བདེ་སྔོན་མོ་ཐང་ལ་ལྷུང་བ་འདྲ།། ཨ་ཅེ་སྣང་སས་སོན་གཅིག་བཏབ།། གཡོག་མོ་འཛོམ་པ་བུ་ཁྲིད་སོན་གཡོག་རྒྱུགས།། ཞིང་བ་དེ་ལ་རྨོད་ཅིག་བརྒྱབ་པ་ན།། སྤང་སྟོད་ཕྱོགས་ལ་མདའ་མོ་བཏང་བ་འདྲ།། རེས་སྐོར་དེ་ཚོ་ཚུར་ལ་བསྐོར་བ་ན།། ཆུ་འཁོར་གཞུ་མོ་བཀུག་པ་འདྲ།། ཁྱུང་དཀར་མཛོ་ཕོ་གཉིས་ཀྱི་གཉའ་ནས་སྦྲེལ།། འཕྲེད་འཇོག་ཡག་མོ་གསེར་གྱི་འཕྲེད་འཇོག་ཡོད།། ཐོང་བ་ཡག་མོ་གཡུ་ཡི་ཐོང་བ་ཡོད།། ལག་བཟུང་ཡག་མོ་གོ་བོ་གཤོག་བརྒྱངས་འདྲ།། རྭ་དར་ཡག་མོ་དར་ཚོན་སྣ་ལྔ་ཡོད།། འབྲུ་སྣ་དཀར་ནག་འཛོམས་པ་འདི་ནས་བྱུང་།། འཚོ་བ་བདེ་ཞིང་སྐྱིད་པ་འདི་ནས་བྱུང་།།ཞེས་གླུ་ཚིག་འདི་དག་གི་ནང་དུ་བོད་རིགས་མི་དམངས་རྣམས་ངལ་རྩོལ་ལ་དགའ་བའི་ཉམས་འགྱུར་དེ་གསོན་ཉམས་ལྡན་པའི་ངང་མཚོན་ཡོད་པ་རེད།
ཡང་བྱིས་གླུ་ནི།
ཨ་ཁུ་རྒྱལ་བོ་ཚང་གི་ལ་ཁ་ན།། གྲོ་འབྲུ་ནས་འབྲུ་ཐ་ར་ར།། གྲོ་གྲོ་མ་ཟེར་ལ།། གྲོ་དེ་བྱེའུས་འཐུ་ལ་ཁད།། བྱེའུ་ཐི་བྱེའུ་ཐི་མ་ཟེར་ལ།།བྱེའུ་ཐི་ལོའུ་ལི་འཆའ་ལ་ཁད།། ལོའུ་ལི་ལོའུ་ལི་མ་ཟེར་ལ།། ལོའུ་ལི་ཐང་ལ་ལྡིང་ལ་ཁད།། ཐང་ལ་ཐང་ལ་མ་ཟེར་ལ།། ཐང་ལ་འཇག་མ་སྐྱེས་ལ་ཁད།། འཇག་མ་འཇག་མ་མ་ཟེར་ལ།། འཇག་མ་ར་མས་བཏོགས་ལ་ཁད།། ར་མ་ར་མ་མ་ཟེར་ལ།། ར་མ་སྤྱང་ཀིས་འཆའ་ལ་ཁད།། སྤྱང་ཀི་སྤྱང་ཀི་མ་ཟེར་ལ།། སྤྱང་ཀི་སྒང་ལ་འགྲོ་ལ་ཁད།། སྒང་ལ་སྒང་ལ་མ་ཟེར་ལ།། སྒང་ལ་ཁངས་སྐྱ་འབབ་ལ་ཁད།། ཁངས་སྐྱ་ཁངས་སྐྱ་མ་ཟེར་ལ།། ཁངས་སྐྱ་ཉི་མས་བཞུ་ལ་ཁད།། ཉི་མ་ཉི་མ་མ་ཟེར་ལ།། ཉི་མ་ཚང་ལ་འཇའ་ལ་ཁད།། ཚང་ལ་ཚང་ལ་མ་ཟེར་ལ།། ཚང་ལ་བྱེའུ་ཕྲུག་འཛུལ་ལ་ཁད།། བྱེའུ་ཕྲུག་བྱེའུ་ཕྲུག་མ་ཟེར་ལ།། བྱེའུ་ཕྲུག་སྡོང་མགོར་འཕུར་ལ་ཁད།། སྡོང་བོ་སྡོང་བོ་མ་ཟེར་ལ།། སྡོང་བོ་སྟ་རེས་གཅོད་ལ་ཁད།། སྟ་རེ་སྟེ་མ་ཟེར་ལ།། སྟ་རེ་མགར་བས་བརྡུང་ལ་ཁད།། མགར་བ་མགར་བ་མ་ཟེར་ལ།། མགར་བས་ལག་རྩལ་བརྗེད་ལ་ཁད།།ཅེས་བྱིས་པའི་གླུ་ཆུང་འདི་ནི་སྦྱོར་བདེ་བ། ཁ་གསལ་བ། བྱིས་པའི་སེམས་དེ་དང་མཐུན་པའི་ནང་དོན་ལྡན་པ། བྱིས་པར་དགའ་བ་བསྐྱེད་པར་བྱེད་པའི་ཤེས་བྱའི་རིགས་མཆིས་པས་བྱིས་གླུ་བཟང་བོ་ཞིག་ཡིན་པས་སོ།།
དེ་མིན། བཙན་ཚོད་མེད་ཀྱི་དཔོན་ངན་དང་ཕྱུག་ཚོད་མེད་ཀྱི་ཕྱུག་པོ་དང་ཕྱི་བཙན་འཛུལ་མཁན་བཅས་ལ་སུན་འབྱིན་དང་ངོ་རྒོལ་བྱེད་པར་བྱ་བའི་གླུ་ཡང་ཡོད་དེ། དཔེར་ན། དབུས་གཙང་གི་གླུ་ལ།
ཞིང་བས་འབད་པས་ལོ་ཏོག། ཞིང་བདག་སྐུ་དྲག་འཕྲོག་སོང་།། ས་ཞིང་མེད་པའི་ཞིང་གཡོག། བཀྲེས་སྐོམ་དབུལ་བས་མནར་སོང་།། ཞེས་དང་།
ལག་ཏུ་དབྱུག་པ་བཟུང་ནས།། ཟ་མ་འཚོལ་བའི་ཨ་ཇོ།། བསོད་ནམས་མེད་པ་མ་རེད།། བསོད་ནམས་གཞན་གྱི་འཕྲོག་སོང་།། ཞེས་དང་།
ཆུ་ཆེན་ཡུལ་གྱི་དགྲ་རེད།། ཆུ་ཆུང་ལམ་གྱི་དགྲ་རེད།། ཁྲལ་དང་བུ་ལོན་གཉིས་ཀ། ནམ་ཡང་སོ་སོའི་དགྲ་རེད།། ཅེས་དང་།
ཨ་ལྕེ་ལྷ་མོ་ལྷ་རེད།། ལྷ་ཡི་ཐུག་པ་ཆུ་རེད།། རྒྱ་ནག་ཤེལ་སྒོ་མི་དགོས།། ཐུག་པའི་ནང་ནས་གཟིགས་ཆོག། ཅེས་དང་།
འཇམ་པོ་བལ་གྱི་སླས་པའི།། འུར་རྡོ་ཆུ་མིག་དགུ་བསྒྲིགས་།། ཆུ་མིག་གཞུང་ནས་བརྒྱབ་པས།། དབྱིན་ཇིའི་སྣ་ལ་ཐེབས་སོང་།།ཞེས་པ་སོགས་ཚིག་ཉུང་ལ་དོན་རྣོ་བ་དང་གནད་དུ་ཕོག་པའི་ཆབ་སྲིད་དང་ལོ་རྒྱུས་ཀྱི་ནང་དོན་ལྡན་པའི་རྩོམ་སྟངས་འདི་ནི་མུ་མཐུད་དུ་བེད་སྤྱོད་པ་ལས་སྣང་ཆུང་བྱེད་མི་འོས་པ་ཞིག་རེད།
མདོ་ཁམས་ཀྱི་གླུ་ལེན་པའི་རིམ་པ།
དང་བོ། གླུ་འགོ་ལེན་པའི་སྐོར།
རི་མགོ་རྫ་མགོ་གངས་ཀྱི་རྫོང་།། གངས་བཞུས་ནས་བདུད་རྩི་བསིལ་མར་གྱུར།། ཕ་ཨ་ཁུས་ཆང་སྐལ་དལ་མོར་བཞེས།། དལ་མོར་བཞེས་དང་ཡུན་གྱིས་རྩེ།།
རི་སྐེད་རྫ་སྐེད་ནགས་ཀྱི་རྫོང་།། ནགས་རྒྱས་ནས་ལོ་མ་ཇ་རུ་ལོག། སྤུན་ན་ཟླས་ཇ་སྐལ་དལ་མོར་བཞེས།། དལ་མོར་བཞེས་དང་ཡུན་གྱིས་རྩེ།།
རི་གཞོང་ཐང་གཞོང་ནས་ཀྱི་རྫོང་།། ནས་བཏགས་ནས་སྦྲང་དཀར་རྩམ་པར་ལོག། མ་སྲུ་མོས་ཟས་སྐལ་དལ་མོར་བཞེས།། དལ་མོར་བཞེས་དང་ཡུན་གྱིས་རྩེ།།
གཉིས་པ། བསྟོད་གླུའི་སྐོར།
རྫ་མཐོན་པོ་ཞིག་ལ་གླུ་ཞིག་ལེན།། རྫ་མགོ་དཀར་པོ་གངས་ཀྱིས་བཟུང་།། རྫ་སྐེད་སྔོན་མོ་སྨུག་པས་བསྐོར།། རྫ་འདབས་གཙང་མོ་ཆུ་ཡིས་བསྐོར།། ཇི་འདྲ་འདྲིའི་རི་བོ་ལྷུན་འགྲུབ་ཅིག།
ཐང་ཆེན་པོ་ཞིག་ལ་གླུ་ཞིག་ལེན།། ཐང་མགོ་གཡང་དཀར་ལུག་གིས་གང་།། ཐང་སྐེད་འབྲི་དང་མཛོ་མོས་གང་།། ཐང་འདབས་རྒྱེའུ་དང་རྒྱ་མོས་གང་།། ཇི་འདྲ་འདྲའི་ཐང་གཞོང་ལས་འགྲུབ་ཅིག།
སྡེ་ཆེན་པོ་ཞིག་ལ་གླུ་ཞིག་ལེན།། གྲལ་མགོར་ཕ་དང་ཨ་ཁུ་བཞུགས།། གྲལ་སྐེད་བུ་དང་ཚ་བོ་བཞུགས།། གྲལ་རྔ་མ་དང་སྲུང་མོ་བསྐོར་།། ཇི་འདྲ་འདྲའི་སྡེ་བ་ལས་ཅན་ཞིག།
གསུམ་པ། བག་གླུའི་སྐོར།
དགུང་ཨ་སྔོན་ཚང་ལ་བཅོལ་རྒྱུ་ཡོད།། འབྲུ་ལྗང་ལོ་ད་རུང་ན་ཆུང་ཡིན།། ཆུ་ཆར་བ་ས་ལ་ཉམས་རེ་ཞོག།
རྫ་ཁྲ་ཡག་ཚང་ལ་བཅོལ་རྒྱུ་ཡོད།། འབྲོང་བྲེ་ལོ་ད་རུང་ན་ཆུང་ཡིན།། རྫ་རྦབ་རྡོ་ས་ལ་ཉམས་རེ་ཞོག།
གནས་ཕ་མ་གཉིས་ལ་བཅོལ་རྒྱུ་ཡོད།། མ་བུ་མོ་ད་རུང་ན་ཆུང་ཡིན།། གཡུག་ལས་ཀ་ས་ལ་ཉམས་རེ་ཞོག།
བཞི་བ། ཁ་མཚར་གྱི་སྐོར།
ར་མ་མི་བཟང་མ་ཟེར་ལ།། ཚེ་ཚེ་ར་མའི་སྤུ་མགོ་ན།། མགོ་ནག་མི་ཡི་མགོ་སྐྲ་ཡོད།།
ར་མ་མི་བཟང་མ་ཟེར་ལ།། ཚེ་ཚེ་ར་མའི་སྤུ་སྐེད་ན།། རྒྱ་ནག་ཁུལ་ཞྭ་འཇོག་བྱེད་ཡོད།།
ར་མ་མི་བཟང་མ་ཟེར་ལ།། ཚེ་ཚེ་ར་མའི་སྤུ་རྟིང་ན།། སྔགས་རྒན་རྔ་ཆེན་གཡོག་བྱེད་ཡོད།།
ལྔ་བ། སྨྲེང་གླུའི་སྐོར།
སྐྱ་གསལ་ལེ་སྐྱ་མདའ་གཏོང་དུས་ན།། ང་ད་ལོངས་ཟེར་བའི་ཕ་ཞིག་དགོས།། ཕ་མེད་ན་ནམ་མཁའ་སྟོང་བ་རེད།།
སེར་གྱི་ལེ་ཉི་རྩེ་འཇོག་དུས་ན།། ང་ད་ཐུངས་ཟེར་བའི་མ་ཞིག་དགོས།། མ་མེད་ན་ཆུ་ཁོལ་འཁྱགས་པ་རེད།།
དགྲ་ནག་པོ་ཁིས་ནས་འབུད་དུས་ན།། ང་ད་རྒྱུགས་ཟེར་བའི་སྤུན་ཞིག་དགོས།། སྤུན་མེད་ན་མདའ་ཤིང་སྒྲོ་མེད་རེད།།
དྲུག་པ། གླུ་ཤགས།
ཐང་དཀར་རྒོད་པོའི་གཤོག་འོག་ན།། གཤོག་སྒྲོ་ར་མ་རིགས་ཆ་ཡོད།། བུ་རྩལ་ཆེན་ཡིན་ན་ལེན་གི་ཤོག།
བྲེ་སར་འབྲོང་གོ་རྭ་བར་ན།། མཚོན་ཆ་ར་མ་རིགས་ཆ་ཡོད།། བུ་སྙིང་སྟོབས་ཡོད་ན་ལེན་གི་ཤོག།
གླུ་བ་རྒན་པོའི་ལྕེ་སྣེ་ན།། གླུ་ཤགས་ར་མ་རིགས་ཆ་ཡོད།། ཁྱོད་གླུ་བ་ཡིན་ན་འདྲི་གི་ཤོག།
བདུན་པ། དྲི་བ་དྲིས་ལན།
དྲི་བ། སྲིད་པའི་བ་ཆུང་བཤའ་དུས་ན།། ཤ་མཐེ་བོང་ཙམ་ཞིག་བོར་ནས་ཡོད།། དེ་བརྐུས་པའི་རྐུན་མ་སུ་ཡིན་ཤོད།
སྲིད་པའི་བ་ཆུང་བཤའ་དུས་ནས། ཁྲག་ཁམ་གང་ཙམ་ཞིག་བོར་ནས་ཡོད།། དེ་བརྐུས་པའི་རྐུན་མ་སུ་ཡིན་ཤོད།
སྲིད་པའི་བ་ཆུང་བཤའ་དུས་ན།། ཚིལ་ལག་མཐིལ་ཙམ་ཞིག་བོར་ནས་ཡོང་།། དེ་བརྐུས་པའི་རྐུན་མ་སུ་ཡིན་ཤོད།།
ལན། སྲིད་པའི་བ་ཆུང་བཤའ་དུས་ན།། ཤ་མཐེ་བོང་ཙམ་ཞིག་བོར་ནས་བོ།། དེ་བརྐུས་པའི་རྐུན་མ་བྱ་ཕོ་ཡིན།། བདེན་མི་བདེན་བྱ་ཕོའི་མགོ་ལ་ལྟོས།།
སྲིད་པའི་བ་ཆུང་བཤའ་དུས་ན།། ཁྲག་ཁམ་གང་ཙམ་ཞིག་བོར་ནས་བོ།། དེ་བརྐུས་པའི་རྐུན་མ་ལྕུང་ཀ་ཡིན།། བདེན་མི་བདེན་ལྕུང་ཀའི་མཆུ་ལ་ལྟོས།།
སྲིད་པའི་བ་ཆུང་བཤའ་དུས་ན།། ཚིལ་ལག་མཐིལ་ཙམ་ཞིག་བོར་ནས་བོ།། དེ་བརྐུས་པའི་རྐུན་མ་སྐྱ་ཀ་ཡིན།། བདེན་མི་བདེན་སྐྱ་ཀའི་ཕོ་བར་ལྟོས།།
བརྒྱད་པ། བར་བྱོལ་བའི་གླུ།།
འབྲོང་དར་མའི་རྨིག་བཞི་ཐོག་ལ་རྒོལ།། སྟག་དར་མའི་མཆེ་བ་མདུང་ལ་རྣོ།། དེ་ཁྲ་ཡག་རྫ་ལམ་མཛའ་རབས་མེད།། ད་སྟག་ཕྲུག་ལངས་ནས་བར་ཞིག་འབྱེད།།
ཕ་ཨ་ཁུའི་ཁ་ལྕེ་གློག་ཞགས་རེད།། སྤུན་ན་ཟླའི་རིག་པ་མེ་ལོང་རེད།། ཤགས་ཕུ་ནུའི་བར་ལ་མཛའ་རབ་མེད།། ང་བུ་ཆུང་ལངས་ནས་བར་ཞིག་འབྱེད།།
དགུ་བ། བཀྲ་ཤིས་ཞུ་བའི་སྐོར།
ཇ་ཐབ་དཀར་མོ་གཡང་འཛིན་ན།། མེ་ཏོག་གཡང་འཛིན་ཇ་ཕུད་གཅིག། ཚང་མཛོད་ཀླུ་ཚང་ཕྱུག་མོ་ན།། ལོ་ཆང་མངར་མོའི་ཆང་ཕུད་གཉིས།། དེ་རིང་ཕ་དང་ཨ་ཁུར་འབུལ།། རྒས་ཚེ་ཐག་རིང་བའི་བཀྲ་ཤིས་ཤོག།
གོ་མཛོད་ལྕགས་མཁར་ཁྲ་མོ་ནས།། རྣོ་དཔལ་རལ་གྲི་འོད་འབར་གཅིག། རྟ་ར་སྟོང་ཤོང་གྲུ་བཞི་ན།། རྟ་འདོ་བ་གསེར་སྒ་འཕྲོ་མ་གཉིས།། དེ་རིང་སྤུན་དང་ན་ཟླར་འབུལ།། བུ་དཔའ་རྩལ་རྒྱས་པའི་བཀྲ་ཤིས་ཤོག།
རིན་ཆེན་གསེར་མཛོད་གོང་མ་ནས།། གོས་ཆེན་འབྲུག་མའི་གཟི་མདངས་གཅིག། དགོས་འདོད་ནོར་བུའི་བང་མཛོད་ནས།། གཡུ་དྲུག་དཀར་བྱུ་རུའི་རྒྱན་ཆ་གཉིས་།། དེ་རིང་མ་དང་སྲུ་མོར་འབུལ།། བུ་འདབ་ལག་རྒྱས་པའི་བཀྲ་ཤིས་ཤོག།


text:
དུས་ཡུན་གཟའ་འཁོར་གཅིག་ཙམ་གྱི་ཡུན་དུ་དགེ་རྒན་རྣམ་པས་གཉིད་ཆག་ཟས་བརྗེད་དུ་རིག་རྩལ་གྱི་རྨང་གཞི་བྲལ་བའི་ལོ་ཆུང་བྱིས་པ་དག་ལ་ཐོག་མའི་ཉམས་འགྱུར་གྱི་གོམ་འགྲོས་རེ་རེ་ཞིབ་ཅིང་ཕྲ་བའི་སྒོ་ནས་དམར་ཁྲིད་བྱས། སྣེ་ཁྲིད་དགེ་རྒན་རྣམ་པའི་དུས་རྒྱུན་གྱི་དཀའ་སྡུག་དང་ཞུམ་པ་མེད་པའི་བརྩོན་པའི་ཁར། སྒྱུ་རྩལ་ལ་དགའ་ཞེན་ཆེ་བའི་ལོ་ཆུང་བྱིས་པ་ཚོའི་སྤྲོ་སྣང་གི་སྟོབས་ཀྱིས་མི་རིགས་སོ་སོའི་ཞབས་བྲོ་སྣ་ཚོགས་དང་གླུ་ཤགས། ཨ་རྩེད། གླུ་དབྱངས་བཅས་ཐོགས་རྡུགས་མེད་པར་ཁོང་དུ་ཆུད།
རེབ་འདིའི་རིག་རྩལ་དགོང་ཚོགས་སུ་བོད་རིགས་ཞབས་བྲོ་དང་རྒྱ་གར་ཞབས་བྲོ། སོག་རིགས་ཞབས་བྲོ། མོའོ་རིགས་ཞབས་བྲོ་ལས་གཞན། བོད་པའི་དྲི་མ་མ་ཡལ་བའི་དམངས་གླུ་དང་ཨ་རྩེད། རྒྱན་གོས་ཤོམ་སྟོན་གྱི་ལྟད་མོ་ཡིད་འཕྲོག་པ་ཡོད་ཅིང་། དེའི་ཁར་སྤྲོ་སྣང་ཚན་ཆུང་གིས་ཀ་པེད་རོལ་ཆས་དང་རྣོ་སྦྲེང་རོལ་ཆས་ཀྱི་རྩལ་ནུས་ངོམ་པའི་སྟེགས་བུ་ཞིག་ཀྱང་ད་ཐེངས་ཀྱི་དགོང་ཚོགས་འདིར་བརྒྱུད་དེ་ཀུན་པོའི་སྙན་ལམ་དུ་དྲངས།
བོད་ཁམས་ཀྱི་རིག་རྩལ་དགོང་ཚོགས་དུ་མར་ཞུགས་མྱོང་ཞིང་མོའི་གླུ་སྐད་ཀྱིས་རྒྱ་ཆེའི་ཉན་མཁན་རྣམ་པར་བག་ཆགས་ཟབ་མོ་བཞག་པའི་ཀུན་ལ་གསལ་ཆ་དོད་པའི་བྱིའུ་ཆུང་འཇོལ་མོའི་པིར་མིང་གསོལ་བའི་ངེད་སློབ་གྲྭའི་གླུ་མ་ཆུང་ཆུང་ཕག་མོ་བདེ་སྐྱིད་ཀྱིས་ཐོག་མར《གྲོགས་ལ་གདམས་པའི་གླུ》ཞེས་པའི་གླུ་གཞས་སྙན་མོ་ཞིག་གིས་དགོང་ཚོགས་ཀྱི་ཡོལ་རས་ཕྱེས་ཤིང་། དེར་མཐུད་དེ་ལོ་རིམ་སོ་སོས་ལུས་ལ་གཟབ་མཆོར་གྱི་རྒྱན་གོས་སྣ་ཚོགས་སྤུད་ཅིང་། གདོང་ལ་མཛེས་ཆས་འདྲ་མིན་བྱུགས་ནས་འཛུམ་མདངས་མེ་ཏོག་འདྲ་བོ་དང་ལྷན་དུ་སྙན་འཇེབས་ཀྱི་རོལ་དབྱངས་ལ་བསྡེབས་ཏེ། གར་སྟེགས་སུ་བདེ་མོའི་གར་ལ་རོལ་ཅིང་། སྙན་འགྱུར་གླུ་ལ་བཅོལ་བར་སྤྲོ་བ་དང་རྣམ་རིག་གིས་ཀུན་ནས་གཡོགས་པའི་སློབ་བུ་དག་གི་སྦྱོང་བརྡར་གྱི་གྲ་སྒྲིག་འོག་ཏུ། དེར་འདུས་ལྟད་མོ་བར་སྨྲེང་སྐྱོ་འདྲེས་མའི་སེམས་ཚོར་སྨྲ་མི་ཤེས་པ་བྱིན་པའི་མི་ཚད། ལོ་ཆུང་བྱིས་པ་འདི་ཚོའི་མ་འོངས་རིག་རྩལ་གྱི་ཁ་ཕྱོགས་དང་བོད་ཀྱི་སྲོལ་རྒྱུན་རིག་གནས་ལ་དགའ་བའི་འདུན་པ་ཟབ་མོའང་ཤུགས་དྲག་ཏུ་བསླངས། དེ་བས་ཀྱང་ལོ་རིམ་དང་པོའི་ལོ་ཆུང་བྱིས་པ་ཚོས་གླུ་ཤགས་སྲིད་པའི་ཁ་མཚར་གྱི་ཚན་པ་རེ་རེ་གདངས་མཐོ་ཞིང་སྐད་ཕྲ་བའི་འགུག་རྟ་འདྲ་མིན་ལ་བསྡེབས་ཏེ་ཕོ་མོ་རེས་མོས་སྒོས་བླངས་པ་ན། དགའ་བསུའི་ཐལ་མོའི་རྡེབ་སྒྲ་བར་སྣང་དུ་ཡུན་རིང་ཞིག་ལ་མ་ཞི་བ་རེད། དེའི་ཁར་ལོ་རིམ་གསུམ་པའི་སློབ་གྲོགས་ཕོ་མོ་ཚོས་རོང་གྲོང་གི་འཕྱོར་ལྭ་སྤྲས་ཏེ་དགྱེ་སྒུར་དང་འགྲོ་གོམ་པའི་ལྡེམ་ཤའི་འོག་ནས་འཁྲབ་ལེན་བྱས་པར་བོད་པའི་རང་མདངས་ཀྱི་ཁྱད་ཆོས་མངོན་པར་དོད་པ་ལ་ཁྱད་མཚར་གྱི་ཀི་སྒྲ་གསང་མཐོར་བསྒྲགས་ཏེ་བསྟོད་བསྔགས་ཀྱི་མེ་ཏོག་ཆད་མེད་དུ་གཏོར།
ནང་དོན་ཕུན་སུམ་ཚོགས་ཤིང་སློབ་མའི་བློ་ཁར་འཚམ་པ། རིག་གནས་ཤིག་གི་རྒྱུན་ཐག་དམ་ཞིང་སྒྱུ་རྩལ་གྱི་ཡང་སྙིང་འཚོལ་འདོད་པའི་ཀུན་སློང་རྣམ་དག་ཅིག་གིས་རེབ་འདིའི《ས་ག་ཟླ་བའི་སྨོན་འདུན》ཞེས་པའི་རིག་རྩལ་དགོང་ཚོགས་རྒྱལ་ཁའི་ངང་ལེགས་འགྲུབ་བྱུང་།